
  妙法蓮華經弘傳序


  ︹唐︺終南山釋　道宣述


  妙法蓮華經者，統諸佛、降靈之本致也。蘊結大夏，出彼千齡，東傳震旦，三百餘載。西晉惠帝、永康年中，長安青門、燉煌菩薩、竺法護者，初翻此經，名正法華。東晉安帝、隆安年中，後秦弘始，龜茲沙門、鳩摩羅什、次翻此經，名妙法蓮華。隋氏仁壽，大興善寺，北天竺沙門、闍那笈多，後所翻者，同名妙法。三經重沓，文旨互陳。時所宗尚，皆弘秦本。自餘支品、別偈，不無其流，具如序歷，故所非述。


  夫以靈嶽降靈，非大聖無由開化。適化所及，非昔緣無以導心。所以仙苑告成，機分小大之別。金河顧命，道殊半滿之科，豈非教被乘時，無足覈︹音合︺其高會。是知五千退席，為進增慢之儔。五百授記，俱崇密化之跡。所以放光現瑞，開發請之教源。出定揚德，暢佛慧之宏略。朽宅、通入大之文軌，化城、引昔緣之不墜。繫珠明理性之常在，鑿井顯示悟之多方。詞義宛然，喻陳惟遠，自非大哀曠濟，拔滯溺之沈流。一極悲心，拯昏迷之失性。


  自漢至唐、六百餘載，緫歷羣籍、四千餘軸。受持盛者，無出此經。將非機教相扣，並智勝之遺塵，聞而深敬，俱威王之餘勣。輒於經首，序而綜之。庶得早淨六根，仰慈尊之嘉會。速成四德，趨樂土之玄猷。弘讚莫窮，永貽諸後云爾。



  持誦法華經儀


  讀誦發願：我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。︹全經讀誦︺



  香讚︵合掌︶


  爐香乍爇　法界蒙熏　諸佛海會悉遙聞


  隨處結祥雲　誠意方殷　諸佛現全身


  南無香雲蓋菩薩摩訶薩︵三稱︶


  南無本師釋迦牟尼佛︵三稱︶


  南無法華會上佛菩薩︵三稱︶



  法華偈


  六萬餘言七軸裝　無邊妙義廣含藏


  白玉齒邊流舍利　紅蓮舌上放毫光


  喉中甘露涓涓潤　口中醍醐滴滴涼


  假饒造罪過山嶽　不須妙法兩三行



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  妙法蓮華經卷第一


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・序品・第一


  如是我聞：


  一時，佛住王舍城、耆闍崛︹音絕︺山中，與大比丘衆、萬二千人俱。


  皆是阿羅漢！諸漏已盡，無復煩惱，逮︹音代︺得己利，盡諸有結，心得自在！


  其名曰：阿若︹音惹︺憍︹音交︺陳如、摩訶迦葉︹音社︺、優樓頻螺迦葉︹音社︺、伽︹音茄︺耶迦葉︹音社︺、那提迦葉︹音社︺、舍利弗︹音浮︺、大目犍︹音尖︺連、摩訶迦旃︹音沾︺延、阿㝹︹音耨︺樓䭾、劫賓那、憍梵波提、離︹音利︺婆多、畢陵伽婆蹉︹音搓︺、薄拘羅、摩訶拘絺︹音吃︺羅、難陀、孫陀羅難陀、富樓那彌多羅尼子、須菩提、阿難、羅睺羅，如是衆所知識，大阿羅漢等。


  復有學、無學二千人。


  摩訶波闍波提比丘尼，與眷屬六千人俱！羅睺羅母、耶輸陀羅比丘尼，亦與眷屬俱。


  菩薩摩訶薩、八萬人，皆於阿耨︹音NO︺多羅三藐三菩提、不退轉！皆得陀羅尼，樂︹音要︺說辯才，轉不退轉法輪！供養無量、百千諸佛，於諸佛所、植衆德本，常為諸佛、之所稱歎！以慈脩身，善入佛慧，通達大智，到於彼岸。名稱普聞、無量世界，能度無數、百千衆生。


  其名曰：文殊師利菩薩、觀世音菩薩、得大勢菩薩、常精進菩薩、不休息菩薩、寶掌菩薩、藥王菩薩、勇施菩薩、寶月菩薩、月光菩薩、滿月菩薩、大力菩薩、無量力菩薩、越三界菩薩、跋陀婆羅菩薩、彌勒菩薩、寶積菩薩、導師菩薩，如是等、菩薩摩訶薩、八萬人俱。


  爾時釋提桓︹音環︺因、與其眷屬、二萬天子俱；復有名月天子、普香天子、寶光天子；四大天王、與其眷屬、萬天子俱；自在天子、大自在天子，與其眷屬、三萬天子俱。


  娑婆世界主：梵︹音飯︺天王、尸棄大梵、光明大梵等，與其眷屬、萬二千天子俱。


  有八龍王：難︹南4︺陀龍王、跋難陀龍王、娑伽羅龍王、和脩吉龍王、德叉迦龍王、阿那婆達多龍王、摩那斯龍王、優鉢羅龍王等，各與若干、百千眷屬俱。


  有四緊那羅王：法緊那羅王、妙法緊那羅王、大法緊那羅王、持法緊那羅王，各與若干、百千眷屬俱。


  有四乾闥︹前踏︺婆王：樂︹音月︺乾闥婆王、樂音乾闥婆王、美乾闥婆王、美音乾闥婆王，各與若干、百千眷屬俱。


  有四阿脩羅王：婆稚阿脩羅王、佉︹音茄︺羅騫︹音千︺馱阿脩羅王、毗︹音皮︺摩質多羅阿脩羅王、羅睺阿脩羅王，各與若干、百千眷屬俱。


  有四迦樓羅王：大威德迦樓羅王、大身迦樓羅王、大滿迦樓羅王、如意迦樓羅王，各與若干、百千眷屬俱。


  韋提希子、阿闍︹音舌︺世王，與若干、百千眷屬俱。


  各禮佛足，退坐一面。


  爾時世尊！四衆圍繞，供養恭敬，尊重讚歎！


  為︹音謂︺諸菩薩、說大乘經，名無量義，教菩薩法，佛所護念！


  佛說此經已，結跏趺坐，入於無量、義處三昧，身心不動！


  是時天雨︹音玉︺曼陀羅華、摩訶曼陀羅華、曼殊沙華、摩訶曼殊沙華，而散佛上、及諸大衆。


  普佛世界，六種震動！


  爾時會中，比丘、比丘尼、優婆塞︹音赛︺、優婆夷；天龍夜叉、乾闥婆、阿脩羅、迦樓羅、緊那羅、摩睺羅伽︹音茄︺、人非人；及諸小王、轉輪聖王，是諸大衆，得未曾有，歡喜合掌，一心觀佛！


  爾時佛放、眉間白毫相光，照東方、萬八千世界，靡不周徧；


  下至阿鼻地獄，上至阿迦尼吒︹音扎︺天。


  於此世界，盡見彼土︹音度︺、六趣衆生。


  又見彼土、現在諸佛，及聞諸佛、所說經法；


  并見彼諸、比丘比丘尼、優婆塞、優婆夷，諸脩行得道者！


  復見諸菩薩摩訶薩，種種因緣，種種信解，種種相貌，行菩薩道！


  復見諸佛、般涅槃者，復見諸佛、般涅槃後，以佛舍利、起七寶塔。


  爾時彌勒菩薩、作是念：今者世尊、現神變相，以何因緣、而有此瑞？今佛世尊、入于三昧，是不可思議、現希有事，當以問誰？誰能答者？


  復作此念：是文殊師利、法王之子，已曾親近供養、過去無量諸佛，必應見此、希有之相，我今當問。


  爾時比丘、比丘尼、優婆塞、優婆夷，及諸天龍鬼神等，咸作此念：是佛光明、神通之相，今當問誰？


  爾時彌勒菩薩、欲自決疑，又觀四衆、比丘、比丘尼、優婆塞、優婆夷，及諸天龍鬼神等，衆會之心！而問文殊師利言：以何因緣、而有此瑞、神通之相？放大光明，照於東方、萬八千土，悉見彼佛，國界莊嚴？


  於是彌勒菩薩、欲重宣此義，以偈問曰：


  文殊師利　導師何故　眉間白毫　大光普照


  雨曼陀羅　曼殊沙華　栴檀香風　悅可衆心


  以是因緣　地皆嚴淨　而此世界　六種震動


  時四部衆　咸皆歡喜　身意快然　得未曾有


  眉間光明　照于東方　萬八千土　皆如金色


  從阿鼻獄　上至有頂　諸世界中　六道衆生


  生死所趨　善惡業緣　受報好醜　於此悉見


  又覩諸佛　聖主師子　演說經典　微妙第一


  其聲清淨　出柔輭︹音軟︺音　教諸菩薩　無數億萬


  梵音深妙　令人樂︹音要︺聞　各於世界　講說正法


  種種因緣　以無量喻　照明佛法　開悟衆生


  若人遭苦　厭老病死　為說涅槃　盡諸苦際


  若人有福　曾供養佛　志求勝法　為說緣覺


  若有佛子　脩種種行︹音衡︺　求無上慧　為說淨道


  文殊師利　我住於此　見聞若斯　及千億事


  如是衆多　今當略說


  我見彼土　恆沙菩薩　種種因緣　而求佛道


  或有行施　金銀珊瑚　眞珠摩尼　硨磲碼碯


  金剛諸珍　奴婢車乘︹音勝︺　寶飾輦輿︹碾羽︺　歡喜布施


  迴向佛道　願得是乘　三界第一　諸佛所歎


  或有菩薩　駟馬寶車　欄楯︹音吮︺華蓋　軒飾布施


  復見菩薩　身肉手足　及妻子施　求無上道


  又見菩薩　頭目身體　欣樂︹音要︺施與　求佛智慧


  文殊師利　我見諸王　往詣佛所　問無上道


  便捨樂︹音洛︺土　宮殿臣妾　剃除鬚髮　而被︹音披︺法服


  或見菩薩　而作比丘　獨處閒靜　樂誦經典


  又見菩薩　勇猛精進　入於深山　思惟佛道


  又見離欲　常處空閒　深脩禪定　得五神通


  又見菩薩　安禪合掌　以千萬偈　讚諸法王


  復見菩薩　智深志固　能問諸佛　聞悉受持


  又見佛子　定慧具足　以無量喻　為衆講法


  欣樂︹音了︺說法　化諸菩薩　破魔兵衆　而擊法鼓


  又見菩薩　寂然宴默　天龍恭敬　不以為喜


  又見菩薩　處林放光　濟地獄苦　令入佛道


  又見佛子　未嘗睡眠　經行林中　勤求佛道


  又見具戒　威儀無缺　淨如寶珠　以求佛道


  又見佛子　住忍辱力　增上慢人　惡罵捶打︹音頂︺


  皆悉能忍　以求佛道


  又見菩薩　離諸戲笑　及癡眷屬　親近智者


  一心除亂　攝念山林　億千萬歲　以求佛道


  或見菩薩　肴饍飲食　百種湯藥　施佛及僧


  名衣上服　價直千萬　或無價衣　施佛及僧


  千萬億種　栴檀寶舍　衆妙臥具　施佛及僧


  清淨園林　華菓茂盛　流泉浴池　施佛及僧


  如是等施　種種微妙　歡喜無厭　求無上道


  或有菩薩　說寂滅法　種種教詔︹叫照︺　無數衆生


  或見菩薩　觀諸法性　無有二相　猶如虛空


  又見佛子　心無所著︹音濁︺　以此妙慧　求無上道


  文殊師利　又有菩薩　佛滅度後　供養舍利


  又見佛子　造諸塔廟　無數恆沙　嚴飾國界


  寶塔高妙　五千由旬　縱廣正等　二千由旬


  一一塔廟　各千幢幡︹床翻︺　珠交露幔　寶鈴和鳴


  諸天龍神　人及非人　香華伎︹音記︺樂　常以供養


  文殊師利　諸佛子等　為供舍利　嚴飾塔廟


  國界自然　殊特妙好　如天樹王　其華開敷


  佛放一光　我及衆會　見此國界　種種殊妙


  諸佛神力　智慧希有　放一淨光　照無量國


  我等見此　得未曾有　佛子文殊　願決衆疑


  四衆欣仰　瞻仁及我　世尊何故　放斯光明


  佛子時答　決疑令喜　何所饒益　演斯光明


  佛坐道場　所得妙法　為欲說此　為當授記


  示諸佛土　衆寶嚴淨　及見諸佛　此非小緣


  文殊當知　四衆龍神　瞻察仁者　為說何等


  爾時文殊師利、語彌勒菩薩摩訶薩、及諸大士：善男子等，如我惟忖︹存3︺，今佛世尊：


  欲說大法，雨︹音玉︺大法雨，吹大法螺，擊大法鼓，演大法義。


  諸善男子！我於過去諸佛，曾見此瑞，放斯光已，卽說大法。是故當知，今佛現光，亦復如是！欲令衆生，咸得聞知、一切世間、難信之法，故現斯瑞。


  諸善男子！如過去、無量無邊，不可思議、阿僧祇劫。


  爾時有佛，號日月燈明如來、應供、正徧知、明行︹音衡︺足、善逝、世間解、無上士、調御丈夫、天人師、佛、世尊！


  演說正法，初善、中善、後善，其義深遠，其語巧妙，純一無雜。具足清白、梵行︹音衡︺之相。


  為求聲聞者，說應四諦法，度生老病死，究竟涅槃；


  為求辟支佛者，說應十二因緣法；


  為諸菩薩，說應六波羅蜜；


  令得阿耨多羅三藐三菩提，成一切種智。


  次復有佛，亦名日月燈明。次復有佛、亦名日月燈明。如是二萬佛，皆同一字，號日月燈明。又同一姓，姓頗羅墮︹坡羅剁︺。彌勒當知：初佛後佛，皆同一字，名日月燈明。十號具足，所可說法，初中後善。


  其最後佛，未出家時、有八王子：一名有意，二名善意，三名無量意，四名寶意，五名增意，六名除疑意，七名響意，八名法意。是八王子、威德自在，各領四天下。


  是諸王子、聞父出家，得阿耨多羅三藐三菩提，悉捨王位，亦隨出家。發大乘意，常脩梵行，皆為法師。已於千萬佛所，植諸善本。


  是時日月燈明佛、說大乘經，名無量義，教菩薩法，佛所護念。說是經已，卽於大衆中，結跏趺坐，入於無量、義處三昧，身心不動。是時天雨、曼陀羅華、摩訶曼陀羅華、曼殊沙華、摩訶曼殊沙華，而散佛上、及諸大衆。普佛世界、六種震動！


  爾時會中、比丘、比丘尼、優婆塞、優婆夷，天龍夜叉、乾闥婆、阿脩羅、迦樓羅、緊那羅、摩睺羅伽，人非人，及諸小王、轉輪聖王等，是諸大衆，得未曾有，歡喜合掌，一心觀佛。


  爾時如來、放眉間白毫相光，照東方、萬八千佛土，靡不周徧。如今所見、是諸佛土。


  彌勒當知：爾時會中、有二十億菩薩，樂︹音要︺欲聽法！是諸菩薩、見此光明，普照佛土︹音度︺，得未曾有，欲知此光、所為因緣？


  時有菩薩、名曰妙光，有八百弟子。


  是時日月燈明佛、從三昧起，因妙光菩薩、說大乘經，名妙法蓮華，教︹音叫︺菩薩法，佛所護念。


  六十小劫、不起于座。時會聽者，亦坐一處，六十小劫，身心不動，聽佛所說、謂如食頃。是時衆中，無有一人，若身若心、而生懈倦。


  日月燈明佛，於六十小劫、說是經已，卽於梵魔、沙門婆羅門，及天人、阿脩羅衆中，而宣此言：如來於今日中夜，當入無餘涅槃！


  時有菩薩、名曰德藏，日月燈明佛，卽授其記，告諸比丘：是德藏菩薩，次當作佛，號曰淨身、多陀阿伽度、阿羅訶、三藐三佛陀！


  佛授記已，便於中夜，入無餘涅槃。


  佛滅度後，妙光菩薩、持妙法蓮華經，滿八十小劫，為人演說！


  日月燈明佛、八子皆師妙光；妙光教化，令其堅固、阿耨多羅三藐三菩提！是諸王子、供養無量、百千萬億佛已，皆成佛道！其最後成佛者，名曰然燈。


  八百弟子，中有一人、號曰求名，貪著︹音濁︺利養；雖復讀誦衆經，而不通利，多所忘失，故號求名。是人亦以、種諸善根因緣故，得值無量、百千萬億諸佛，供養恭敬，尊重讚歎！


  彌勒當知：爾時妙光菩薩、豈異人乎？我身是也。求名菩薩，汝身是也。


  今見此瑞、與本無異，是故惟忖：今日如來，當說大乘經，名妙法蓮華，教︹音叫︺菩薩法，佛所護念！


  爾時文殊師利、於大衆中，欲重宣此義，而說偈言：


  我念過去世　無量無數劫　有佛人中尊　號日月燈明


  世尊演說法　度無量衆生　無數億菩薩　令入佛智慧


  佛未出家時　所生八王子　見大聖出家　亦隨脩梵行


  時佛說大乘　經名無量義　於諸大衆中　而為廣分別


  佛說此經已　卽於法座上　跏趺坐三昧　名無量義處


  天雨曼陀華　天鼓自然鳴　諸天龍鬼神　供養人中尊


  一切諸佛土　卽時大震動　佛放眉間光　現諸希有事


  此光照東方　萬八千佛土　示一切衆生　生死業報處


  有見諸佛土　以衆寶莊嚴　瑠璃玻瓈色　斯由佛光照


  及見諸天人　龍神夜叉衆　乾闥緊那羅　各供養其佛


  又見諸如來　自然成佛道　身色如金山　端嚴甚微妙


  如淨瑠璃中　內現眞金像


  世尊在大衆　敷演深法義


  一一諸佛土　聲聞衆無數　因佛光所照　悉見彼大衆


  或有諸比丘　在於山林中　精進持淨戒　猶如護明珠


  又見諸菩薩　行施忍辱等　其數如恆沙　斯由佛光照


  又見諸菩薩　深入諸禪定　身心寂不動　以求無上道


  又見諸菩薩　知法寂滅相　各於其國土　說法求佛道


  爾時四部衆　見日月燈佛　現大神通力　其心皆歡喜


  各各自相問　是事何因緣


  天人所奉尊　適從三昧起　讚妙光菩薩　汝為世間眼


  一切所歸信　能奉持法藏　如我所說法　唯汝能證知


  世尊旣讚歎　令妙光歡喜


  說是法華經


  滿六十小劫　不起於此座　所說上妙法　是妙光法師


  悉皆能受持


  佛說是法華　令衆歡喜已　尋卽於是日　告於天人衆


  諸法實相義　已為汝等說　我今於中夜　當入於涅槃


  汝一心精進　當離於放逸　諸佛甚難值　億劫時一遇


  世尊諸子等　聞佛入涅槃　各各懷悲惱　佛滅一何速


  聖主法之王　安慰無量衆　我若滅度時　汝等勿憂怖


  是德藏菩薩　於無漏實相　心已得通達　其次當作佛


  號曰為淨身　亦度無量衆


  佛此夜滅度　如薪盡火滅　分布諸舍利　而起無量塔


  比丘比丘尼　其數如恆沙　倍復加精進　以求無上道


  是妙光法師　奉持佛法藏


  八十小劫中　廣宣法華經


  是諸八王子　妙光所開化　堅固無上道　當見無數佛


  供養諸佛已　隨順行大道　相繼得成佛　轉次而授記


  最後天中天　號曰然燈佛　諸仙之導師　度脫無量衆


  是妙光法師　時有一弟子　心常懷懈怠　貪著於名利


  求名利無厭　多遊族姓家　棄捨所習誦　廢忘不通利


  以是因緣故　號之為求名　亦行衆善業　得見無數佛


  供養於諸佛　隨順行大道　具六波羅蜜　今見釋師子


  其後當作佛　號名曰彌勒　廣度諸衆生　其數無有量


  彼佛滅度後　懈怠者汝是　妙光法師者　今則我身是


  我見燈明佛　本光瑞如此　以是知今佛　欲說法華經


  今相如本瑞　是諸佛方便　今佛放光明　助發實相義


  諸人今當知　合掌一心待　佛當雨︹音玉︺法雨　充足求道者


  諸求三乘人　若有疑悔者　佛當為除斷　令盡無有餘



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・序品・第一



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・方便品・第二


  爾時世尊，從三昧、安詳而起，告舍利弗：


  諸佛智慧，甚深無量！


  其智慧門，難解難入，一切聲聞、辟支佛，所不能知！


  所以者何？佛曾親近、百千萬億、無數諸佛，盡行諸佛、無量道法！


  勇猛精進，名稱普聞。


  成就甚深、未曾有法，隨宜所說，意趣難解！


  舍利弗！吾從成佛已來，種種因緣，種種譬喻，廣演言教，無數方便，引導衆生，令離諸著︹音濁︺！


  所以者何？如來方便、知見波羅蜜，皆已具足。


  舍利弗！如來知見、廣大深遠。無量無礙，力無所畏，禪定、解脫三昧，深入無際，成就一切、未曾有法！


  舍利弗！如來能種種分別，巧說諸法，言辭柔輭，悅可衆心。


  舍利弗！取要言之：無量無邊、未曾有法，佛悉成就！


  止！舍利弗，不須復說。


  所以者何？佛所成就、第一希有、難解之法。唯佛與佛，乃能究盡！


  諸法實相。所謂諸法：如是相、如是性、如是體、如是力、如是作、如是因、如是緣、如是果、如是報、如是本末究竟等。


  爾時世尊，欲重宣此義，而說偈言：


  世雄不可量　諸天及世人　一切衆生類　無能知佛者


  佛力無所畏　解脫諸三昧　及佛諸餘法　無能測量者


  本從無數佛　具足行諸道


  甚深微妙法


  難見難可了


  於無量億劫　行此諸道已　道場得成果


  我已悉知見


  如是大果報　種種性相義


  我及十方佛　乃能知是事


  是法不可示　言辭相寂滅


  諸餘衆生類　無有能得解


  除諸菩薩衆　信力堅固者


  諸佛弟子衆　曾供養諸佛　一切漏已盡　住是最後身


  如是諸人等　其力所不堪


  假使滿世間　皆如舍利弗　盡思共度︹音奪︺量　不能測佛智


  正使滿十方　皆如舍利弗　及餘諸弟子　亦滿十方剎


  盡思共度︹音奪︺量　亦復不能知


  辟支佛利智　無漏最後身　亦滿十方界　其數如竹林


  斯等共一心　於億無量劫　欲思佛實智　莫能知少分︹音份︺


  新發意菩薩　供養無數佛　了達諸義趣　又能善說法


  如稻麻竹葦　充滿十方剎　一心以妙智　於恆河沙劫


  咸皆共思量　不能知佛智


  不退諸菩薩　其數如恆沙　一心共思求　亦復不能知


  又告舍利弗　無漏不思議　甚深微妙法　我今已具得


  唯我知是相　十方佛亦然


  舍利弗當知　諸佛語無異


  於佛所說法　當生大信力


  世尊法久後　要當說眞實


  告諸聲聞衆　及求緣覺乘　我令脫苦縛　逮得涅槃者


  佛以方便力　示以三乘教


  衆生處處著　引之令得出


  爾時大衆中，有諸聲聞、漏盡阿羅漢、阿若憍陳如等、千二百人，及發聲聞、辟支佛心，比丘、比丘尼、優婆塞、優婆夷。


  各作是念：今者世尊！何故慇懃、稱歎方便？而作是言：佛所得法，甚深難解；有所言說，意趣難知；一切聲聞、辟支佛，所不能及！


  佛說一解︹音謝︺脫義，我等亦得此法，到於涅槃，而今不知、是義所趨！


  爾時舍利弗、知四衆心疑，自亦未了，而白佛言：


  世尊！何因何緣，慇懃稱歎、諸佛第一方便，甚深微妙、難解之法？


  我自昔來，未曾從佛、聞如是說。今者四衆，咸皆有疑。


  惟願世尊！敷演斯事。世尊！何故慇懃稱歎，甚深微妙、難解之法？


  爾時舍利弗，欲重宣此義，而說偈言：


  慧日大聖尊　久乃說是法


  自說得如是　力無畏三昧　禪定解脫等　不可思議法


  道場所得法　無能發問者　我意難可測　亦無能問者


  無問而自說　稱歎所行道　智慧甚微妙　諸佛之所得


  無漏諸羅漢　及求涅槃者　今皆墮疑網　佛何故說是


  其求緣覺者　比丘比丘尼　諸天龍鬼神　及乾闥婆等


  相視懷猶豫　瞻仰兩足尊　是事為云何　願佛為解說


  於諸聲聞衆　佛說我第一　我今自於智　疑惑不能了


  為是究竟法　為是所行道


  佛口所生子　合掌瞻仰待　願出微妙音　時為如實說


  諸天龍神等　其數如恆沙　求佛諸菩薩　大數有八萬


  又諸萬億國　轉輪聖王至　合掌以敬心　欲聞具足道


  爾時佛告、舍利弗：止！止！不須復說。若說是事，一切世間、諸天及人，皆當驚疑。


  舍利弗、重白佛言：世尊！惟願說之！惟願說之！所以者何？是會無數、百千萬億、阿僧祇衆生，曾見諸佛，諸根猛利，智慧明了。聞佛所說，則能敬信。


  爾時舍利弗，欲重宣此義，而說偈言：


  法王無上尊　惟說願勿慮　是會無量衆　有能敬信者


  佛復止舍利弗：若說是事，一切世間，天人阿脩羅，皆當驚疑。增上慢比丘，將墜於大坑！


  爾時世尊，重說偈言：


  止止不須說　我法妙難思　諸增上慢者　聞必不敬信


  爾時舍利弗，重白佛言：世尊！惟願說之！惟願說之！今此會中，如我等比、百千萬億，世世已曾、從佛受化，如此人等、必能敬信。長夜安隱︹音穩︺，多所饒益！


  爾時舍利弗，欲重宣此義，而說偈言：


  無上兩足尊　願說第一法　我為佛長子　惟垂分別說


  是會無量衆　能敬信此法　佛已曾世世　教化如是等


  皆一心合掌　欲聽受佛語　我等千二百　及餘求佛者


  願為此衆故　惟垂分別說　是等聞此法　則生大歡喜


  爾時世尊，告舍利弗：汝已慇懃三請，豈得不說！


  汝今諦聽，善思念之！吾當為汝、分別解說。


  說此語時，會中有比丘、比丘尼、優婆塞、優婆夷、五千人等，卽從座起，禮佛而退！所以者何？此輩罪根深重，及增上慢：未得謂得，未證謂證，有如此失，是以不住！世尊默然，而不制止。


  爾時佛告、舍利弗：我今此衆，無復枝葉，純有貞實。


  舍利弗！如是增上慢人，退亦佳矣！汝今善聽，當為汝說。


  舍利弗言：唯然、世尊！願樂欲聞。


  佛告舍利弗：如是妙法，諸佛如來、時乃說之。如優曇鉢華，時一現耳！


  舍利弗！汝等當信、佛之所說，言不虛妄！


  舍利弗！諸佛隨宜說法，意趣難解！


  所以者何？我以無數方便，種種因緣、譬喻言辭，演說諸法。


  是法、非思量分別、之所能解，唯有諸佛，乃能知之！


  所以者何？諸佛世尊，唯以一大事因緣故、出現於世。


  舍利弗！云何名、諸佛世尊，唯以一大事因緣故、出現於世？


  諸佛世尊！欲令衆生、開佛知見，使得清淨故，出現於世；欲示衆生、佛之知見故，出現於世；欲令衆生、悟佛知見故，出現於世；欲令衆生、入佛知見道故，出現於世。


  舍利弗！是為諸佛、以一大事因緣故、出現於世。


  佛告舍利弗：諸佛如來，但教化菩薩！


  諸有所作，常為一事：唯以佛之知見、示悟衆生。


  舍利弗！如來但以、一佛乘故，為衆生說法，無有餘乘，若二若三。


  舍利弗！一切十方諸佛，法亦如是！


  舍利弗！過去諸佛，以無量無數方便，種種因緣，譬喻言辭，而為衆生、演說諸法。


  是法皆為、一佛乘故，是諸衆生，從諸佛聞法，究竟皆得、一切種智。


  舍利弗！未來諸佛，當出於世，亦以無量、無數方便，種種因緣，譬喻言辭，而為衆生、演說諸法。


  是法皆為、一佛乘故，是諸衆生，從佛聞法，究竟皆得、一切種智。


  舍利弗！現在十方、無量百千萬億佛土中，諸佛世尊，多所饒益，安樂衆生！


  是諸佛、亦以無量、無數方便，種種因緣、譬喻言辭，而為衆生、演說諸法。


  是法皆為、一佛乘故，是諸衆生，從佛聞法，究竟皆得、一切種智。


  舍利弗！是諸佛、但教化菩薩！欲以佛之知見，示衆生故；欲以佛之知見，悟衆生故；欲令衆生，入佛之知見故。


  舍利弗！我今亦復如是。知諸衆生、有種種欲，深心所著。隨其本性，以種種因緣，譬喻言辭，方便力、而為說法。


  舍利弗！如此皆為、得一佛乘，一切種智故。


  舍利弗！十方世界中、尚無二乘，何況有三？


  舍利弗！諸佛出於、五濁惡世，所謂劫濁、煩惱濁、衆生濁、見濁、命濁。


  如是！


  舍利弗！劫濁亂時，衆生垢重，慳︹音千︺貪嫉妬，成就諸不善根故。諸佛以方便力，於一佛乘，分別說三。


  舍利弗！若我弟子，自謂阿羅漢、辟支佛者，不聞不知，諸佛如來，但教化菩薩事，此非佛弟子，非阿羅漢，非辟支佛。


  又舍利弗！是諸比丘、比丘尼，自謂已得阿羅漢，是最後身，究竟涅槃，便不復志求、阿耨多羅三藐三菩提！當知此輩、皆是增上慢人。所以者何？若有比丘、實得阿羅漢，若不信此法，無有是處。


  除佛滅度後，現前無佛。所以者何？佛滅度後，如是等經，受持讀誦解義者，是人難得！


  若遇餘佛，於此法中、便得決了。


  舍利弗！汝等當、一心信解，受持佛語！


  諸佛如來，言無虛妄！


  無有餘乘，唯一佛乘！


  爾時世尊，欲重宣此義，而說偈言：


  比丘比丘尼　有懷增上慢　優婆塞我慢　優婆夷不信


  如是四衆等　其數有五千　不自見其過　於戒有缺漏


  護惜其瑕疵︹次1︺　是小智已出　衆中之糟糠　佛威德故去


  斯人尠︹音顯︺福德　不堪受是法


  此衆無枝葉　唯有諸貞實


  舍利弗善聽


  諸佛所得法　無量方便力　而為衆生說　衆生心所念


  種種所行道　若干諸欲性　先世善惡業　佛悉知是已


  以諸緣譬喻　言辭方便力　令一切歡喜　或說脩多羅


  伽陀及本事　本生未曾有　亦說於因緣　譬喻并祇夜


  優波提舍經


  鈍根樂︹音要︺小法　貪著於生死　於諸無量佛　不行深妙道


  衆苦所惱亂　為是說涅槃


  我設是方便　令得入佛慧　未曾說汝等　當得成佛道


  所以未曾說　說時未至故　今正是其時　決定說大乘


  我此九部法　隨順衆生說　入大乘為本　以故說是經


  有佛子心淨　柔輭亦利根　無量諸佛所　而行深妙道


  為此諸佛子　說是大乘經　我記如是人　來世成佛道


  以深心念佛　脩持淨戒故　此等聞得佛　大喜充徧身


  佛知彼心行　故為說大乘　聲聞若菩薩　聞我所說法


  乃至於一偈　皆成佛無疑


  十方佛土中　唯有一乘法　無二亦無三　除佛方便說


  但以假名字　引導於衆生　說佛智慧故


  諸佛出於世　唯此一事實　餘二則非眞　終不以小乘


  濟度於衆生　佛自住大乘　如其所得法　定慧力莊嚴


  以此度衆生　自證無上道　大乘平等法　若以小乘化


  乃至於一人　我則墮慳貪　此事為不可


  若人信歸佛　如來不欺誑　亦無貪嫉意　斷諸法中惡


  故佛於十方　而獨無所畏


  我以相嚴身　光明照世間　無量衆所尊　為說實相印


  舍利弗當知　我本立誓願　欲令一切衆　如我等無異


  如我昔所願　今者已滿足　化一切衆生　皆令入佛道


  若我遇衆生　盡教以佛道　無智者錯亂　迷惑不受教


  我知此衆生　未曾脩善本　堅著於五欲　癡愛故生惱


  以諸欲因緣　墜墮三惡道　輪廻六趣中　備受諸苦毒


  受胎之微形　世世常增長　薄德少福人　衆苦所逼迫


  入邪見稠林　若有若無等　依止此諸見　具足六十二


  深著虛妄法　堅受不可捨　我慢自矜︹音今︺高　諂︹音產︺曲心不實


  於千萬億劫　不聞佛名字　亦不聞正法　如是人難度


  是故舍利弗　我為設方便　說諸盡苦道　示之以涅槃


  我雖說涅槃　是亦非眞滅　諸法從本來　常自寂滅相


  佛子行道已　來世得作佛


  我有方便力　開示三乘法


  一切諸世尊　皆說一乘道


  今此諸大衆　皆應除疑惑　諸佛語無異　唯一無二乘


  過去無數劫　無量滅度佛　百千萬億種　其數不可量


  如是諸世尊　種種緣譬喻　無數方便力　演說諸法相


  是諸世尊等　皆說一乘法　化無量衆生　令入於佛道


  又諸大聖主　知一切世間　天人羣生類　深心之所欲


  更以異方便　助顯第一義


  若有衆生類　值諸過去佛　若聞法布施　或持戒忍辱


  精進禪智等　種種脩福慧　如是諸人等　皆已成佛道


  諸佛滅度後　若人善輭心　如是諸衆生　皆已成佛道


  諸佛滅度已　供養舍利者　起萬億種塔　金銀及玻瓈


  硨磲與碼碯　玫瑰瑠璃珠　清淨廣嚴飾　莊校於諸塔


  或有起石廟　栴檀及沈水　木樒︹音蜜︺并餘材　甎瓦泥土等


  若於曠野中　積土成佛廟


  乃至童子戲　聚沙為佛塔　如是諸人等　皆已成佛道


  若人為佛故　建立諸形像　刻琱成衆相　皆已成佛道


  或以七寶成　鍮︹音偷︺鉐赤白銅　白鑞及鉛錫　鐵木及與泥


  或以膠漆布　嚴飾作佛像　如是諸人等　皆已成佛道


  彩畫作佛像　百福莊嚴相　自作若使人　皆已成佛道


  乃至童子戲　若草木及筆　或以指爪甲　而畫作佛像


  如是諸人等　漸漸積功德　具足大悲心　皆已成佛道


  但化諸菩薩　度脫無量衆


  若人於塔廟　寶像及畫像　以華香旛蓋　敬心而供養


  若使人作樂　擊鼓吹角貝　簫笛琴箜篌　琵琶鐃︹音挠︺銅鈸︹音博︺


  如是衆妙音　盡持以供養　或以歡喜心　歌唄︹音拜︺頌佛德


  乃至一小音　皆已成佛道


  若人散亂心　乃至以一華　供養於畫像　漸見無數佛


  或有人禮拜　或復但合掌　乃至舉一手　或復小低頭


  以此供養像　漸見無量佛　自成無上道　廣度無數衆


  入無餘涅槃　如薪盡火滅


  若人散亂心　入於塔廟中　一稱南無佛　皆已成佛道


  於諸過去佛　在世或滅後　若有聞是法　皆已成佛道


  未來諸世尊　其數無有量　是諸如來等　亦方便說法


  一切諸如來　以無量方便


  度脫諸衆生　入佛無漏智　若有聞法者　無一不成佛


  諸佛本誓願　我所行佛道　普欲令衆生　亦同得此道


  未來世諸佛　雖說百千億　無數諸法門　其實為一乘


  諸佛兩足尊　知法常無性　佛種從緣起　是故說一乘


  是法住法位　世間相常住　於道場知已　導師方便說


  天人所供養　現在十方佛　其數如恆沙　出現於世間


  安隱衆生故　亦說如是法


  知第一寂滅　以方便力故　雖示種種道　其實為佛乘


  知衆生諸行　深心之所念　過去所習業　欲性精進力


  及諸根利鈍　以種種因緣　譬喻亦言辭　隨應方便說


  今我亦如是　安隱衆生故　以種種法門　宣示於佛道


  我以智慧力　知衆生性欲　方便說諸法　皆令得歡喜


  舍利弗當知　我以佛眼觀


  見六道衆生　貧窮無福慧　入生死險道　相續苦不斷


  深著於五欲　如犛︹音毛︺牛愛尾


  以貪愛自蔽　盲瞑無所見　不求大勢佛　及與斷苦法


  深入諸邪見　以苦欲捨苦


  為是衆生故　而起大悲心


  我始坐道場　觀樹亦經行　於三七日中　思惟如是事


  我所得智慧　微妙最第一


  衆生諸根鈍　著樂︹浊落︺癡所盲


  如斯之等類　云何而可度


  爾時諸梵王　及諸天帝釋　護世四天王　及大自在天


  并餘諸天衆　眷屬百千萬　恭敬合掌禮　請我轉法輪


  我卽自思惟　若但讚佛乘　衆生沒︹音末︺在苦　不能信是法


  破法不信故　墜於三惡道


  我寧不說法　疾入於涅槃


  尋念過去佛　所行方便力　我今所得道　亦應說三乘


  作是思惟時　十方佛皆現　梵音慰喻我


  善哉釋迦文　第一之導師　得是無上法　隨諸一切佛


  而用方便力


  我等亦皆得　最妙第一法　為諸衆生類　分別說三乘


  少智樂︹音要︺小法　不自信作佛　是故以方便　分別說諸果


  雖復說三乘　但為教菩薩


  舍利弗當知　我聞聖師子　深淨微妙音　稱南無諸佛


  復作如是念　我出濁惡世　如諸佛所說　我亦隨順行


  思惟是事已　卽趨波羅柰　諸法寂滅相　不可以言宣


  以方便力故　為五比丘說


  是名轉法輪　便有涅槃音　及以阿羅漢　法僧差別名


  從久遠劫來　讚示涅槃法　生死苦永盡　我常如是說


  舍利弗當知　我見佛子等　志求佛道者　無量千萬億


  咸以恭敬心　皆來至佛所　曾從諸佛聞　方便所說法


  我卽作是念　如來所以出　為說佛慧故　今正是其時


  舍利弗當知　鈍根小智人　著相憍慢者　不能信是法


  今我喜無畏　於諸菩薩中　正直捨方便　但說無上道


  菩薩聞是法　疑網皆已除　千二百羅漢　悉亦當作佛


  如三世諸佛　說法之儀式　我今亦如是　說無分別法


  諸佛興出世　懸遠值遇難


  正使出于世　說是法復難


  無量無數劫　聞是法亦難


  能聽是法者　斯人亦復難


  譬如優曇華　一切皆愛樂︹音要︺　天人所希有　時時乃一出


  聞法歡喜讚　乃至發一言　則為已供養　一切三世佛


  是人甚希有　過於優曇華


  汝等勿有疑　我為諸法王　普告諸大衆　但以一乘道


  教化諸菩薩　無聲聞弟子


  汝等舍利弗　聲聞及菩薩　當知是妙法　諸佛之祕要


  以五濁惡世　但樂著諸欲　如是等衆生　終不求佛道


  當來世惡人　聞佛說一乘　迷惑不信受　破法墮惡道


  有慚愧清淨　志求佛道者　當為如是等　廣讚一乘道


  舍利弗當知　諸佛法如是　以萬億方便　隨宜而說法


  其不習學者　不能曉了此


  汝等旣已知　諸佛世之師


  隨宜方便事　無復諸疑惑　心生大歡喜　自知當作佛



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・方便品・第二


  妙法蓮華經卷第一



  讚


  世尊現瑞　彌勒疑詳　文殊為衆廣宣揚　古佛放毫光


  三請法王　為演妙蓮香


  南無法華會上佛菩薩︵三稱︶



  妙法蓮華經卷第二


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・譬喻品・第三


  爾時舍利弗，踊躍歡喜。卽起合掌，瞻仰尊顏！


  而白佛言：今從世尊！聞此法音，心懷踊躍，得未曾有。


  所以者何？我昔從佛、聞如是法，見諸菩薩、受記作佛，而我等、不預斯事，甚自感傷，失於如來、無量知見。


  世尊！我常獨處、山林樹下，若坐若行，每作是念：我等同入法性，云何如來、以小乘法、而見濟度？是我等咎，非世尊也。


  所以者何？若我等、待說所因，成就阿耨多羅三藐三菩提者，必以大乘、而得度脫！然我等、不解方便、隨宜所說，初聞佛法，遇便信受，思惟取證。


  世尊！我從昔來，終日竟夜、每自剋責。


  而今從佛、聞所未聞，未曾有法，斷諸疑悔，身意泰然，快得安隱。


  今日乃知：眞是佛子，從佛口生，從法化生，得佛法分︹音份︺。


  爾時舍利弗，欲重宣此義，而說偈言：


  我聞是法音　得所未曾有　心懷大歡喜　疑網皆已除


  昔來蒙佛教　不失於大乘　佛音甚希有　能除衆生惱


  我已得漏盡　聞亦除憂惱


  我處於山谷　或在林樹下　若坐若經行　常思惟是事


  嗚呼深自責　云何而自欺　我等亦佛子　同入無漏法


  不能於未來　演說無上道　金色三十二　十力諸解脫


  同共一法中　而不得此事　八十種妙好　十八不共法


  如是等功德　而我皆已失


  我獨經行時　見佛在大衆　名聞滿十方　廣饒益衆生


  自惟失此利　我為自欺誑　我常於日夜　每思惟是事


  欲以問世尊　為失為不失　我常見世尊　稱讚諸菩薩


  以是於日夜　籌量如是事　今聞佛音聲　隨宜而說法


  無漏難思議　令衆至道場


  我本著邪見　為諸梵志師　世尊知我心　拔邪說涅槃


  我悉除邪見　於空法得證　爾時心自謂　得至於滅度


  而今乃自覺　非是實滅度　若得作佛時　具三十二相


  天人夜叉衆　龍神等恭敬　是時乃可謂　永盡滅無餘


  佛於大衆中　說我當作佛　聞如是法音　疑悔悉已除


  初聞佛所說　心中大驚疑　將非魔作佛　惱亂我心耶


  佛以種種緣　譬喻巧言說　其心安如海　我聞疑網斷


  佛說過去世　無量滅度佛　安住方便中　亦皆說是法


  現在未來佛　其數無有量　亦以諸方便　演說如是法


  如今者世尊　從生及出家　得道轉法輪　亦以方便說


  世尊說實道　波旬無此事　以是我定知　非是魔作佛


  我墮疑網故　謂是魔所為


  聞佛柔輭音　深遠甚微妙　演暢清淨法　我心大歡喜


  疑悔永已盡　安住實智中　我定當作佛　為天人所敬


  轉無上法輪　教化諸菩薩


  爾時佛告、舍利弗：吾今於天人、沙門婆羅門等，大衆中說：我昔曾於、二萬億佛所，為無上道故，常教化汝，汝亦長夜、隨我受學。我以方便、引導汝故，生我法中。


  舍利弗！我昔教汝、志願佛道，汝今悉忘，而便自謂、已得滅度。


  我今還欲令汝、憶念本願、所行道故，為諸聲聞，說是大乘經，名妙法蓮華，教菩薩法，佛所護念！


  舍利弗！汝於未來世，過無量無邊、不可思議劫。供養若干、千萬億佛，奉持正法，具足菩薩、所行之道。


  當得作佛，號曰華光如來、應供、正徧知、明行足、善逝、世間解、無上士、調御丈夫、天人師、佛、世尊！


  國名離垢，其土︹音度︺平正，清淨嚴飾，安隱豐樂，天人熾盛！瑠璃為地，有八交道，黃金為繩，以界其側。其傍各有、七寶行︹音杭︺樹，常有華菓。


  華光如來！亦以三乘、教化衆生。


  舍利弗！彼佛出時，雖非惡世，以本願故，說三乘法。


  其劫名大寶莊嚴。何故名曰、大寶莊嚴？其國中、以菩薩、為大寶故。


  彼諸菩薩，無量無邊，不可思議，筭數譬喻、所不能及！非佛智力，無能知者。若欲行時，寶華承足！


  此諸菩薩，非初發意，皆久植德本，於無量百千、萬億佛所，淨脩梵行，恆為諸佛、之所稱歎。


  常脩佛慧，具大神通，善知一切、諸法之門，質直無偽，志念堅固！如是菩薩，充滿其國。


  舍利弗！華光佛、壽十二小劫，除為王子、未作佛時。其國人民，壽八小劫。


  華光如來，過十二小劫，授堅滿菩薩、阿耨多羅三藐三菩提記。告諸比丘：是堅滿菩薩、次當作佛，號曰華足安行︹音衡︺、多陀阿伽度、阿羅訶、三藐三佛陀！其佛國土，亦復如是。


  舍利弗！是華光佛、滅度之後，正法住世、三十二小劫，像法住世、亦三十二小劫。


  爾時世尊，欲重宣此義，而說偈言：


  舍利弗來世　成佛普智尊　號名曰華光　當度無量衆


  供養無數佛　具足菩薩行︹音衡︺　十力等功德　證於無上道


  過無量劫已　劫名大寶嚴


  世界名離垢　清淨無瑕穢　以瑠璃為地　金繩界其道


  七寶雜色樹　常有華菓實


  彼國諸菩薩　志念常堅固　神通波羅蜜　皆已悉具足


  於無數佛所　善學菩薩道


  如是等大士　華光佛所化


  佛為王子時　棄國捨世榮　於最末後身　出家成佛道


  華光佛住世　壽十二小劫　其國人民衆　壽命八小劫


  佛滅度之後　正法住於世　三十二小劫　廣度諸衆生


  正法滅盡已　像法三十二


  舍利廣流布　天人普供養


  華光佛所為　其事皆如是　其兩足聖尊　最勝無倫匹


  彼卽是汝身　宜應自欣慶


  爾時四部衆，比丘、比丘尼、優婆塞、優婆夷，天龍夜叉、乾闥婆、阿脩羅、迦樓羅、緊那羅、摩睺羅伽等大衆，見舍利弗、於佛前、受阿耨多羅三藐三菩提記，心大歡喜，踊躍無量。


  各各脫身、所著上衣，以供養佛！釋提桓因、梵天王等，與無數天子，亦以天妙衣、天曼陀羅華、摩訶曼陀羅華等，供養於佛。所散天衣，住虛空中，而自迴轉。諸天伎樂，百千萬種，於虛空中、一時俱作，雨︹音玉︺衆天華。


  而作是言：佛昔於波羅柰、初轉法輪，今乃復轉、無上最大法輪。


  爾時諸天子，欲重宣此義，而說偈言：


  昔於波羅柰　轉四諦法輪　分別說諸法　五衆之生滅


  今復轉最妙　無上大法輪　是法甚深奧　少有能信者


  我等從昔來　數︹音朔︺聞世尊說　未曾聞如是　深妙之上法


  世尊說是法　我等皆隨喜　大智舍利弗　今得受尊記


  我等亦如是　必當得作佛　於一切世間　最尊無有上


  佛道叵思議　方便隨宜說　我所有福業　今世若過世


  及見佛功德　盡迴向佛道


  爾時舍利弗、白佛言：世尊！我今無復疑悔，親於佛前，得受阿耨多羅三藐三菩提記。


  是諸千二百、心自在者，昔住學地，佛常教化言：我法能離︹音利︺、生老病死，究竟涅槃。是學無學人，亦各自以、離我見、及有無見等，謂得涅槃；而今於世尊前，聞所未聞，皆墮疑惑。


  善哉世尊！願為四衆，說其因緣，令離疑悔。


  爾時佛告、舍利弗：我先不言、諸佛世尊，以種種因緣，譬喻言辭，方便說法，皆為阿耨多羅三藐三菩提耶？是諸所說，皆為化菩薩故。


  然舍利弗！今當復以譬喻、更明此義，諸有智者，以譬喻得解。


  舍利弗！若國邑聚落，有大長者。


  其年衰邁，財富無量，多有田宅、及諸僮僕︹音葡︺。


  其家廣大，唯有一門。


  多諸人衆，一百二百，乃至五百人，止住其中。


  堂閣朽故，牆壁隤︹音颓︺落，柱根腐敗，梁棟傾危。


  周帀俱時，欻︹音虚︺然火起，焚燒舍宅。


  長者諸子，若十二十，或至三十，在此宅中。


  長者見是大火、從四面起。卽大驚怖，而作是念：我雖能於此、所燒之門，安隱得出。


  而諸子等，於火宅內，樂︹音要︺著嬉戲，不覺不知，不驚不怖，火來逼身，苦痛切己，心不厭患，無求出意。


  舍利弗！是長者、作是思惟：我身手有力，當以衣裓︹音革︺，若以几︹音机︺案，從舍出之。


  復更思惟：是舍唯有一門，而復陿小。諸子幼稚，未有所識，戀著戲處。


  或當墮落，為火所燒。


  我當為說、怖畏之事：此舍已燒，宜時疾出，勿令為火、之所燒害！作是念已，如所思惟，具告諸子：汝等速出。


  父雖憐愍，善言誘喻，而諸子等、樂︹音要︺著嬉戲，不肯信受！不驚不畏，了無出心。亦復不知、何者是火？何者為舍？云何為失？


  但東西走戲，視父而已。


  爾時長者、卽作是念：此舍已為、大火所燒，我及諸子，若不時出，必為所焚！我今當設方便，令諸子等，得免斯害。


  父知諸子，先心各有所好︹音耗︺，種種珍玩，奇異之物，情必樂︹音了︺著！


  而告之言：汝等所可玩好，希有難得，汝若不取，後必憂悔！


  如此種種、羊車鹿車牛車，今在門外，可以遊戲。


  汝等於此火宅，宜速出來，隨汝所欲，皆當與汝。


  爾時諸子，聞父所說，珍玩之物，適其願故，心各勇銳，互相推排，競共馳走，爭出火宅。


  是時長者，見諸子等、安隱得出，皆於四衢︹音渠︺道中，露地而坐，無復障礙，其心泰然，歡喜踊躍。


  時諸子等，各白父言：父先所許、玩好之具，羊車鹿車牛車，願時賜與！


  舍利弗！爾時長者，各賜諸子，等一大車。


  其車高廣，衆寶莊校，周帀欄楯，四面懸鈴！


  又於其上、張設幰︹音顯︺蓋，亦以珍奇雜寶、而嚴飾之！寶繩交絡，垂諸華纓，重敷婉筵，安置丹枕。


  駕以白牛，膚色充潔，形體姝︹音書︺好。有大筋力，行步平正，其疾如風。


  又多僕從，而侍衛之。


  所以者何？是大長者，財富無量，種種諸藏，悉皆充溢。


  而作是念：我財物無極，不應以下劣小車、與諸子等。今此幼童，皆是吾子，愛無偏黨。我有如是、七寶大車，其數無量，應當等心，各各與之，不宜差別。


  所以者何？以我此物，周給一國，猶尚不匱，何況諸子？


  是時諸子，各乘大車，得未曾有，非本所望。


  舍利弗！於汝意云何？是長者、等與諸子、珍寶大車，寧有虛妄不︹音否︺？


  舍利弗言：不︹音弗︺也世尊！是長者，但令諸子，得免火難，全其軀命，非為虛妄。


  何以故？若全身命，便為已得、玩好之具。


  況復方便，於彼火宅、而拔濟之？


  世尊！若是長者，乃至不與、最小一車，猶不虛妄。


  何以故？是長者、先作是意：我以方便，令子得出。以是因緣，無虛妄也。


  何況長者，自知財富無量，欲饒益諸子，等與大車？


  佛告舍利弗：善哉善哉！如汝所言。


  舍利弗！如來亦復如是。則為一切、世間之父。


  於諸怖畏，衰惱憂患，無明闇︹音暗︺蔽，永盡無餘！而悉成就、無量知見、力無所畏，有大神力、及智慧力，具足方便、智慧波羅蜜。


  大慈大悲，常無懈倦，恆求善事，利益一切！


  而生三界，朽故火宅。為度衆生，生老病死，憂悲苦惱，愚癡闇蔽，三毒之火。教化令得、阿耨多羅三藐三菩提！


  見諸衆生，為生老病死，憂悲苦惱、之所燒煑；亦以五欲、財利故，受種種苦；又以貪著追求故，現受衆苦；後受地獄、畜生餓鬼之苦；若生天上、及在人間，貧窮困苦，愛別離苦，怨憎會苦，如是等、種種諸苦。


  衆生沒在其中，歡喜遊戲，不覺不知！不驚不怖，亦不生厭，不求解脫！於此三界火宅，東西馳走，雖遭大苦，不以為患。


  舍利弗！佛見此已，便作是念：我為衆生之父，應拔其苦難，與無量無邊、佛智慧樂，令其遊戲。


  舍利弗！如來復作是念：若我但以神力、及智慧力，捨於方便，為諸衆生，讚如來知見、力無所畏者，衆生不能、以是得度！


  所以者何？是諸衆生，未免生老病死，憂悲苦惱，而為三界火宅所燒，何由能解、佛之智慧？


  舍利弗！如彼長者，雖復身手有力、而不用之。但以慇懃方便，勉濟諸子、火宅之難，然後各與、珍寶大車。


  如來亦復如是，雖有力、無所畏，而不用之。但以智慧方便，於三界火宅、拔濟衆生。


  為說三乘：聲聞、辟支佛、佛乘。而作是言：汝等、莫得樂︹音要︺住、三界火宅，勿貪麄︹音麁︺弊、色聲香味觸也；若貪著生愛，則為所燒！汝速出三界，當得三乘：聲聞、辟支佛、佛乘。


  我今為汝、保任此事，終不虛也；汝等但當、勤脩精進。如來以是方便，誘進衆生。


  復作是言：汝等當知！此三乘法，皆是聖所稱歎，自在無繫，無所依求！乘是三乘，以無漏根力覺道、禪定解脫、三昧等，而自娛︹音愚︺樂，便得無量、安隱快樂。


  舍利弗！若有衆生，內有智性，從佛世尊，聞法信受，慇懃精進，欲速出三界，自求涅槃，是名聲聞乘；如彼諸子，為求羊車，出於火宅。


  若有衆生，從佛世尊，聞法信受，慇懃精進，求自然慧，樂︹音要︺獨善寂，深知諸法因緣，是名辟支佛乘；如彼諸子，為求鹿車，出於火宅。


  若有衆生，從佛世尊，聞法信受，勤脩精進，求一切智、佛智、自然智、無師智，如來知見、力無所畏，愍念安樂、無量衆生，利益天人，度脫一切，是名大乘；菩薩求此乘故，名為摩訶薩；如彼諸子，為求牛車，出於火宅。


  舍利弗！如彼長者，見諸子等，安隱得出火宅，到無畏處。自惟財富無量，等以大車、而賜諸子。


  如來亦復如是！為一切衆生之父。若見無量、億千衆生，以佛教門、出三界苦，怖畏險道，得涅槃樂。


  如來爾時，便作是念：我有無量、無邊智慧、力無畏等、諸佛法藏。


  是諸衆生，皆是我子，等與大乘，不令有人、獨得滅度，皆以如來滅度、而滅度之。


  是諸衆生，脫三界者，悉與諸佛、禪定解脫等、娛樂之具。皆是一相一種，聖所稱歎，能生淨妙、第一之樂。


  舍利弗！如彼長者，初以三車、誘引諸子，然後但與大車，寶物莊嚴，安隱第一；然彼長者，無虛妄之咎。


  如來亦復如是，無有虛妄。初說三乘、引導衆生，然後但以大乘、而度脫之。


  何以故？如來有、無量智慧、力無所畏、諸法之藏，能與一切衆生、大乘之法，但不盡能受。


  舍利弗！以是因緣，當知諸佛、方便力故，於一佛乘，分別說三。


  佛欲重宣此義，而說偈言：


  譬如長者


  有一大宅


  其宅久故　而復頓弊　堂舍高危　柱根摧朽


  梁棟傾斜　基陛隤︹音颓︺毀


  牆壁圮坼︹匹徹︺　泥塗褫︹音齒︺落


  覆苫亂墜　椽︹音船︺梠差︹次1︺脫　周障屈曲　雜穢充徧


  有五百人　止住其中


  鴟︹音吃︺梟鵰鷲　烏鵲鳩鴿


  蚖︹音完︺蛇蝮蠍　蜈蚣蚰蜒︹油鹽︺


  守宮百足　鼬︹音又︺貍鼷鼠　諸惡蟲輩　交橫馳走


  屎尿臭處　不淨流溢　蜣蜋︹羌良︺諸蟲　而集其上


  狐狼野干︹音甘︺　咀嚼踐蹋　嚌齧︹記聶︺死屍　骨肉狼藉


  由是羣狗　競來搏撮︹音搓︺　飢羸︹音雷︺慞惶　處處求食


  鬥諍摣掣︹扎徹︺　啀︹音皑︺喍嗥︹音豪︺吠


  其舍恐怖　變狀如是


  處處皆有　魑︹音吃︺魅魍︹音往︺魎


  夜叉惡鬼　食噉人肉　毒蟲之屬　諸惡禽獸


  孚乳產生　各自藏護　夜叉競來　爭取食之


  食之旣飽　惡心轉熾　鬥諍之聲　甚可怖畏


  鳩槃荼鬼　蹲踞土埵︹音朶︺　或時離︹音利︺地　一尺二尺


  往返遊行　縱逸嬉戲　捉狗兩足　撲令失聲


  以腳加頸　怖狗自樂


  復有諸鬼　其身長大　躶︹音裸︺形黑瘦　常住其中


  發大惡聲　叫呼求食


  復有諸鬼　其咽如鍼︹音針︺


  復有諸鬼　首如牛頭　或食人肉　或復噉狗


  頭髮蓬亂　殘害兇險　飢渴所逼　叫喚馳走


  夜叉餓鬼　諸惡鳥獸　飢急四向　窺看䆫牖


  如是諸難　恐畏無量


  是朽故宅　屬于一人　其人近出　未久之間


  於後宅舍　忽然火起　四面一時　其燄俱熾


  棟樑椽柱　爆聲震裂　摧折墮落　牆壁崩倒


  諸鬼神等　揚聲大叫　鵰鷲諸鳥　鳩槃荼等


  周慞惶怖　不能自出


  惡獸毒蟲　藏竄︹音篡︺孔穴　毗舍闍鬼　亦住其中


  薄福德故


  為火所逼


  共相殘害　飲血噉肉　野干之屬　並已前死


  諸大惡獸　競來食噉　臭煙熢㶿　四面充塞


  蜈蚣蚰蜒　毒蛇之類　為火所燒　爭走出穴


  鳩槃荼鬼　隨取而食


  又諸餓鬼　頭上火然　飢渴熱惱　周慞悶走


  其宅如是　甚可怖畏　毒害火災　衆難非一


  是時宅主　在門外立　聞有人言


  汝諸子等　先因遊戲　來入此宅　稚小無知


  歡娛樂︹音了︺著


  長者聞已　驚入火宅


  方宜救濟　令無燒害　告喻諸子　說衆患難


  惡鬼毒蟲　災火蔓莚　衆苦次第　相續不絕


  毒蛇蚖蝮　及諸夜叉　鳩槃荼鬼　野干狐狗


  鵰鷲鴟︹音吃︺梟　百足之屬　飢渴惱急　甚可怖畏


  此苦難處　況復大火


  諸子無知　雖聞父誨　猶故樂︹音了︺著


  嬉戲不已


  是時長者　而作是念　諸子如此　益我愁惱


  今此舍宅　無一可樂︹音了︺　而諸子等　酖︹音丹︺湎嬉戲


  不受我教　將為火害　卽便思惟　設諸方便


  告諸子等　我有種種　珍玩之具　妙寶好車


  羊車鹿車　大牛之車　今在門外


  汝等出來


  吾為汝等　造作此車　隨意所樂︹音了︺　可以遊戲


  諸子聞說　如此諸車　卽時奔競　馳走而出


  到於空地　離諸苦難


  長者見子　得出火宅　住於四衢　坐師子座


  而自慶言　我今快樂　此諸子等　生育甚難


  愚小無知　而入險宅　多諸毒蟲　魑︹音吃︺魅可畏


  大火猛燄　四面俱起　而此諸子　貪樂嬉戲


  我已救之　令得脫難　是故諸人　我今快樂


  爾時諸子　知父安坐　皆詣父所　而白父言


  願賜我等　三種寶車　如前所許　諸子出來


  當以三車　隨汝所欲　今正是時　惟垂給與


  長者大富　庫藏衆多　金銀瑠璃　硨磲碼碯


  以衆寶物　造諸大車　莊校嚴飾　周帀欄楯


  四面懸鈴　金繩交絡　眞珠羅網　張施其上


  金華諸纓　處處垂下　衆綵雜飾　周帀圍繞


  柔輭繒纊︹增礦︺　以為茵褥︹音入︺　上妙細氎︹音碟︺　價直千億


  鮮白淨潔　以覆其上　有大白牛　肥壯多力


  形體姝好　以駕寶車　多諸儐從　而侍衛之


  以是妙車


  等賜諸子


  諸子是時　歡喜踊躍　乘是寶車　遊於四方


  嬉戲快樂　自在無礙


  告舍利弗　我亦如是　衆聖中尊　世間之父


  一切衆生　皆是吾子　深著世樂　無有慧心


  三界無安　猶如火宅


  衆苦充滿　甚可怖畏　常有生老　病死憂患


  如是等火　熾然不息


  如來已離　三界火宅　寂然閒居　安處林野


  今此三界　皆是我有　其中衆生　悉是吾子


  而今此處　多諸患難


  唯我一人　能為救護


  雖復教詔


  而不信受


  於諸欲染　貪著深故


  以是方便


  為說三乘　令諸衆生　知三界苦　開示演說


  出世間道


  是諸子等　若心決定


  具足三明　及六神通　有得緣覺　不退菩薩


  汝舍利弗　我為衆生　以此譬喻　說一佛乘


  汝等若能　信受是語　一切皆當　成得佛道


  是乘微妙　清淨第一　於諸世間　為無有上


  佛所悅可　一切衆生　所應稱讚　供養禮拜


  無量億千　諸力解脫　禪定智慧　及佛餘法


  得如是乘　令諸子等　日夜劫數　常得遊戲


  與諸菩薩　及聲聞衆　乘此寶乘　直至道場


  以是因緣　十方諦求　更無餘乘　除佛方便


  告舍利弗　汝諸人等　皆是吾子　我則是父


  汝等累劫　衆苦所燒　我皆濟拔　令出三界


  我雖先說　汝等滅度　但盡生死　而實不滅


  今所應作　唯佛智慧


  若有菩薩　於是衆中　能一心聽　諸佛實法


  諸佛世尊　雖以方便　所化衆生　皆是菩薩


  若人小智　深著愛欲　為此等故　說於苦諦


  衆生心喜　得未曾有　佛說苦諦　眞實無異


  若有衆生　不知苦本　深著苦因　不能暫捨


  為是等故　方便說道　諸苦所因　貪欲為本


  若滅貪欲　無所依止　滅盡諸苦　名第三諦


  為滅諦故　脩行於道　離諸苦縛　名得解脫


  是人於何　而得解脫　但離虛妄　名為解脫


  其實未得　一切解脫　佛說是人　未實滅度


  斯人未得　無上道故　我意不欲　令至滅度


  我為法王　於法自在　安隱衆生　故現於世


  汝舍利弗　我此法印　為欲利益　世間故說


  在所遊方　勿妄宣傳


  若有聞者　隨喜頂受　當知是人　阿惟越致


  若有信受　此經法者　是人已曾　見過去佛


  恭敬供養　亦聞是法　若人有能　信汝所說


  則為見我　亦見於汝　及比丘僧　并諸菩薩


  斯法華經　為深智說　淺識聞之　迷惑不解


  一切聲聞　及辟支佛　於此經中　力所不及


  汝舍利弗　尚於此經　以信得入　況餘聲聞


  其餘聲聞　信佛語故　隨順此經　非己智分︹音份︺


  又舍利弗　憍慢懈怠　計我見者　莫說此經


  凡夫淺識　深著五欲　聞不能解　亦勿為說


  若人不信　毀謗此經　則斷一切　世間佛種


  或復顰蹙　而懷疑惑　汝當聽說　此人罪報


  若佛在世　若滅度後　其有誹謗　如斯經典


  見有讀誦　書持經者　輕賤憎嫉　而懷結恨


  此人罪報　汝今復聽


  其人命終　入阿鼻獄　具足一劫　劫盡更生


  如是展轉　至無數劫


  從地獄出　當墮畜生　若狗野干︹音甘︺　其形𩑔︹乞+頁，音哭︺瘦


  黧黮︹音淡︺疥癩　人所觸嬈︹音扰︺


  又復為人　之所惡︹音勿︺賤　常困飢渴　骨肉枯竭


  生受楚毒　死被︹音披︺瓦石　斷佛種故　受斯罪報


  若作馲︹音脫︺駝　或生驢中　身常負重　加諸杖捶


  但念水草　餘無所知　謗斯經故　獲罪如是


  有作野干　來入聚落　身體疥癩　又無一目


  為諸童子　之所打︹音顶︺擲　受諸苦痛　或時致死


  於此死已　更受蟒身　其形長大　五百由旬


  聾騃︹音皑︺無足　宛轉腹行　為諸小蟲　之所𠯗︹咂︺食


  晝夜受苦　無有休息　謗斯經故　獲罪如是


  若得為人　諸根闇鈍　矬陋𤼣︹𤼙疒/戀，音孿︺躄︹音必︺　盲聾背傴︹音羽︺


  有所言說　人不信受　口氣常臭　鬼魅所著


  貧窮下賤　為人所使　多病痟瘦　無所依怙


  雖親附人　人不在意　若有所得　尋復忘失


  若脩醫道　順方治病　更增他疾　或復致死


  若自有病　無人救療　設服良藥　而復增劇


  若他反逆　抄劫竊盜　如是等罪　橫罹︹音离︺其殃


  如斯罪人　永不見佛


  衆聖之王　說法教化　如斯罪人　常生難處


  狂聾心亂　永不聞法　於無數劫　如恆河沙


  生輒︹音哲︺聾瘂　諸根不具


  常處地獄　如遊園觀︹音貫︺　在餘惡道　如己舍宅


  駝驢豬狗　是其行處　謗斯經故　獲罪如是


  若得為人　聾盲瘖瘂　貧窮諸衰　以自莊嚴


  水腫乾痟　疥癩癰疽︹擁居︺　如是等病　以為衣服


  身常臭處　垢穢不淨


  深著我見　增益瞋恚　婬欲熾盛　不擇禽獸


  謗斯經故　獲罪如是


  告舍利弗　謗斯經者　若說其罪　窮劫不盡


  以是因緣　我故語︹音玉︺汝　無智人中　莫說此經


  若有利根　智慧明了　多聞強識︹音志︺　求佛道者


  如是之人　乃可為說　若人曾見　億百千佛


  植諸善本　深心堅固　如是之人　乃可為說


  若人精進　常脩慈心　不惜身命　乃可為說


  若人恭敬　無有異心　離諸凡愚　獨處山澤


  如是之人　乃可為說


  又舍利弗　若見有人　捨惡知識　親近善友


  如是之人　乃可為說　若見佛子　持戒清潔


  如淨明珠　求大乘經　如是之人　乃可為說


  若人無瞋　質直柔輭　常愍一切　恭敬諸佛


  如是之人　乃可為說　復有佛子　於大衆中


  以清淨心　種種因緣　譬喻言辭　說法無礙


  如是之人　乃可為說


  若有比丘　為一切智　四方求法　合掌頂受


  但樂︹音要︺受持　大乘經典　乃至不受　餘經一偈


  如是之人　乃可為說　如人至心　求佛舍利


  如是求經　得已頂受　其人不復　志求餘經


  亦未曾念　外道典籍　如是之人　乃可為說


  告舍利弗　我說是相　求佛道者　窮劫不盡


  如是等人　則能信解　汝當為說　妙法華經



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・譬喻品・第三



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・信解品・第四


  爾時慧命須菩提、摩訶迦旃延、摩訶迦葉、摩訶目犍連，從佛所聞、未曾有法，世尊、授舍利弗、阿耨多羅三藐三菩提記，發希有心，歡喜踊躍。


  卽從座起，整衣服，偏袒右肩，右膝著地，一心合掌，曲躬恭敬，瞻仰尊顏！


  而白佛言：我等居僧之首，年並朽邁，自謂已得涅槃，無所堪任，不復進求、阿耨多羅三藐三菩提！


  世尊往昔、說法旣久，我時在座，身體疲懈，但念空、無相、無作，於菩薩法，遊戲神通，淨佛國土，成就衆生，心不喜樂︹音要︺！


  所以者何？世尊令我等，出於三界，得涅槃證！又今我等、年已朽邁，於佛教化菩薩、阿耨多羅三藐三菩提，不生一念、好樂︹音要︺之心。


  我等今於佛前，聞授聲聞、阿耨多羅三藐三菩提記，心甚歡喜，得未曾有！不謂於今，忽然得聞、希有之法，深自慶幸，獲大善利。


  無量珍寶、不求自得！


  世尊！我等今者，樂︹音要︺說譬喻，以明斯義。


  譬若有人，年旣幼稚，捨父逃逝，久住他國，或十二十，至五十歲。


  年旣長大，加復窮困，馳騁︹持懲︺四方，以求衣食。漸漸遊行，遇向本國。


  其父先來、求子不得！


  中止一城，其家大富，財寶無量，金銀瑠璃、珊瑚琥珀、玻瓈珠等，其諸倉庫，悉皆盈溢！多有僮僕，臣佐吏民，象馬車乘︹音勝︺，牛羊無數，出入息利、乃徧他國。商估︹音辜︺賈︹音古︺客，亦甚衆多。


  時貧窮子，遊諸聚落，經歷國邑。遂到其父、所止之城。


  父每念子，與子離別、五十餘年，而未曾向人、說如此事。但自思惟，心懷悔恨。自念老朽，多有財物，金銀珍寶，倉庫盈溢，無有子息。一旦終歿，財物散失，無所委付。是以慇懃，每憶其子！


  復作是念：我若得子、委付財物，坦然快樂，無復憂慮！


  世尊！爾時窮子，傭賃展轉，遇到父舍。


  住立門側，遙見其父。


  踞師子牀，寶几承足；諸婆羅門、剎利居士，皆恭敬圍繞！以眞珠瓔珞，價直千萬，莊嚴其身；吏民僮僕，手執白拂，侍立左右。


  覆以寶帳，垂諸華旛，香水灑地，散衆名華；羅列寶物，出內︹音納︺取與。有如是等、種種嚴飾，威德特尊。


  窮子見父，有大力勢，卽懷恐怖，悔來至此。竊作是念：此或是王，或是王等，非我傭力、得物之處！不如往至貧里，肆力有地，衣食易得；若久住此，或見逼迫，強使我作！作是念已，疾走而去。


  時富長者，於師子座，見子便識，心大歡喜！


  卽作是念：我財物庫藏，今有所付；我常思念此子，無由見之，而忽自來，甚適我願；我雖年朽，猶故貪惜。


  卽遣傍︹音棒︺人，急追將還。爾時使者，疾走往捉。


  窮子驚愕，稱怨︹音愿︺大喚：我不相犯，何為見捉？


  使者執之逾急，強牽將還。


  于時窮子，自念無罪，而被囚執，此必定死，轉更惶怖，悶絕躃︹音必︺地。


  父遙見之，而語︹音玉︺使言：不須此人，勿強將︹音姜︺來。


  以冷水灑面，令得醒悟，莫復與語。


  所以者何？父知其子、志意下劣，自知豪貴、為子所難！審知是子，而以方便、不語他人，云是我子。


  使者語之：我今放汝、隨意所趨。


  窮子歡喜，得未曾有；從地而起，往至貧里，以求衣食。


  爾時長者，將欲誘引其子，而設方便。密遣二人，形色憔悴、無威德者。汝可詣彼，徐語窮子：此有作處，倍與汝直。窮子若許，將來使作。若言欲何所作？便可語之：雇汝除糞，我等二人，亦共汝作。


  時二使人，卽求窮子。旣已得之，具陳上事。


  爾時窮子，先取其價，尋與除糞。其父見子，愍而怪之。


  又以他日，於䆫牖中，遙見子身。


  羸瘦憔悴，糞土塵坌︹音笨︺，汙穢不淨。


  卽脫瓔珞、細輭上服，嚴飾之具，更著麄弊、垢膩之衣，塵土坌身，右手執持、除糞之器，狀有所畏。


  語︹音玉︺諸作人：汝等勤作，勿得懈息！以方便故，得近其子。


  後復告言：咄︹音多︺！男子，汝常此作，勿復餘去，當加汝價；諸有所須，盆器米麵，鹽醋之屬，莫自疑難；亦有老弊使人，須者相給。


  好自安意，我如汝父，勿復憂慮！


  所以者何？我年老大，而汝少壯！汝常作時，無有欺怠、瞋恨怨言，都不見汝、有此諸惡，如餘作人，自今已後，如所生子。


  卽時長者，更與作字，名之為兒。


  爾時窮子，雖欣此遇，猶故自謂，客作賤人。由是之故，於二十年中，常令除糞。


  過是已後，心相體信，入出無難。


  然其所止，猶在本處。


  世尊！爾時長者有疾，自知將死不久。


  語窮子言：我今多有、金銀珍寶，倉庫盈溢，其中多少，所應取與，汝悉知之。我心如是、當體此意。︵磧砂藏斷句：汝悉知之我心，如是當體此意。︶所以者何？今我與汝、便為不異。宜加用心，無令漏失。


  爾時窮子，卽受教敕，領知衆物，金銀珍寶、及諸庫藏。


  而無希取、一餐之意。


  然其所止，故在本處，下劣之心、亦未能捨。


  復經少時，父知子意、漸以通泰，成就大志！自鄙先心。


  臨欲終時，而命其子，并會親族，國王大臣、剎利居士，皆悉已集。


  卽自宣言：諸君當知！此是我子，我之所生。於某城中，捨吾逃走，竛竮︹零乒︺辛苦、五十餘年，其本字某，我名某甲。昔在本城，懷憂推覓，忽於此間，遇會得之。此實我子，我實其父。


  今我所有、一切財物，皆是子有；先所出內︹音納︺，是子所知。


  世尊！是時窮子，聞父此言，卽大歡喜，得未曾有。而作是念：我本無心、有所希求，今此寶藏、自然而至。


  世尊！大富長者，則是如來，我等皆似佛子。


  如來常說，我等為子。


  世尊！我等以三苦故，於生死中、受諸熱惱，迷惑無知！


  樂︹音要︺著小法。


  今日世尊，令我等思惟，蠲︹音涓︺除諸法、戲論之糞。我等於中、勤加精進，得至涅槃、一日之價！旣得此已，心大歡喜，自以為足。便自謂言：於佛法中，勤精進故，所得弘多。


  然世尊，先知我等，心著弊欲，樂︹音要︺於小法；便見縱捨，不為分別：汝等當有，如來知見、寶藏之分︹音份︺。


  世尊、以方便力，說如來智慧。


  我等從佛，得涅槃、一日之價，以為大得，於此大乘、無有志求。


  我等又因、如來智慧，為諸菩薩、開示演說。而自於此、無有志願。所以者何？佛知我等，心樂︹音要︺小法，以方便力、隨我等說，而我等、不知眞是佛子！


  今我等、方知世尊，於佛智慧、無所恡惜！


  所以者何？我等昔來，眞是佛子，而但樂︹音要︺小法！若我等、有樂︹音要︺大之心，佛則為我、說大乘法。於此經中，唯說一乘。而昔於菩薩前、毀訾聲聞，樂︹音要︺小法者，然佛實以、大乘教化。


  是故我等、說本無心、有所希求，今法王大寶，自然而至，如佛子、所應得者，皆已得之。


  爾時摩訶迦葉，欲重宣此義，而說偈言：


  我等今日　聞佛音教　歡喜踊躍　得未曾有


  佛說聲聞　當得作佛　無上寶聚　不求自得


  譬如童子　幼稚無識　捨父逃逝　遠到他土


  周流諸國　五十餘年


  其父憂念　四方推求


  求之旣疲　頓止一城　造立舍宅　五欲自娛︹音愚︺


  其家巨富　多諸金銀　硨磲碼碯　眞珠瑠璃


  象馬牛羊　輦輿車乘　田業僮僕　人民衆多


  出入息利　乃徧他國　商估賈人　無處不有


  千萬億衆　圍繞恭敬　常為王者　之所愛念


  羣臣豪族　皆共宗重　以諸緣故　往來者衆


  豪富如是　有大力勢


  而年朽邁　益憂念子　夙︹音素︺夜惟念　死時將至


  癡子捨我　五十餘年　庫藏諸物　當如之何


  爾時窮子　求索衣食　從邑至邑　從國至國


  或有所得　或無所得　飢餓羸瘦　體生瘡癬︹窻顯︺


  漸次經歷　到父住城


  傭賃展轉　遂至父舍


  爾時長者　於其門內　施大寶帳　處師子座


  眷屬圍繞　諸人侍衛　或有計筭　金銀寶物


  出內︹音納︺財產　注記券䟽


  窮子見父　豪貴尊嚴　謂是國王　若國王等


  驚怖自怪　何故至此　覆自念言　我若久住


  或見逼迫　強驅使作　思惟是已　馳走而去


  借問貧里　欲往傭作


  長者是時　在師子座


  遙見其子　默而識之


  卽敕使者　追捉將來　窮子驚喚


  迷悶躃地


  是人執我　必當見殺　何用衣食　使我至此


  長者知子　愚癡狹劣　不信我言　不信是父


  卽以方便　更遣餘人　眇︹音秒︺目矬陋　無威德者


  汝可語之　云當相雇　除諸糞穢　倍與汝價


  窮子聞之　歡喜隨來　為除糞穢　淨諸房舍


  長者於牖　常見其子


  念子愚劣︹音列︺　樂︹音要︺為鄙事


  於是長者　著弊垢衣　執除糞器　往到子所


  方便附近　語令勤作　旣益汝價　并塗足油


  飲食充足　薦︹音劍︺席厚煖　如是苦言　汝當勤作


  又以輭語　若如吾子


  長者有智　漸令入出


  經二十年　執作家事　示其金銀　眞珠玻瓈


  諸物出入　皆使令知


  猶處門外　止宿草庵　自念貧事　我無此物


  父知子心　漸已曠大


  欲與財物　卽聚親族　國王大臣　剎利居士


  於此大衆　說是我子　捨我他行　經五十歲


  自見子來　已二十年　昔於某城　而失是子


  周行求索　遂來至此


  凡我所有　舍宅人民　悉以付之　恣其所用


  子念昔貧　志意下劣　今於父所　大獲珍寶


  并及舍宅　一切財物　甚大歡喜　得未曾有


  佛亦如是


  知我樂︹音要︺小


  未曾說言　汝等作佛


  而說我等　得諸無漏　成就小乘　聲聞弟子


  佛敕我等　說最上道　脩習此者　當得成佛


  我承佛教　為大菩薩　以諸因緣　種種譬喻


  若干言辭　說無上道　諸佛子等　從我聞法


  日夜思惟　精勤脩習　是時諸佛　卽授其記


  汝於來世　當得作佛　一切諸佛　祕藏之法


  但為菩薩　演其實事　而不為我　說斯眞要


  如彼窮子　得近其父　雖知諸物　心不希取


  我等雖說　佛法寶藏　自無志願　亦復如是


  我等內滅　自謂為足　唯了此事　更無餘事


  我等若聞　淨佛國土　教化衆生　都無欣樂︹音要︺


  所以者何　一切諸法　皆悉空寂　無生無滅


  無大無小　無漏無為　如是思惟　不生喜樂︹音月︺


  我等長夜　於佛智慧　無貪無著　無復志願


  而自於法　謂是究竟　我等長夜　脩習空法


  得脫三界　苦惱之患　住最後身　有餘涅槃


  佛所教化　得道不虛　則為已得　報佛之恩


  我等雖為　諸佛子等　說菩薩法　以求佛道


  而於是法　永無願樂︹音要︺


  導師見捨　觀我心故　初不勸進　說有實利


  如富長者　知子志劣　以方便力　柔伏其心


  然後乃付　一切財物


  佛亦如是　現希有事


  知樂小者　以方便力　調伏其心　乃教大智


  我等今日　得未曾有　非先所望　而今自得


  如彼窮子　得無量寶　世尊我今　得道得果


  於無漏法　得清淨眼


  我等長夜　持佛淨戒　始於今日　得其果報


  法王法中　久脩梵行　今得無漏　無上大果


  我等今者　眞是聲聞　以佛道聲　令一切聞


  我等今者　眞阿羅漢　於諸世間　天人魔梵


  普於其中　應受供養


  世尊大恩　以希有事　憐愍教化　利益我等


  無量億劫　誰能報者


  手足供給　頭頂禮敬　一切供養　皆不能報


  若以頂戴　兩肩荷負　於恆沙劫　盡心恭敬


  又以美膳　無量寶衣　及諸臥具　種種湯藥


  牛頭栴檀　及諸珍寶　以起塔廟　寶衣布地


  如斯等事　以用供養


  於恆沙劫　亦不能報


  諸佛希有　無量無邊　不可思議　大神通力


  無漏無為　諸法之王　能為下劣　忍於斯事


  取相凡夫　隨宜為說　諸佛於法　得最自在


  知諸衆生　種種欲樂︹音要︺　及其志力　隨所堪任


  以無量喻　而為說法　隨諸衆生　宿世善根


  又知成熟　未成熟者　種種籌量　分別知已


  於一乘道　隨宜說三



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・信解品・第四


  妙法蓮華經卷第二



  讚


  如來喻說　三界為家　火宅門外布三車　諸子競紛華　長者欣誇　授記果無差


  南無法華會上佛菩薩︵三稱︶



  妙法蓮華經卷第三


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・藥草喻品・第五


  爾時世尊、告摩訶迦葉、及諸大弟子：善哉善哉！迦葉善說、如來眞實功德，誠如所言。


  如來復有、無量無邊、阿僧祇功德，汝等若於、無量億劫、說不能盡。


  迦葉當知，如來是、諸法之王，若有所說，皆不虛也！


  於一切法，以智方便、而演說之！其所說法，皆悉到於、一切智地。


  如來觀知、一切諸法、之所歸趣，亦知一切衆生、深心所行，通達無礙。又於諸法，究盡明了，示諸衆生，一切智慧。


  迦葉！譬如三千大千世界，山川谿谷、土地所生，卉木叢林，及諸藥草，種類若干，名色各異。


  密雲彌布，徧覆三千大千世界。


  一時等澍︹音註︺。


  其澤普洽：卉木叢林，及諸藥草；小根小莖，小枝小葉；中根中莖，中枝中葉；大根大莖，大枝大葉。


  諸樹大小，隨上中下，各有所受！一雲所雨，稱︹音趁︺其種性、而得生長，華菓敷實。


  雖一地所生，一雨所潤，而諸草木、各有差別。


  迦葉當知，如來亦復如是，出現於世，如大雲起，以大音聲，普徧世界，天人阿脩羅，如彼大雲，徧覆三千大千國土。


  於大衆中，而唱是言：我是如來、應供、正徧知、明行足、善逝、世間解、無上士、調御丈夫、天人師、佛、世尊！


  未度者令度，未解者令解，未安者令安，未涅槃者令得涅槃；今世後世，如實知之！我是一切知者、一切見者、知道者、開道者、說道者。


  汝等天人、阿脩羅衆，皆應到此，為聽法故。


  爾時無數、千萬億種衆生，來至佛所、而聽法。


  如來于時，觀是衆生，諸根利鈍，精進懈怠。


  隨其所堪、而為說法，種種無量、皆令歡喜，快得善利！


  是諸衆生，聞是法已，現世安隱，後生善處。以道受樂，亦得聞法；旣聞法已，離諸障礙！於諸法中，任力所能，漸得入道。


  如彼大雲，雨︹音玉︺於一切、卉木叢林，及諸藥草，如其種性，具足蒙潤，各得生長。


  如來說法，一相一味，所謂解脫相、離相、滅相，究竟至於、一切種智。


  其有衆生，聞如來法，若持讀誦，如說脩行，所得功德、不自覺知。


  所以者何？唯有如來，知此衆生，種相體性。


  念何事、思何事、脩何事？


  云何念、云何思、云何脩？


  以何法念、以何法思、以何法脩？


  以何法、得何法？


  衆生住於、種種之地，唯有如來，如實見之，明了無礙。


  如彼卉木叢林、諸藥草等，而不自知、上中下性。


  如來知是、一相一味之法，所謂解脫相、離相、滅相，究竟涅槃，常寂滅相，終歸於空。


  佛知是已，觀衆生心欲，而將護之，是故不卽為說、一切種智。


  汝等迦葉，甚為希有！能知如來、隨宜說法，能信能受。


  所以者何？諸佛世尊，隨宜說法，難解難知。


  爾時世尊，欲重宣此義，而說偈言：


  破有法王　出現世間


  隨衆生欲　種種說法


  如來尊重　智慧深遠　久默斯要　不務速說


  有智若聞　則能信解　無智疑悔　則為永失


  是故迦葉　隨力為說　以種種緣　令得正見


  迦葉當知　譬如大雲　起於世間　徧覆一切


  慧雲含潤　電光晃曜　雷聲遠震　令衆悅豫


  日光揜︹音奄︺蔽　地上清涼　靉靆︹愛代︺垂布　如可承攬


  其雨普等　四方俱下　流澍︹音註︺無量　率土充洽


  山川險谷


  幽邃所生　卉木藥草


  大小諸樹　百穀苗稼　甘蔗葡萄　雨之所潤


  無不豐足　乾地普洽　藥木並茂　其雲所出


  一味之水　草木叢林　隨分︹音份︺受潤


  一切諸樹　上中下等　稱︹音趁︺其大小　各得生長


  根莖枝葉　華菓光色　一雨所及　皆得鮮澤


  如其體相　性分︹音份︺大小　所潤是一　而各滋茂


  佛亦如是　出現於世


  譬如大雲　普覆一切


  旣出于世　為諸衆生　分別演說　諸法之實


  大聖世尊　於諸天人　一切衆中　而宣是言


  我為如來　兩足之尊　出于世間　猶如大雲


  充潤一切　枯槁衆生　皆令離苦　得安隱樂


  世間之樂　及涅槃樂


  諸天人衆　一心善聽　皆應到此　覲︹音進︺無上尊


  我為世尊　無能及者　安隱衆生　故現於世


  為大衆說　甘露淨法　其法一味　解脫涅槃


  以一妙音　演暢斯義　常為大乘　而作因緣


  我觀一切　普皆平等　無有彼此　愛憎之心


  我無貪著　亦無限礙　恆為一切　平等說法


  如為一人　衆多亦然　常演說法　曾無他事


  去來坐立　終不疲厭　充足世間　如雨普潤


  貴賤上下　持戒毀戒　威儀具足　及不具足


  正見邪見　利根鈍根　等雨︹音玉︺法雨　而無懈倦


  一切衆生　聞我法者　隨力所受　住於諸地


  或處人天　轉輪聖王　釋梵諸王　是小藥草


  知無漏法　能得涅槃　起六神通　及得三明


  獨處山林　常行禪定　得緣覺證　是中藥草


  求世尊處　我當作佛　行精進定　是上藥草


  又諸佛子　專心佛道　常行慈悲　自知作佛


  決定無疑　是名小樹


  安住神通　轉不退輪　度無量億　百千衆生


  如是菩薩　名為大樹


  佛平等說　如一味雨　隨衆生性　所受不同


  如彼草木　所稟︹音凛︺各異


  佛以此喻　方便開示　種種言辭　演說一法


  於佛智慧　如海一渧


  我雨法雨　充滿世間　一味之法　隨力脩行


  如彼叢林　藥草諸樹　隨其大小　漸增茂好


  諸佛之法　常以一味　令諸世間　普得具足


  漸次脩行　皆得道果


  聲聞緣覺　處於山林　住最後身　聞法得果


  是名藥草　各得增長


  若諸菩薩　智慧堅固　了達三界　求最上乘


  是名小樹　而得增長


  復有住禪　得神通力　聞諸法空　心大歡喜


  放無數光　度諸衆生　是名大樹　而得增長


  如是迦葉　佛所說法　譬如大雲　以一味雨


  潤於人華　各得成實


  迦葉當知　以諸因緣　種種譬喻　開示佛道


  是我方便　諸佛亦然　今為汝等　說最實事


  諸聲聞衆　皆非滅度　汝等所行　是菩薩道


  漸漸脩學　悉當成佛



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・藥草喻品・第五



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・授記品・第六


  爾時世尊，說是偈已，告諸大衆，唱如是言：我此弟子、摩訶迦葉，於未來世，當得奉覲︹音進︺、三百萬億、諸佛世尊，供養恭敬，尊重讚歎，廣宣諸佛，無量大法。


  於最後身，得成為佛，名曰光明如來、應供、正徧知、明行足、善逝、世間解、無上士、調御丈夫、天人師、佛、世尊！


  國名光德，劫名大莊嚴。


  佛壽十二小劫。


  正法住世、二十小劫，像法亦住、二十小劫。


  國界嚴飾，無諸穢惡，瓦礫荊棘，便利不淨。其土平正，無有高下，坑坎堆阜。瑠璃為地，寶樹行︹音杭︺列，黃金為繩，以界道側。散諸寶華，周徧清淨。其國菩薩、無量千億，諸聲聞衆、亦復無數，無有魔事，雖有魔及魔民，皆護佛法。


  爾時世尊，欲重宣此義，而說偈言：


  告諸比丘　我以佛眼　見是迦葉　於未來世


  過無數劫　當得作佛　而於來世　供養奉覲


  三百萬億　諸佛世尊　為佛智慧　淨脩梵行


  供養最上　二足尊已　脩習一切　無上之慧


  於最後身　得成為佛


  其土清淨　瑠璃為地　多諸寶樹　行列道側


  金繩界道　見者歡喜　常出好香　散衆名華


  種種奇妙　以為莊嚴　其地平正　無有丘坑


  諸菩薩衆　不可稱計　其心調柔　逮大神通


  奉持諸佛　大乘經典　諸聲聞衆　無漏後身


  法王之子　亦不可計　乃以天眼　不能數知


  其佛當壽　十二小劫


  正法住世　二十小劫　像法亦住　二十小劫


  光明世尊　其事如是


  爾時大目犍連、須菩提、摩訶迦旃延等，皆悉悚慄︹聳栗︺，一心合掌，瞻仰尊顏！目不暫捨。


  卽共同聲、而說偈言：


  大雄猛世尊　諸釋之法王　哀愍我等故　而賜佛音聲


  若知我深心　見為授記者　如以甘露灑　除熱得清涼


  如從饑國來　忽遇大王膳　心猶懷疑懼　未敢卽便食


  若復得王教　然後乃敢食


  我等亦如是　每惟小乘過　不知當云何　得佛無上慧


  雖聞佛音聲　言我等作佛　心尚懷憂懼　如未敢便食


  若蒙佛授記　爾乃快安樂


  大雄猛世尊　常欲安世間　願賜我等記　如飢須教食


  爾時世尊，知諸大弟子、心之所念，告諸比丘：是須菩提、於當來世，奉覲三百萬億、那由他佛，供養恭敬，尊重讚歎，常脩梵行，具菩薩道。


  於最後身，得成為佛，號曰名相如來、應供、正徧知、明行足、善逝、世間解、無上士、調御丈夫、天人師、佛、世尊！


  劫名有寶，國名寶生。


  其土平正，玻瓈為地，寶樹莊嚴，無諸丘坑，砂礫荊棘，便利之穢。寶華覆地，周徧清淨。其土人民，皆處寶臺，珍妙樓閣。聲聞弟子，無量無邊，筭數譬喻、所不能知；諸菩薩衆，無數千萬億、那由他。


  佛壽十二小劫。


  正法住世、二十小劫，像法亦住、二十小劫。其佛常處虛空，為衆說法，度脫無量菩薩、及聲聞衆。


  爾時世尊，欲重宣此義，而說偈言：


  諸比丘衆　今告汝等　皆當一心　聽我所說


  我大弟子　須菩提者　當得作佛　號曰名相


  當供無數　萬億諸佛　隨佛所行　漸具大道


  最後身得　三十二相　端正姝妙　猶如寶山


  其佛國土　嚴淨第一　衆生見者　無不愛樂︹音要︺


  佛於其中　度無量衆　其佛法中　多諸菩薩


  皆悉利根　轉不退輪　彼國常以　菩薩莊嚴


  諸聲聞衆　不可稱數　皆得三明　具六神通


  住八解脫　有大威德　其佛說法　現於無量


  神通變化　不可思議　諸天人民　數如恆沙


  皆共合掌　聽受佛語


  其佛當壽　十二小劫


  正法住世　二十小劫　像法亦住　二十小劫


  爾時世尊，復告諸比丘衆：我今語︹音玉︺汝，是大迦旃延、於當來世，以諸供具，供養奉事、八千億佛，恭敬尊重。諸佛滅後，各起塔廟，高千由旬，縱廣正等、五百由旬，以金銀瑠璃，硨磲碼碯，眞珠玫瑰、七寶合成。衆華瓔珞，塗香、末香、燒香，繒蓋幢旛，供養塔廟。過是已後，當復供養、二萬億佛，亦復如是！供養是諸佛已，具菩薩道。


  當得作佛，號曰閻浮那提金光如來、應供、正徧知、明行足、善逝、世間解、無上士、調御丈夫、天人師、佛、世尊！


  其土平正，玻瓈為地，寶樹莊嚴。黃金為繩、以界道側，妙華覆地，周徧清淨，見者歡喜。無四惡道，地獄、餓鬼、畜生、阿脩羅道。多有天人，諸聲聞衆，及諸菩薩，無量萬億，莊嚴其國。


  佛壽十二小劫。


  正法住世、二十小劫，像法亦住、二十小劫。


  爾時世尊，欲重宣此義，而說偈言：


  諸比丘衆　皆一心聽　如我所說　眞實無異


  是迦旃延　當以種種　妙好供具　供養諸佛


  諸佛滅後　起七寶塔　亦以華香　供養舍利


  其最後身　得佛智慧　成等正覺


  國土清淨　度脫無量　萬億衆生　皆為十方


  之所供養　佛之光明　無能勝者　其佛號曰


  閻浮金光　菩薩聲聞　斷一切有　無量無數


  莊嚴其國


  爾時世尊，復告大衆：我今語汝，是大目犍連，當以種種供具，供養八千諸佛，恭敬尊重。諸佛滅後，各起塔廟，高千由旬，縱廣正等、五百由旬，以金銀瑠璃，硨磲碼碯，眞珠玫瑰、七寶合成。衆華瓔珞，塗香、末香、燒香，繒蓋幢旛，以用供養！過是已後，當復供養、二百萬億諸佛，亦復如是！


  當得成佛，號曰多摩羅跋栴檀香如來、應供、正徧知、明行足、善逝、世間解、無上士、調御丈夫、天人師、佛、世尊！


  劫名喜滿，國名意樂。其土平正，玻瓈為地，寶樹莊嚴。散眞珠華，周徧清淨，見者歡喜。多諸天人，菩薩聲聞，其數無量。


  佛壽二十四小劫。


  正法住世、四十小劫，像法亦住、四十小劫。


  爾時世尊，欲重宣此義，而說偈言：


  我此弟子　大目犍連　捨是身已　得見八千


  二百萬億　諸佛世尊　為佛道故　供養恭敬


  於諸佛所　常脩梵行　於無量劫　奉持佛法


  諸佛滅後　起七寶塔　長表金剎　華香伎樂


  而以供養　諸佛塔廟


  漸漸具足　菩薩道已　於意樂︹音了︺國　而得作佛


  號多摩羅　栴檀之香


  其佛壽命　二十四劫


  常為天人　演說佛道　聲聞無量　如恆河沙


  三明六通　有大威德　菩薩無數　志固精進


  於佛智慧　皆不退轉


  佛滅度後　正法當住　四十小劫　像法亦爾


  我諸弟子　威德具足　其數五百　皆當授記


  於未來世　咸得成佛


  我及汝等　宿世因緣　吾今當說　汝等善聽



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・授記品・第六



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・化城喻品・第七


  佛告諸比丘：乃往過去、無量無邊、不可思議、阿僧祇劫，爾時有佛，名大通智勝如來、應供、正徧知、明行足、善逝、世間解、無上士、調御丈夫、天人師、佛、世尊！其國名好城，劫名大相。


  諸比丘！彼佛滅度已來，甚大久遠。


  譬如三千大千世界、所有地種，假使有人、磨以為墨，過於東方千國土，乃下一點，大如微塵；又過千國土，復下一點；如是展轉，盡地種墨。於汝等意云何？是諸國土，若筭師、若筭師弟子、能得邊際、知其數不︹音否︺？


  不︹音弗︺也，世尊！


  諸比丘！是人所經國土，若點不點，盡抹為塵。一塵一劫，彼佛滅度已來，復過是數，無量無邊、百千萬億、阿僧祇劫。


  我以如來、知見力故，觀彼久遠，猶若今日。


  爾時世尊，欲重宣此義，而說偈言：


  我念過去世　無量無邊劫　有佛兩足尊　名大通智勝


  如人以力磨　三千大千土　盡此諸地種　皆悉以為墨


  過於千國土　乃下一塵點　如是展轉點　盡此諸塵墨


  如是諸國土　點與不點等　復盡抹為塵　一塵為一劫


  此諸微塵數　其劫復過是　彼佛滅度來　如是無量劫


  如來無礙智　知彼佛滅度　及聲聞菩薩　如見今滅度


  諸比丘當知　佛智淨微妙　無漏無所礙　通達無量劫


  佛告諸比丘：大通智勝佛、壽五百四十萬億、那由他劫。


  其佛本坐道場，破魔軍已，垂得阿耨多羅三藐三菩提，而諸佛法、不現在前。如是一小劫，乃至十小劫，結跏趺坐，身心不動，而諸佛法、猶不在前。


  爾時忉利諸天，先為彼佛，於菩提樹下，敷師子座，高一由旬，佛於此座，當得阿耨多羅三藐三菩提！適坐此座，時諸梵天王，雨衆天華，面百由旬；香風時來，吹去萎華，更雨新者；如是不絕，滿十小劫，供養於佛；乃至滅度，常雨此華。四王諸天，為供養佛，常擊天鼓；其餘諸天，作天伎樂；滿十小劫，至于滅度，亦復如是。


  諸比丘！大通智勝佛、過十小劫，諸佛之法、乃現在前，成阿耨多羅三藐三菩提！


  其佛未出家時，有十六子，其第一者，名曰智積。諸子各有、種種珍異、玩好之具，聞父得成、阿耨多羅三藐三菩提，皆捨所珍，往詣佛所；諸母涕泣，而隨送之。


  其祖轉輪聖王，與一百大臣，及餘百千萬億人民，皆共圍繞，隨至道場。咸欲親近、大通智勝如來，供養恭敬，尊重讚歎。


  到已頭面禮足，繞佛畢已，一心合掌，瞻仰世尊，以偈頌曰：


  大威德世尊　為度衆生故　於無量億歲　爾乃得成佛


  諸願已具足　善哉吉無上


  世尊甚希有　一坐十小劫　身體及手足　靜然安不動


  其心常憺怕︹淡泊︺　未曾有散亂　究竟永寂滅　安住無漏法


  今者見世尊　安隱成佛道　我等得善利　稱慶大歡喜


  衆生常苦惱　盲瞑無導師　不識苦盡道　不知求解脫


  長夜增惡趣　減損諸天衆　從冥入於冥　永不聞佛名


  今佛得最上　安隱無漏道　我等及天人　為得最大利


  是故咸稽首　歸命無上尊


  爾時十六王子，偈讚佛已，勸請世尊，轉於法輪。咸作是言：世尊說法，多所安隱，憐愍饒益，諸天人民。重說偈言：


  世雄無等倫　百福自莊嚴　得無上智慧　願為世間說


  度脫於我等　及諸衆生類　為分別顯示　令得是智慧


  若我等得佛　衆生亦復然


  世尊知衆生　深心之所念　亦知所行道　又知智慧力


  欲樂及脩福　宿命所行業　世尊悉知已　當轉無上輪


  佛告諸比丘：大通智勝佛、得阿耨多羅三藐三菩提時，十方各五百萬億、諸佛世界，六種震動。其國中間，幽冥之處，日月威光、所不能照，而皆大明！其中衆生、各得相見，咸作是言：此中云何、忽生衆生？又其國界，諸天宮殿，乃至梵宮，六種震動。大光普照，徧滿世界，勝諸天光。


  爾時東方，五百萬億、諸國土中，梵天宮殿，光明照曜，倍於常明！


  諸梵天王、各作是念：今者宮殿光明，昔所未有。以何因緣、而現此相？


  是時諸梵天王，卽各相詣，共議此事。時彼衆中，有一大梵天王，名救一切，為諸梵衆，而說偈言：


  我等諸宮殿　光明昔未有　此是何因緣　宜各共求之


  為大德天生　為佛出世間　而此大光明　徧照於十方


  爾時五百萬億國土，諸梵天王，與宮殿俱，各以衣裓︹音革︺、盛︹音承︺諸天華，共詣西方，推尋是相。見大通智勝如來，處于道場、菩提樹下，坐師子座。諸天龍王、乾闥婆、緊那羅、摩睺羅伽、人非人等，恭敬圍繞；及見十六王子、請佛轉法輪！


  卽時諸梵天王，頭面禮佛，繞百千帀，卽以天華、而散佛上。其所散華，如須彌山；并以供養、佛菩提樹，其菩提樹、高十由旬。華供養已，各以宮殿，奉上彼佛，而作是言：惟見哀愍，饒益我等，所獻宮殿，願垂納處！


  時諸梵天王、卽於佛前，一心同聲，以偈頌曰：


  世尊甚希有　難可得值遇　具無量功德　能救護一切


  天人之大師　哀愍於世間　十方諸衆生　普皆蒙饒益


  我等所從來　五百萬億國　捨深禪定樂　為供養佛故


  我等先世福　宮殿甚嚴飾　今以奉世尊　惟願哀納受


  爾時諸梵天王，偈讚佛已，各作是言：惟願世尊！轉於法輪，度脫衆生，開涅槃道。時諸梵天王，一心同聲，而說偈言：


  世雄兩足尊　惟願演說法　以大慈悲力　度苦惱衆生


  爾時大通智勝如來，默然許之！


  又諸比丘！東南方、五百萬億國土，諸大梵王，各自見宮殿，光明照曜，昔所未有。歡喜踊躍，生希有心！


  卽各相詣，共議此事。時彼衆中，有一大梵天王，名曰大悲，為諸梵衆，而說偈言：


  是事何因緣　而現如此相　我等諸宮殿　光明昔未有


  為大德天生　為佛出世間　未曾見此相　當共一心求


  過千萬億土　尋光共推之　多是佛出世　度脫苦衆生


  爾時五百萬億，諸梵天王、與宮殿俱，各以衣裓、盛諸天華，共詣西北方，推尋是相。見大通智勝如來，處于道場，菩提樹下，坐師子座。諸天龍王、乾闥婆、緊那羅、摩睺羅伽、人非人等，恭敬圍繞；及見十六王子，請佛轉法輪！


  時諸梵天王，頭面禮佛，繞百千帀，卽以天華、而散佛上。所散之華、如須彌山，并以供養、佛菩提樹。華供養已，各以宮殿，奉上彼佛，而作是言：惟見哀愍，饒益我等，所獻宮殿，願垂納受。


  爾時諸梵天王，卽於佛前，一心同聲，以偈頌曰：


  聖主天中王　迦陵頻伽聲　哀愍衆生者　我等今敬禮


  世尊甚希有　久遠乃一現　一百八十劫　空過無有佛


  三惡道充滿　諸天衆減少　今佛出於世　為衆生作眼


  世間所歸趣　救護於一切　為衆生之父　哀愍饒益者


  我等宿福慶　今得值世尊


  爾時諸梵天王、偈讚佛已，各作是言：惟願世尊，哀愍一切，轉於法輪，度脫衆生！


  時諸梵天王，一心同聲，而說偈言：


  大聖轉法輪　顯示諸法相　度苦惱衆生　令得大歡喜


  衆生聞此法　得道若生天　諸惡道減少　忍善者增益


  爾時大通智勝如來、默然許之！


  又諸比丘！南方、五百萬億國土，諸大梵王，各自見宮殿，光明照曜，昔所未有。歡喜踊躍，生希有心！


  卽各相詣，共議此事：以何因緣，我等宮殿、有此光曜？時彼衆中，有一大梵天王，名曰妙法，為諸梵衆、而說偈言：


  我等諸宮殿　光明甚威曜　此非無因緣　是相宜求之


  過於百千劫　未曾見是相　為大德天生　為佛出世間


  爾時五百萬億，諸梵天王、與宮殿俱，各以衣裓、盛諸天華，共詣北方，推尋是相。見大通智勝如來，處于道場，菩提樹下，坐師子座。諸天龍王、乾闥婆、緊那羅、摩睺羅伽、人非人等，恭敬圍繞；及見十六王子，請佛轉法輪。


  時諸梵天王，頭面禮佛，繞百千帀，卽以天華、而散佛上，所散之華，如須彌山，并以供養、佛菩提樹。華供養已，各以宮殿，奉上彼佛，而作是言：惟見哀愍，饒益我等，所獻宮殿、願垂納受。


  爾時諸梵天王，卽於佛前、一心同聲，以偈頌曰：


  世尊甚難見　破諸煩惱者　過百三十劫　今乃得一見


  諸飢渴衆生　以法雨充滿　昔所未曾覩　無量智慧者


  如優曇鉢華　今日乃值遇　我等諸宮殿　蒙光故嚴飾


  世尊大慈愍　惟願垂納受


  爾時諸梵天王、偈讚佛已，各作是言：惟願世尊，轉於法輪，令一切世間，諸天魔梵、沙門婆羅門，皆獲安隱、而得度脫！


  時諸梵天王，一心同聲，以偈頌曰：


  惟願天人尊　轉無上法輪　擊于大法鼓　而吹大法螺


  普雨大法雨　度無量衆生　我等咸歸請　當演深遠音


  爾時大通智勝如來、默然許之！


  西南方、乃至下方，亦復如是！


  爾時上方，五百萬億國土，諸大梵王，皆悉自覩，所止宮殿，光明威曜，昔所未有。歡喜踊躍，生希有心！


  卽各相詣，共議此事：以何因緣，我等宮殿、有斯光明？時彼衆中，有一大梵天王，名曰尸棄，為諸梵衆，而說偈言：


  今以何因緣　我等諸宮殿　威德光明曜　嚴飾未曾有


  如是之妙相　昔所未聞見　為大德天生　為佛出世間


  爾時五百萬億、諸梵天王、與宮殿俱，各以衣裓、盛諸天華，共詣下方，推尋是相。見大通智勝如來，處于道場，菩提樹下，坐師子座。諸天龍王、乾闥婆、緊那羅、摩睺羅伽、人非人等，恭敬圍繞；及見十六王子，請佛轉法輪！


  時諸梵天王，頭面禮佛，繞百千帀，卽以天華、而散佛上，所散之華、如須彌山，并以供養、佛菩提樹。華供養已，各以宮殿，奉上彼佛，而作是言：惟見哀愍，饒益我等，所獻宮殿、願垂納處。


  時諸梵天王，卽於佛前，一心同聲，以偈頌曰：


  善哉見諸佛　救世之聖尊　能於三界獄　勉出諸衆生


  普智天人尊　哀愍羣萌類　能開甘露門　廣度於一切


  於昔無量劫　空過無有佛　世尊未出時　十方常闇暝


  三惡道增長　阿脩羅亦盛　諸天衆轉減　死多墮惡道


  不從佛聞法　常行不善事　色力及智慧　斯等皆減少


  罪業因緣故　失樂及樂想


  住於邪見法　不識善儀則　不蒙佛所化　常墮於惡道


  佛為世間眼　久遠時乃出　哀愍諸衆生　故現於世間


  超出成正覺　我等甚欣慶　及餘一切衆　喜歎未曾有


  我等諸宮殿　蒙光故嚴飾　今以奉世尊　惟垂哀納受


  願以此功德　普及於一切　我等與衆生　皆共成佛道


  爾時五百萬億，諸梵天王，偈讚佛已，各白佛言：惟願世尊！轉於法輪，多所安隱，多所度脫。


  時諸梵天王，而說偈言：


  世尊轉法輪　擊甘露法鼓　度苦惱衆生　開示涅槃道


  惟願受我請　以大微妙音　哀愍而敷演　無量劫習法


  爾時大通智勝如來，受十方諸梵天王，及十六王子請。


  卽時三轉，十二行︹衡︺法輪，若沙門婆羅門，若天魔梵，及餘世間，所不能轉。謂是苦，是苦集，是苦滅，是苦滅道。


  及廣說十二因緣法：無明緣行，行緣識，識緣名色，名色緣六入，六入緣觸，觸緣受，受緣愛，愛緣取，取緣有，有緣生，生緣老死、憂悲苦惱。


  無明滅、則行滅，行滅、則識滅，識滅、則名色滅，名色滅、則六入滅，六入滅、則觸滅，觸滅、則受滅，受滅、則愛滅，愛滅、則取滅，取滅、則有滅，有滅、則生滅，生滅、則老死、憂悲苦惱滅。


  佛於天人、大衆之中，說是法時，六百萬億、那由他人，以不受一切法故，而於諸漏、心得解脫，皆得深妙禪定、三明六通，具八解脫。第二、第三、第四說法時，千萬億恆河沙、那由他等衆生，亦以不受、一切法故，而於諸漏、心得解脫。從是已後，諸聲聞衆，無量無邊，不可稱數。


  爾時十六王子，皆以童子出家，而為沙彌。諸根通利，智慧明了，已曾供養、百千萬億諸佛，淨脩梵行，求阿耨多羅三藐三菩提！


  俱白佛言：世尊！是諸無量、千萬億、大德聲聞，皆已成就。世尊亦當為我等，說阿耨多羅三藐三菩提法，我等聞已，皆共脩學。世尊！我等志願，如來知見，深心所念，佛自證知。


  爾時轉輪聖王、所將衆中、八萬億人，見十六王子出家，亦求出家，王卽聽許。


  爾時彼佛，受沙彌請，過二萬劫已，乃於四衆之中，說是大乘經，名妙法蓮華，教菩薩法，佛所護念！說是經已，十六沙彌、為阿耨多羅三藐三菩提故，皆共受持，諷誦通利。


  說是經時，十六菩薩沙彌、皆悉信受，聲聞衆中，亦有信解，其餘衆生、千萬億種，皆生疑惑。


  佛說是經，於八千劫、未曾休廢！


  說此經已，卽入靜室，住於禪定、八萬四千劫。


  是時十六菩薩沙彌，知佛入室，寂然禪定。


  各升法座，亦於八萬四千劫，為四部衆，廣說分別、妙法華經。


  一一皆度，六百萬億、那由他、恆河沙等衆生，示教利喜，令發阿耨多羅三藐三菩提心。


  大通智勝佛、過八萬四千劫已，從三昧起，往詣法座，安詳而坐。普告大衆：是十六菩薩沙彌，甚為希有！諸根通利，智慧明了。已曾供養、無量千萬億數諸佛，於諸佛所，常脩梵行，受持佛智，開示衆生，令入其中。


  汝等皆當、數數︹硕硕︺親近，而供養之！


  所以者何？若聲聞、辟支佛、及諸菩薩，能信是十六菩薩、所說經法，受持不毀者，是人皆當、得阿耨多羅三藐三菩提、如來之慧。


  佛告諸比丘：是十六菩薩，常樂說是、妙法蓮華經，一一菩薩，所化六百萬億、那由他、恆河沙等衆生，世世所生、與菩薩俱，從其聞法，悉皆信解。以此因緣，得值四萬億、諸佛世尊，于今不盡。


  諸比丘！我今語汝：彼佛弟子，十六沙彌，今皆得阿耨多羅三藐三菩提！於十方國土，現在說法，有無量百千萬億、菩薩聲聞，以為眷屬。


  其二沙彌，東方作佛，一名阿閦︹音處︺，在歡喜國，二名須彌頂。東南方二佛，一名師子音，二名師子相。南方二佛，一名虛空住，二名常滅。西南方二佛，一名帝相，二名梵相。西方二佛，一名阿彌陀，二名度一切世間苦惱。西北方二佛，一名多摩羅跋栴檀香神通，二名須彌相。北方二佛，一名雲自在，二名雲自在王。東北方佛，名壞一切世間怖畏。第十六、我釋迦牟尼佛，於娑婆國土，成阿耨多羅三藐三菩提！


  諸比丘！我等為沙彌時，各各教化、無量百千萬億、恆河沙等衆生，從我聞法，為阿耨多羅三藐三菩提！


  此諸衆生，于今有住，聲聞地者，我常教化、阿耨多羅三藐三菩提！是諸人等，應以是法，漸入佛道！


  所以者何？如來智慧，難信難解。


  爾時所化、無量恆河沙等衆生者，汝等諸比丘，及我滅度後，未來世中，聲聞弟子是也。


  我滅度後，復有弟子、不聞是經，不知不覺、菩薩所行，自於所得功德，生滅度想，當入涅槃。我於餘國作佛，更有異名。是人雖生、滅度之想，入於涅槃，而於彼土、求佛智慧，得聞是經。唯以佛乘、而得滅度，更無餘乘，除諸如來、方便說法。


  諸比丘！若如來自知、涅槃時到，衆又清淨，信解堅固，了達空法，深入禪定。


  便集諸菩薩、及聲聞衆，為說是經。世間無有二乘、而得滅度，唯一佛乘、得滅度耳。


  比丘當知！如來方便，深入衆生之性。知其志樂︹音要︺小法，深著五欲，為是等故，說於涅槃！是人若聞，則便信受。


  譬如五百由旬，險難惡道，曠絕無人，怖畏之處！


  若有多衆，欲過此道，至珍寶處。


  有一導師，聰慧明達，善知險道、通塞之相。


  將導衆人，欲過此難。所將人衆，中路懈退。


  白導師言：我等疲極，而復怖畏。不能復進，前路猶遠，今欲退還！


  導師多諸方便，而作是念：此等可愍，云何捨大珍寶、而欲退還！


  作是念已，以方便力，於險道中、過三百由旬，化作一城。


  告衆人言：汝等勿怖，莫得退還！今此大城，可於中止，隨意所作。若入是城，快得安隱！若能前至寶所，亦可得去。


  是時疲極之衆，心大歡喜，歎未曾有：我等今者，免斯惡道，快得安隱！於是衆人，前入化城，生已度想，生安隱想。


  爾時導師、知此人衆，旣得止息，無復疲倦。


  卽滅化城，語衆人言：汝等去來，寶處在近！向者大城，我所化作，為止息耳。


  諸比丘！如來亦復如是。今為汝等、作大導師，知諸生死，煩惱惡道，險難長遠，應去應度。


  若衆生、但聞一佛乘者，則不欲見佛，不欲親近。便作是念：佛道長遠，久受勤苦，乃可得成。


  佛知是心、怯弱下劣，以方便力。而於中道，為止息故，說二涅槃。


  若衆生、住於二地，如來爾時，卽便為說：汝等所作未辦，汝所住地，近於佛慧。當觀察籌量，所得涅槃，非眞實也。但是如來、方便之力，於一佛乘、分別說三。


  如彼導師，為止息故，化作大城。旣知息已，而告之言：寶處在近，此城非實，我化作耳。


  爾時世尊，欲重宣此義，而說偈言：


  大通智勝佛　十劫坐道場　佛法不現前　不得成佛道


  諸天神龍王　阿脩羅衆等　常雨於天華　以供養彼佛


  諸天擊天鼓　并作衆伎樂　香風吹萎華　更雨︹音玉︺新好者


  過十小劫已　乃得成佛道　諸天及世人　心皆懷踊躍


  彼佛十六子　皆與其眷屬　千萬億圍繞　俱行至佛所


  頭面禮佛足　而請轉法輪　聖師子法雨　充我及一切


  世尊甚難值　久遠時一現　為覺悟羣生　震動於一切


  東方諸世界　五百萬億國　梵宮殿光曜　昔所未曾有


  諸梵見此相　尋來至佛所　散華以供養　并奉上宮殿


  請佛轉法輪　以偈而讚歎　佛知時未至　受請默然坐


  三方及四維　上下亦復爾　散華奉宮殿　請佛轉法輪


  世尊甚難值　願以本慈悲　廣開甘露門　轉無上法輪


  無量慧世尊　受彼衆人請


  為宣種種法　四諦十二緣　無明至老死　皆從生緣有


  如是衆過患　汝等應當知


  宣暢是法時　六百萬億姟︹音该︺　得盡諸苦際　皆成阿羅漢


  第二說法時　千萬恆沙衆　於諸法不受　亦得阿羅漢


  從是後得道　其數無有量　萬億劫筭數　不能得其邊


  時十六王子　出家作沙彌


  皆共請彼佛　演說大乘法　我等及營從　皆當成佛道


  願得如世尊　慧眼第一淨


  佛知童子心　宿世之所行︹音幸︺　以無量因緣　種種諸譬喻


  說六波羅蜜　及諸神通事　分別眞實法　菩薩所行道


  說是法華經　如恆河沙偈


  彼佛說經已　靜室入禪定　一心一處坐　八萬四千劫


  是諸沙彌等　知佛禪未出


  為無量億衆　說佛無上慧


  各各坐法座　說是大乘經


  於佛宴寂後　宣揚助法化


  一一沙彌等　所度諸衆生　有六百萬億　恆河沙等衆


  彼佛滅度後　是諸聞法者　在在諸佛土　常與師俱生


  是十六沙彌　具足行佛道　今現在十方　各得成正覺


  爾時聞法者　各在諸佛所　其有住聲聞　漸教以佛道


  我在十六數　曾亦為汝說　是故以方便　引汝趨佛慧


  以是本因緣


  今說法華經　令汝入佛道　慎勿懷驚懼


  譬如險惡道　逈絕多毒獸　又復無水草　人所怖畏處


  無數千萬衆　欲過此險道


  其路甚曠遠　經五百由旬


  時有一導師


  強識︹音石︺有智慧　明了心決定　在險濟衆難


  衆人皆疲倦　而白導師言　我等今頓乏　於此欲退還


  導師作是念　此輩甚可愍　如何欲退還　而失大珍寶


  尋時思方便　當設神通力


  化作大城郭　莊嚴諸舍宅　周帀有園林　渠流及浴池


  重門高樓閣　男女皆充滿


  卽作是化已　慰衆言勿懼　汝等入此城　各可隨所樂︹音了︺


  諸人旣入城　心皆大歡喜　皆生安隱想　自謂已得度


  導師知息已


  集衆而告言　汝等當前進　此是化城耳


  我見汝疲極　中路欲退還　故以方便力


  權化作此城　汝今勤精進　當共至寶所


  我亦復如是　為一切導師


  見諸求道者　中路而懈廢　不能度生死　煩惱諸險道


  故以方便力　為息說涅槃　言汝等苦滅　所作皆已辦


  旣知到涅槃　皆得阿羅漢


  爾乃集大衆　為說眞實法


  諸佛方便力　分別說三乘　唯有一佛乘　息處故說二


  今為汝說實　汝所得非滅　為佛一切智　當發大精進


  汝證一切智　十力等佛法　具三十二相　乃是眞實滅


  諸佛之導師　為息說涅槃　旣知是息已　引入於佛慧



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・化城喻品・第七


  妙法蓮華經卷第三



  讚


  三根普潤　弟子蒙恩　化城虛設莫為眞　再觀智勝因　十六王孫　八面證金身


  南無法華會上佛菩薩︵三稱︶



  妙法蓮華經卷第四


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・五百弟子受記品・第八


  爾時富樓那彌多羅尼子，從佛聞是、智慧方便，隨宜說法！又聞授諸大弟子、阿耨多羅三藐三菩提記；復聞宿世、因緣之事；復聞諸佛、有大自在、神通之力。


  得未曾有，心淨踊躍！卽從座起，到於佛前，頭面禮足，卻住一面，瞻仰尊顏，目不暫捨。


  而作是念：世尊甚奇特，所為希有！隨順世間、若干種性，以方便知見、而為說法，拔出衆生、處處貪著。我等於佛功德，言不能宣。


  唯佛世尊！能知我等、深心本願。


  爾時佛告、諸比丘：汝等見是、富樓那彌多羅尼子不︹音否︺？


  我常稱其、於說法人中，最為第一。亦常歎其、種種功德。


  精勤護持，助宣我法。能於四衆、示教利喜，具足解釋、佛之正法！而大饒益、同梵行者。自捨如來，無能盡其、言論之辯。


  汝等勿謂富樓那，但能護持，助宣我法；亦於過去、九十億諸佛所，護持助宣，佛之正法。於彼說法人中、亦最第一。又於諸佛、所說空法，明了通達，得四無礙智。常能審諦，清淨說法，無有疑惑！具足菩薩、神通之力，隨其壽命、常脩梵行，彼佛世人，咸皆謂之、實是聲聞！而富樓那、以斯方便，饒益無量、百千衆生！又化無量、阿僧祇人，令立阿耨多羅三藐三菩提。為淨佛土故，常作佛事，教化衆生。


  諸比丘！富樓那、亦於七佛、說法人中、而得第一；今於我所、說法人中、亦為第一；於賢劫中，當來諸佛，說法人中、亦復第一，而皆護持、助宣佛法！亦於未來、護持助宣、無量無邊、諸佛之法，教化饒益、無量衆生，令立阿耨多羅三藐三菩提！為淨佛土故，常勤精進，教化衆生。


  漸漸具足、菩薩之道！過無量阿僧祇劫，當於此土，得阿耨多羅三藐三菩提！號曰法明如來、應供、正徧知、明行足、善逝、世間解、無上士、調御丈夫、天人師、佛、世尊！


  其佛以恆河沙等、三千大千世界、為一佛土。七寶為地，地平如掌，無有山陵、谿澗溝壑。七寶臺觀︹音貫︺，充滿其中。諸天宮殿，近處虛空；人天交接、兩得相見。


  無諸惡道，亦無女人，一切衆生，皆以化生，無有婬欲。


  得大神通，身出光明，飛行自在！志念堅固，精進智慧，普皆金色，三十二相、而自莊嚴。其國衆生，常以二食：一者法喜食，二者禪悅食。


  有無量阿僧祇、千萬億那由他、諸菩薩衆，得大神通，四無礙智，善能教化、衆生之類。其聲聞衆，筭數校計，所不能知！皆得具足，六通三明、及八解脫。


  其佛國土，有如是等、無量功德、莊嚴成就。


  劫名寶明，國名善淨。其佛壽命，無量阿僧祇劫，法住甚久！佛滅度後，起七寶塔，徧滿其國。


  爾時世尊，欲重宣此義，而說偈言：


  諸比丘諦聽　佛子所行道　善學方便故　不可得思議


  知衆樂小法　而畏於大智　是故諸菩薩　作聲聞緣覺


  以無數方便　化諸衆生類　自說是聲聞　去佛道甚遠


  度脫無量衆　皆悉得成就　雖小欲懈怠　漸當令作佛


  內祕菩薩行　外現是聲聞　少欲厭生死　實自淨佛土


  示衆有三毒　又現邪見相　我弟子如是　方便度衆生


  若我具足說　種種現化事　衆生聞是者　心則懷疑惑


  今此富樓那　於昔千億佛　勤脩所行道　宣護諸佛法


  為求無上慧　而於諸佛所　現居弟子上　多聞有智慧


  所說無所畏　能令衆歡喜　未曾有疲倦　而以助佛事


  已度大神通　具四無礙智　知諸根利鈍　常說清淨法


  演暢如是義　教諸千億衆　令住大乘法　而自淨佛土


  未來亦供養　無量無數佛　護助宣正法　亦自淨佛土


  常以諸方便　說法無所畏　度不可計衆　成就一切智


  供養諸如來　護持法寶藏


  其後得成佛　號名曰法明


  其國名善淨　七寶所合成　劫名為寶明


  菩薩衆甚多　其數無量億　皆度大神通　威德力具足


  充滿其國土　聲聞亦無數　三明八解脫　得四無礙智


  以是等為僧


  其國諸衆生　婬欲皆已斷　純一變化生　具相莊嚴身


  法喜禪悅食　更無餘食想　無有諸女人　亦無諸惡道


  富樓那比丘　功德悉成滿　當得斯淨土　賢聖衆甚多


  如是無量事　我今但略說


  爾時千二百阿羅漢，心自在者，作是念：我等歡喜，得未曾有。若世尊、各見授記，如餘大弟子者，不亦快乎？


  佛知此等、心之所念，告摩訶迦葉：是千二百阿羅漢，我今當現前、次第與授、阿耨多羅三藐三菩提記。


  於此衆中，我大弟子、憍陳如比丘，當供養六萬二千億佛，然後得成為佛，號曰普明如來、應供、正徧知、明行足、善逝、世間解、無上士、調御丈夫、天人師、佛、世尊！


  其五百阿羅漢：優樓頻螺迦葉、伽耶迦葉、那提迦葉、迦留陀夷、優陀夷、阿㝹樓䭾、離婆多、劫賓那、薄拘羅、周陀、莎伽陀等，皆當得阿耨多羅三藐三菩提，盡同一號，名曰普明。


  爾時世尊，欲重宣此義，而說偈言：


  憍陳如比丘　當見無量佛　過阿僧祇劫　乃成等正覺


  常放大光明　具足諸神通　名聞徧十方　一切之所敬


  常說無上道　故號為普明　其國土清淨　菩薩皆勇猛


  咸升妙樓閣　遊諸十方國　以無上供具　奉獻於諸佛


  作是供養已　心懷大歡喜　須臾還本國　有如是神力


  佛壽六萬劫　正法住倍壽　像法復倍是　法滅天人憂


  其五百比丘　次第當作佛　同號曰普明　轉次而授記


  我滅度之後　某甲當作佛　其所化世間　亦如我今日


  國土之嚴淨　及諸神通力　菩薩聲聞衆　正法及像法


  壽命劫多少　皆如上所說


  迦葉汝已知　五百自在者　餘諸聲聞衆　亦當復如是


  其不在此會　汝當為宣說


  爾時五百阿羅漢、於佛前、得受記已，歡喜踊躍！卽從座起，到於佛前，頭面禮足，悔過自責：


  世尊！我等常作是念：自謂已得、究竟滅度。今乃知之，如無智者。


  所以者何？我等應得、如來智慧，而便自以、小智為足。


  世尊！譬如有人、至親友家，醉酒而臥。是時親友、官事當行，以無價寶珠、繫︹音記︺其衣裏，與之而去。


  其人醉臥，都不覺知！


  起已遊行，到於他國，為衣食故，勤力求索，甚大艱難！若少有所得，便以為足。


  於後親友、會遇見之，而作是言：咄哉丈夫！何為衣食、乃至如是？


  我昔欲令、汝得安樂！五欲自恣，於某年日月，以無價寶珠、繫汝衣裏，今故現在，而汝不知！勤苦憂惱，以求自活，甚為癡也！


  汝今可以此寶，貿易所須，常可如意，無所乏短。


  佛亦如是！為菩薩時、教化我等，令發一切智心。而尋廢忘，不知不覺。旣得阿羅漢道，自謂滅度，資生艱難，得少為足。


  一切智願，猶在不失。今者世尊！覺悟我等，作如是言：諸比丘！汝等所得、非究竟滅。我久令汝等、種佛善根，以方便故、示涅槃相，而汝謂為、實得滅度。


  世尊！我今乃知、實是菩薩，得受阿耨多羅三藐三菩提記！以是因緣，甚大歡喜，得未曾有。


  爾時阿若憍陳如等，欲重宣此義，而說偈言：


  我等聞無上　安隱授記聲　歡喜未曾有　禮無量智佛


  今於世尊前　自悔諸過咎


  於無量佛寶　得少涅槃分︹音份︺


  如無智愚人　便自以為足


  譬如貧窮人　往至親友家　其家甚大富　具設諸肴膳


  以無價寶珠　繫著內衣裏　默與而捨去　時臥不覺知


  是人旣已起　遊行詣他國　求衣食自濟　資生甚艱難


  得少便為足　更不願好者　不覺內衣裏　有無價寶珠


  與珠之親友　後見此貧人　苦切責之已　示以所繫珠


  貧人見此珠　其心大歡喜　富有諸財物　五欲而自恣


  我等亦如是　世尊於長夜　常愍見教化　令種無上願


  我等無智故　不覺亦不知　得少涅槃分　自足不求餘


  今佛覺悟我　言非實滅度　得佛無上慧　爾乃為眞滅


  我今從佛聞　授記莊嚴事　及轉次受決　身心徧歡喜


  妙法蓮華經・五百弟子受記品・第八



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・授學無學人記品・第九


  爾時，阿難、羅睺羅、而作是念：我等每自思惟，設得授記，不亦快乎？


  卽從座起，到於佛前，頭面禮足，俱白佛言：世尊！我等於此、亦應有分︹音份︺，唯有如來，我等所歸。


  又我等、為一切世間，天人阿脩羅、所見知識。阿難、常為侍者，護持法藏，羅睺羅是佛之子。若佛見授、阿耨多羅三藐三菩提記者，我願旣滿，衆望亦足。


  爾時學無學、聲聞弟子二千人，皆從座起，偏袒右肩，到於佛前，一心合掌，瞻仰世尊！如阿難、羅睺羅所願，住立一面。


  爾時佛告、阿難：汝於來世、當得作佛，號山海慧自在通王如來、應供、正徧知、明行足、善逝、世間解、無上士、調御丈夫、天人師、佛、世尊！


  當供養六十二億諸佛，護持法藏，然後得阿耨多羅三藐三菩提！教化二十千萬億、恆河沙、諸菩薩等，令成阿耨多羅三藐三菩提！


  國名常立勝旛，其土清淨，瑠璃為地。劫名妙音徧滿。


  其佛壽命，無量千萬億、阿僧祇劫。若人於千萬億、無量阿僧祇劫中，筭數校計，不能得知。正法住世，倍於壽命。像法住世，復倍正法。


  阿難！是山海慧自在通王佛，為十方無量千萬億、恆河沙等、諸佛如來，所共讚歎，稱其功德。


  爾時世尊，欲重宣此義，而說偈言：


  我今僧中說　阿難持法者　當供養諸佛　然後成正覺


  號曰山海慧　自在通王佛　其國土清淨　名常立勝旛


  教化諸菩薩　其數如恆沙　佛有大威德　名聞滿十方


  壽命無有量　以愍衆生故　正法倍壽命　像法復倍是


  如恆河沙等　無數諸衆生　於此佛法中　種佛道因緣


  爾時會中、新發意菩薩、八千人，咸作是念：我等尚不聞、諸大菩薩、得如是記，有何因緣，而諸聲聞、得如是決？


  爾時世尊，知諸菩薩、心之所念，而告之曰：諸善男子！我與阿難等，於空王佛所，同時發阿耨多羅三藐三菩提心。阿難常樂多聞，我常勤精進，是故我已、得成阿耨多羅三藐三菩提！而阿難、護持我法，亦護將來、諸佛法藏，教化成就、諸菩薩衆，其本願如是，故獲斯記。


  阿難、面於佛前，自聞授記、及國土莊嚴，所願具足，心大歡喜，得未曾有！卽時憶念過去、無量千萬億、諸佛法藏，通達無礙，如今所聞，亦識本願。


  爾時阿難，而說偈言：


  世尊甚希有　令我念過去　無量諸佛法　如今日所聞


  我今無復疑　安住於佛道　方便為侍者　護持諸佛法


  爾時佛告、羅睺羅：汝於來世、當得作佛，號蹈七寶華如來、應供、正徧知、明行足、善逝、世間解、無上士、調御丈夫、天人師、佛、世尊！


  當供養十世界、微塵等數，諸佛如來，常為諸佛、而作長子，猶如今也！


  是蹈七寶華佛，國土莊嚴，壽命劫數，所化弟子，正法像法，亦如山海慧自在通王如來無異。亦為此佛、而作長子，過是已後，當得阿耨多羅三藐三菩提！


  爾時世尊，欲重宣此義，而說偈言：


  我為太子時　羅睺為長子　我今成佛道　受法為法子


  於未來世中　見無量億佛　皆為其長子　一心求佛道


  羅睺羅密行　唯我能知之　現為我長子　以示諸衆生


  無量億千萬　功德不可數　安住於佛法　以求無上道


  爾時世尊，見學無學、二千人，其意柔輭，寂然清淨，一心觀佛。佛告阿難：汝見是學無學、二千人不︹音否︺？


  唯然，已見！


  阿難！是諸人等，當供養五十世界、微塵數、諸佛如來，恭敬尊重，護持法藏。末後同時、於十方國，各得成佛，皆同一號，名曰寶相如來、應供、正徧知、明行足、善逝、世間解、無上士、調御丈夫、天人師、佛、世尊！


  壽命一劫。國土莊嚴，聲聞菩薩，正法像法，皆悉同等。


  爾時世尊，欲重宣此義，而說偈言：


  是二千聲聞　今於我前住　悉皆與授記　未來當成佛


  所供養諸佛　如上說塵數　護持其法藏　後當成正覺


  各於十方國　悉同一名號　俱時坐道場　以證無上慧


  皆名為寶相　國土及弟子　正法與像法　悉等無有異


  咸以諸神通　度十方衆生　名聞普周徧　漸入於涅槃


  爾時學無學、二千人，聞佛授記，歡喜踊躍！而說偈言：


  世尊慧燈明　我聞授記音　心歡喜充滿　如甘露見灌



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・授學無學人記品・第九



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・法師品・第十


  爾時世尊、因藥王菩薩、告八萬大士：藥王！汝見是大衆中，無量諸天、龍王、夜叉、乾闥婆、阿脩羅、迦樓羅、緊那羅、摩睺羅伽，人與非人，及比丘、比丘尼、優婆塞、優婆夷，求聲聞者、求辟支佛者、求佛道者，如是等類。


  咸於佛前，聞妙法華經、一偈一句，乃至一念隨喜者，我皆與授記，當得阿耨多羅三藐三菩提。


  佛告藥王：又如來滅度之後，若有人聞、妙法華經，乃至一偈一句，一念隨喜者，我亦與授、阿耨多羅三藐三菩提記。


  若復有人，受持讀誦、解說書寫、妙法華經，乃至一偈，於此經卷，敬視如佛。種種供養：華香瓔珞，末香、塗香、燒香，繒蓋幢旛、衣服伎樂，乃至合掌恭敬。


  藥王！當知是諸人等，已曾供養、十萬億佛，於諸佛所、成就大願，愍衆生故、生此人間。


  藥王！若有人問：何等衆生、於未來世、當得作佛？應示是諸人等，於未來世、必得作佛。


  何以故？若善男子、善女人，於法華經、乃至一句，受持讀誦，解說書寫，種種供養經卷：華香瓔珞，末香、塗香、燒香，繒蓋幢旛，衣服伎樂，合掌恭敬，是人、一切世間、所應瞻奉，應以如來供養、而供養之！


  當知此人，是大菩薩，成就阿耨多羅三藐三菩提，哀愍衆生、願生此間，廣演分別，妙法華經。


  何況盡能受持，種種供養者？


  藥王！當知是人、自捨清淨業報，於我滅度後，愍衆生故，生於惡世，廣演此經。


  若是善男子、善女人，我滅度後，能竊為一人、說法華經，乃至一句。


  當知是人，則如來使，如來所遣，行如來事。


  何況於大衆中、廣為人說？


  藥王！若有惡人，以不善心，於一劫中，現於佛前，常毀罵佛，其罪尚輕；若人以一惡言，毀訾在家出家，讀誦法華經者，其罪甚重！


  藥王！其有讀誦、法華經者，當知是人，以佛莊嚴、而自莊嚴，則為如來、肩所荷擔。其所至方，應隨向禮，一心合掌，恭敬供養，尊重讚歎！華香瓔珞，末香、塗香、燒香，繒蓋幢旛，衣服肴饌，作諸伎樂，人中上供、而供養之！應持天寶、而以散之，天上寶聚、應以奉獻！所以者何？是人歡喜說法，須臾聞之，卽得究竟、阿耨多羅三藐三菩提故。


  爾時世尊，欲重宣此義，而說偈言：


  若欲住佛道　成就自然智　常當勤供養　受持法華者


  其有欲疾得　一切種智慧　當受持是經　并供養持者


  若有能受持　妙法華經者


  當知佛所使　愍念諸衆生


  諸有能受持　妙法華經者


  捨於清淨土　愍衆故生此


  當知如是人　自在所欲生　能於此惡世　廣說無上法


  應以天華香　及天寶衣服　天上妙寶聚　供養說法者


  吾滅後惡世　能持是經者


  當合掌禮敬　如供養世尊


  上饌衆甘美　及種種衣服　供養是佛子　冀得須臾聞


  若能於後世　受持是經者


  我遣在人中　行於如來事


  若於一劫中　常懷不善心　作色而罵佛　獲無量重罪


  其有讀誦持　是法華經者　須臾加惡言　其罪復過彼


  有人求佛道　而於一劫中　合掌在我前　以無數偈讚


  由是讚佛故　得無量功德　歎美持經者　其福復過彼


  於八十億劫　以最妙色聲　及與香味觸　供養持經者


  如是供養已　若得須臾聞　則應自欣慶　我今獲大利


  藥王今告汝　我所說諸經　而於此經中　法華最第一


  爾時佛復告、藥王菩薩摩訶薩：我所說經典，無量千萬億，已說、今說、當說，而於其中，此法華經、最為難信難解！


  藥王！此經是、諸佛祕要之藏，不可分布，妄授與人！諸佛世尊、之所守護，從昔已來，未曾顯說。而此經者，如來現在，猶多怨嫉，況滅度後？


  藥王當知：如來滅後，其能書持、讀誦供養，為他人說者，如來則為、以衣覆之，又為他方、現在諸佛、之所護念！


  是人有大信力、及志願力、諸善根力，當知是人、與如來共宿，則為如來、手摩其頭。


  藥王！在在處處，若說若讀，若誦若書，若經卷所住處，皆應起七寶塔，極令高廣嚴飾，不須復安舍利！所以者何？此中已有、如來全身。此塔、應以一切華香瓔珞，繒蓋幢旛，伎樂歌頌，供養恭敬，尊重讚歎！若有人、得見此塔，禮拜供養，當知是等，皆近阿耨多羅三藐三菩提。


  藥王！多有人在家出家，行菩薩道，若不能得，見聞讀誦，書持供養，是法華經者，當知是人，未善行菩薩道！若有得聞、是經典者，乃能善行、菩薩之道。


  其有衆生、求佛道者，若見若聞、是法華經，聞已、信解受持者，當知是人，得近阿耨多羅三藐三菩提。


  藥王！譬如有人，渴乏須水，於彼高原，穿鑿求之！猶見乾土，知水尚遠；施功不已，轉見溼土，遂漸至泥；其心決定，知水必近。


  菩薩亦復如是，若未聞未解，未能脩習、是法華經，當知是人、去阿耨多羅三藐三菩提尚遠！若得聞解，思惟脩習，必知得近、阿耨多羅三藐三菩提。


  所以者何？一切菩薩、阿耨多羅三藐三菩提，皆屬此經！此經開方便門，示眞實相。是法華經藏，深固幽遠，無人能到！今佛教化、成就菩薩，而為開示。


  藥王！若有菩薩，聞是法華經、驚疑怖畏，當知是為、新發意菩薩；若聲聞人，聞是經、驚疑怖畏，當知是為、增上慢者。


  藥王！若有善男子、善女人，如來滅後，欲為四衆，說是法華經者，云何應說？是善男子、善女人，入如來室、著如來衣、坐如來座，爾乃應為四衆，廣說斯經。


  如來室者，一切衆生中、大慈悲心是；如來衣者，柔和忍辱心是；如來座者，一切法空是！


  安住是中，然後以不懈怠心，為諸菩薩、及四衆、廣說是法華經。


  藥王！我於餘國遣化人、為其集聽法衆；亦遣化比丘、比丘尼、優婆塞、優婆夷，聽其說法；是諸化人，聞法信受，隨順不逆。若說法者、在空閒處，我時廣遣，天龍鬼神、乾闥婆、阿脩羅等，聽其說法。我雖在異國，時時令說法者，得見我身。若於此經，忘失句讀︹音豆︺，我還為說，令得具足。


  爾時世尊，欲重宣此義，而說偈言：


  欲捨諸懈怠　應當聽此經　是經難得聞　信受者亦難


  如人渴須水　穿鑿於高原　猶見乾燥土　知去水尚遠


  漸見溼土泥　決定知近水


  藥王汝當知　如是諸人等　不聞法華經　去佛智甚遠


  若聞是深經　決了聲聞法　是諸經之王　聞已諦思惟


  當知此人等　近於佛智慧


  若人說此經　應入如來室　著於如來衣　而坐如來座


  處衆無所畏　廣為分別說


  大慈悲為室　柔和忍辱衣　諸法空為座　處此為說法


  若說此經時　有人惡口罵　加刀杖瓦石　念佛故應忍


  我千萬億土　現淨堅固身　於無量億劫　為衆生說法


  若我滅度後　能說此經者　我遣化四衆　比丘比丘尼


  及清淨士女　供養於法師


  引導諸衆生　集之令聽法　若人欲加惡　刀杖及瓦石


  則遣變化人　為之作衛護


  若說法之人　獨在空閒處　寂寞無人聲　讀誦此經典


  我爾時為現　清淨光明身　若忘失章句　為說令通利


  若人具是德　或為四衆說　空處讀誦經　皆得見我身


  若人在空閒　我遣天龍王　夜叉鬼神等　為作聽法衆


  是人樂說法　分別無罣︹音卦︺礙　諸佛護念故　能令大衆喜


  若親近法師　速得菩薩道　隨順是師學　得見恆沙佛



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・法師品・第十



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・見寶塔品・第十一


  爾時佛前，有七寶塔，高五百由旬，縱廣二百五十由旬，從地涌出，住在空中。種種寶物、而莊校之，五千欄楯，龕︹音堪︺室千萬，無數幢旛、以為嚴飾。垂寶瓔珞，寶鈴萬億、而懸其上。四面皆出、多摩羅跋栴檀之香，充徧世界！其諸旛蓋，以金銀瑠璃、硨磲碼碯、眞珠玫瑰，七寶合成，高至四天王宮。


  三十三天、雨天曼陀羅華，供養寶塔！餘諸天龍夜叉、乾闥婆、阿脩羅、迦樓羅、緊那羅、摩睺羅伽，人非人等，千萬億衆，以一切華香瓔珞，旛蓋伎樂，供養寶塔，恭敬、尊重、讚歎。


  爾時寶塔中，出大音聲，歎言：善哉善哉！釋迦牟尼世尊！能以平等大慧，教菩薩法，佛所護念、妙法華經！為大衆說。如是如是！釋迦牟尼世尊！如所說者，皆是眞實。


  爾時四衆，見大寶塔，住在空中，又聞塔中，所出音聲，皆得法喜！怪未曾有，從座而起，恭敬合掌，卻住一面。


  爾時有菩薩摩訶薩，名大樂說，知一切世間，天人阿脩羅等，心之所疑，而白佛言：世尊！以何因緣，有此寶塔，從地涌出？又於其中，發是音聲？


  爾時佛告、大樂說菩薩：此寶塔中、有如來全身。乃往過去、東方無量、千萬億、阿僧祇世界，國名寶淨，彼中有佛，號曰多寶。其佛行菩薩道時，作大誓願：若我成佛，滅度之後，於十方國土，有說法華經處，我之塔廟，為聽是經故，涌現其前，為作證明，讚言：善哉！


  彼佛成道已，臨滅度時，於天人大衆中、告諸比丘：我滅度後，欲供養我全身者，應起一大塔。


  其佛以神通願力，十方世界，在在處處，若有說法華經者，彼之寶塔、皆涌出其前，全身在於塔中，讚言：善哉善哉！


  大樂說！今多寶如來塔，聞說法華經故，從地涌出，讚言：善哉善哉！


  是時大樂說菩薩、以如來神力故，白佛言：世尊！我等願欲、見此佛身。


  佛告大樂說菩薩摩訶薩：是多寶佛、有深重願：若我寶塔、為聽法華經故，出於諸佛前時，其有欲以我身、示四衆者，彼佛分身諸佛，在於十方世界說法，盡還集一處，然後我身、乃出現耳。


  大樂說！我分身諸佛，在於十方世界、說法者，今應當集。


  大樂說、白佛言：世尊！我等亦願、欲見世尊、分身諸佛，禮拜供養。


  爾時佛放、白毫一光，卽見東方、五百萬億、那由他、恆河沙等、國土諸佛。彼諸國土，皆以玻瓈為地，寶樹寶衣、以為莊嚴，無數千萬億菩薩、充滿其中。徧張寶幔，寶網羅上。彼國諸佛，以大妙音、而說諸法。及見無量、千萬億菩薩，徧滿諸國，為衆說法。


  南西北方，四維上下，白毫相光、所照之處，亦復如是。


  爾時十方諸佛，各告衆菩薩言：善男子！我今應往、娑婆世界，釋迦牟尼佛所，并供養、多寶如來寶塔。


  時娑婆世界，卽變清淨，瑠璃為地，寶樹莊嚴，黃金為繩，以界八道；無諸聚落、村營城邑、大海江河、山川林藪︹音叟︺。


  燒大寶香，曼陀羅華、徧布其地。以寶網幔、羅覆其上，懸諸寶鈴。唯留此會衆，移諸天人，置於他土。


  是時諸佛，各將︹音姜︺一大菩薩、以為侍者，至娑婆世界，各到寶樹下。一一寶樹，高五百由旬，枝葉華菓、次第莊嚴。諸寶樹下，皆有師子之座，高五由旬，亦以大寶、而校飾之。


  爾時諸佛，各於此座、結跏趺坐，如是展轉，徧滿三千大千世界；而於釋迦牟尼佛、一方所分之身，猶故未盡。


  時釋迦牟尼佛，欲容受、所分身諸佛故，八方各更變、二百萬億、那由他國，皆令清淨！無有地獄、餓鬼畜生、及阿脩羅。又移諸天人，置於他土。


  所化之國，亦以瑠璃為地，寶樹莊嚴，樹高五百由旬，枝葉華菓、次第嚴飾。樹下皆有，寶師子座，高五由旬，種種諸寶、以為莊校。亦無大海江河，及目眞鄰陀山、摩訶目眞鄰陀山、鐵圍山、大鐵圍山、須彌山等、諸山王，通為一佛國土。


  寶地平正，寶交露幔、徧覆其上，懸諸旛蓋，燒大寶香，諸天寶華，徧布其地。


  釋迦牟尼佛，為諸佛、當來坐故，復於八方、各更變、二百萬億、那由他國，皆令清淨，無有地獄、餓鬼畜生、及阿脩羅。又移諸天人，置於他土。


  所化之國，亦以瑠璃為地，寶樹莊嚴，樹高五百由旬，枝葉華菓、次第莊嚴。樹下皆有，寶師子座，高五由旬，亦以大寶、而校飾之！亦無大海江河，及目眞鄰陀山、摩訶目眞鄰陀山、鐵圍山、大鐵圍山、須彌山等、諸山王，通為一佛國土。


  寶地平正，寶交露幔，徧覆其上，懸諸旛蓋，燒大寶香，諸天寶華，徧布其地。


  爾時東方，釋迦牟尼、所分之身、百千萬億、那由他、恆河沙等、國土中，諸佛各各說法，來集於此。如是次第，十方諸佛，皆悉來集，坐於八方。


  爾時一一方、四百萬億、那由他國土，諸佛如來、徧滿其中。


  是時諸佛，各在寶樹下，坐師子座，皆遣侍者，問訊釋迦牟尼佛！各齎︹音机︺寶華滿掬︹音駒︺，而告之言：善男子！汝往詣耆闍崛︹音絕︺山、釋迦牟尼佛所，如我辭曰：少病少惱，氣力安樂，及菩薩聲聞衆，悉安隱不︹音否︺？以此寶華，散佛供養！而作是言：彼某甲佛，與欲開此寶塔！諸佛遣使，亦復如是。


  爾時釋迦牟尼佛、見所分身佛、悉已來集，各各坐於、師子之座，皆聞諸佛、與欲同開寶塔。卽從座起，住虛空中。一切四衆，起立合掌，一心觀佛！


  於是釋迦牟尼佛、以右指開、七寶塔戶，出大音聲，如卻關鑰︹音要︺，開大城門。


  卽時一切衆會，皆見多寶如來、於寶塔中，坐師子座，全身不散，如入禪定。


  又聞其言：善哉善哉！釋迦牟尼佛！快說是法華經，我為聽是經故，而來至此。


  爾時四衆等、見過去無量、千萬億劫、滅度佛，說如是言，歎未曾有！以天寶華聚、散多寶佛、及釋迦牟尼佛上。


  爾時多寶佛，於寶塔中，分半座與釋迦牟尼佛，而作是言：釋迦牟尼佛！可就此座。卽時釋迦牟尼佛、入其塔中，坐其半座，結跏趺坐。


  爾時大衆，見二如來，在七寶塔中，師子座上，結跏趺坐！各作是念：佛坐高遠，惟願如來、以神通力，令我等輩，俱處虛空！卽時釋迦牟尼佛、以神通力，接諸大衆，皆在虛空。


  以大音聲，普告四衆：誰能於此、娑婆國土，廣說妙法華經？今正是時。如來不久，當入涅槃。佛欲以此、妙法華經，付囑有在。


  爾時世尊，欲重宣此義，而說偈言：


  聖主世尊　雖久滅度　在寶塔中　尚為法來


  諸人云何　不勤為法　此佛滅度　無央數劫


  處處聽法　以難遇故　彼佛本願　我滅度後


  在在所往　常為聽法


  又我分身　無量諸佛　如恆沙等　來欲聽法


  及見滅度　多寶如來


  各捨妙土　及弟子衆　天人龍神　諸供養事


  令法久住　故來至此　為坐諸佛　以神通力


  移無量衆　令國清淨


  諸佛各各　詣寶樹下　如清淨池　蓮華莊嚴


  其寶樹下　諸師子座　佛坐其上　光明嚴飾


  如夜闇中　然大炬火


  身出妙香　徧十方國　衆生蒙薰　喜不自勝


  譬如大風　吹小樹枝　以是方便　令法久住


  告諸大衆　我滅度後　誰能護持　讀說斯經


  今於佛前　自說誓言


  其多寶佛　雖久滅度　以大誓願　而師子吼


  多寶如來　及與我身　所集化佛　當知此意


  諸佛子等　誰能護法　當發大願　令得久住


  其有能護　此經法者　則為供養　我及多寶


  此多寶佛　處於寶塔　常遊十方　為是經故


  亦復供養　諸來化佛　莊嚴光飾　諸世界者


  若說此經　則為見我　多寶如來　及諸化佛


  諸善男子　各諦思惟　此為難事　宜發大願


  諸餘經典　數如恆沙　雖說此等　未足為難


  若接須彌　擲置他方　無數佛土　亦未為難


  若以足指　動大千界　遠擲他國　亦未為難


  若立有頂　為衆演說　無量餘經　亦未為難


  若佛滅後　於惡世中　能說此經　是則為難


  假使有人　手把虛空　而以遊行　亦未為難


  於我滅後　若自書持　若使人書　是則為難


  若以大地　置足甲上　升於梵天　亦未為難


  佛滅度後　於惡世中　暫讀此經　是則為難


  假使劫燒　擔負乾草　入中不燒　亦未為難


  我滅度後　若持此經　為一人說　是則為難


  若持八萬　四千法藏　十二部經　為人演說


  令諸聽者　得六神通　雖能如是　亦未為難


  於我滅後　聽受此經　問其義趣　是則為難


  若人說法　令千萬億　無量無數　恆沙衆生


  得阿羅漢　具六神通　雖有是益　亦未為難


  於我滅後　若能奉持　如斯經典　是則為難


  我為佛道　於無量土　從始至今　廣說諸經


  而於其中　此經第一　若有能持　則持佛身


  諸善男子　於我滅後　誰能受持　讀誦此經


  今於佛前　自說誓言


  此經難持　若暫持者　我則歡喜　諸佛亦然


  如是之人　諸佛所歎


  是則勇猛　是則精進　是名持戒　行頭陀者


  則為疾得　無上佛道　能於來世　讀持此經


  是眞佛子　住淳善地


  佛滅度後　能解其義　是諸天人　世間之眼


  於恐畏世　能須臾說　一切天人　皆應供養



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・見寶塔品・第十一



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・提婆達多品・第十二


  爾時佛告、諸菩薩、及天人四衆：吾於過去、無量劫中，求法華經、無有懈倦。


  於多劫中，常作國王，發願求於、無上菩提，心不退轉！


  為欲滿足、六波羅蜜，勤行布施，心無悋惜！象馬七珍、國城妻子、奴婢僕從、頭目髓腦、身肉手足，不惜軀命。


  時世人民，壽命無量，為於法故，捐捨國位，委政太子。擊鼓宣令，四方求法：誰能為我、說大乘者，吾當終身、供給走使。


  時有仙人，來白王言：我有大乘，名妙法華經。若不違我，當為宣說。


  王聞仙言，歡喜踊躍。卽隨仙人，供給所須。采菓汲︹音集︺水，拾薪設食，乃至以身、而為牀座，身心無倦！于時奉事、經於千歲，為於法故，精勤給︹音己︺侍，令無所乏。


  爾時世尊，欲重宣此義，而說偈言：


  我念過去劫　為求大法故


  雖作世國王　不貪五欲樂　椎鐘告四方　誰有大法者


  若為我解說　身當為奴僕


  時有阿私仙　來白於大王　我有微妙法　世間所希有


  若能脩行者　吾當為汝說


  時王聞仙言　心生大喜悅　卽便隨仙人　供給於所須


  採薪及菓蓏︹音裸︺　隨時恭敬與　情存妙法故　身心無懈倦


  普為諸衆生　勤求於大法


  亦不為己身　及以五欲樂　故為大國王　勤求獲此法


  遂致得成佛　今故為汝說


  佛告諸比丘：爾時王者，則我身是；時仙人者，今提婆達多是。


  由提婆達多、善知識故，令我具足、六波羅蜜、慈悲喜捨。


  三十二相、八十種好，紫磨金色，十力、四無所畏、四攝法、十八不共、神通道力，成等正覺，廣度衆生。皆因提婆達多、善知識故。


  告諸四衆：提婆達多，卻後過無量劫，當得成佛，號曰天王如來、應供、正徧知、明行足、善逝、世間解、無上士、調御丈夫、天人師、佛、世尊！


  世界名天道。


  時天王佛，住世二十中劫，廣為衆生、說於妙法。恆河沙衆生、得阿羅漢果，無量衆生、發緣覺心，恆河沙衆生、發無上道心，得無生忍，至不退轉。


  時天王佛，般涅槃後，正法住世、二十中劫，全身舍利、起七寶塔，高六十由旬，縱廣四十由旬。諸天人民，悉以雜華，末香、燒香、塗香，衣服瓔珞，幢旛寶蓋，伎樂歌頌，禮拜供養、七寶妙塔。無量衆生、得阿羅漢果，無量衆生、悟辟支佛，不可思議衆生、發菩提心，至不退轉。


  佛告諸比丘：未來世中，若有善男子、善女人，聞妙法華經、提婆達多品，淨心信敬，不生疑惑者，不墮地獄、餓鬼畜生，生十方佛前。所生之處，常聞此經。若生人天中，受勝妙樂；若在佛前，蓮華化生。


  於時下方、多寶世尊、所從菩薩，名曰智積，白多寶佛：當還本土。


  釋迦牟尼佛、告智積曰：善男子！且待須臾。此有菩薩、名文殊師利，可與相見，論說妙法，可還本土。


  爾時文殊師利、坐千葉蓮華，大如車輪，俱來菩薩，亦坐寶蓮華，從於大海、娑竭羅龍宮、自然涌出，住虛空中，詣靈鷲山。從蓮華下，至於佛所，頭面敬禮、二世尊足！脩敬已畢，往智積所，共相慰問，卻坐一面。


  智積菩薩、問文殊師利：仁往龍宮，所化衆生，其數幾何？


  文殊師利言：其數無量，不可稱計，非口所宣，非心所測。且待須臾，自當證知！


  所言未竟，無數菩薩、坐寶蓮華，從海涌出，詣靈鷲山，住在虛空。


  此諸菩薩，皆是文殊師利、之所化度，具菩薩行，皆共論說、六波羅蜜。


  本聲聞人，在虛空中，說聲聞行。


  今皆脩行、大乘空義。


  文殊師利、謂智積曰：於海教化，其事如是！


  爾時智積菩薩、以偈讚曰：


  大智德勇健　化度無量衆　今此諸大會　及我皆已見


  演暢實相義　開闡一乘法　廣導諸衆生　令速成菩提


  文殊師利言：我於海中，唯常宣說、妙法華經。


  智積問文殊師利言：此經甚深微妙，諸經中寶，世所希有。頗有衆生，勤加精進，脩行此經，速得佛不︹音否︺？


  文殊師利言：有娑竭羅龍王女，年始八歲，智慧利根，善知衆生、諸根行業，得陀羅尼，諸佛所說、甚深祕藏，悉能受持。


  深入禪定，了達諸法，於剎那頃、發菩提心，得不退轉，辯才無礙。慈念衆生，猶如赤子！


  功德具足，心念口演，微妙廣大，慈悲仁讓，志意和雅，能至菩提。


  智積菩薩言：我見釋迦如來，於無量劫、難行苦行︹音衡︺，積功累德，求菩提道，未曾止息。觀三千大千世界，乃至無有、如芥子許，非是菩薩、捨身命處。為衆生故，然後乃得、成菩提道！不信此女，於須臾頃、便成正覺？


  言論未訖，時龍王女、忽現於前，頭面禮敬，卻住一面。以偈讚曰：


  深達罪福相　徧照於十方


  微妙淨法身　具相三十二　以八十種好　用莊嚴法身


  天人所戴仰　龍神咸恭敬　一切衆生類　無不宗奉者


  又聞成菩提　唯佛當證知　我闡大乘教　度脫苦衆生


  時舍利弗、語龍女言：汝謂不久、得無上道，是事難信。所以者何？女身垢穢，非是法器，云何能得、無上菩提？佛道懸曠，經無量劫、勤苦積行，具脩諸度，然後乃成！


  又女人身、猶有五障：一者不得作梵天王，二者帝釋，三者魔王，四者轉輪聖王，五者佛身。云何女身，速得成佛？


  爾時龍女，有一寶珠，價直三千大千世界，持以上佛，佛卽受之。龍女謂智積菩薩、尊者舍利弗言：我獻寶珠，世尊納受，是事疾不︹音否︺？


  答言：甚疾。


  女言：以汝神力，觀我成佛，復速於此。


  當時衆會，皆見龍女、忽然之間、變成男子，具菩薩行，卽往南方、無垢世界，坐寶蓮華，成等正覺，三十二相，八十種好，普為十方、一切衆生、演說妙法。


  爾時娑婆世界，菩薩聲聞、天龍八部、人與非人，皆遙見彼、龍女成佛，普為時會、人天說法。


  心大歡喜，悉遙敬禮！無量衆生、聞法解悟，得不退轉；無量衆生、得受道記。無垢世界、六反震動，娑婆世界、三千衆生、住不退地，三千衆生、發菩提心、而得授記。


  智積菩薩、及舍利弗，一切衆會，默然信受！



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・提婆達多品・第十二



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・持品・第十三


  爾時藥王菩薩摩訶薩、及大樂說菩薩摩訶薩，與二萬菩薩眷屬俱，皆於佛前，作是誓言：惟願世尊、不以為慮！我等於佛滅後，當奉持讀誦，說此經典！


  後惡世衆生，善根轉少，多增上慢，貪利供養，增不善根，遠離解脫。雖難可教化，我等當起大忍力，讀誦此經，持說書寫，種種供養，不惜身命！


  爾時衆中，五百阿羅漢、得受記者，白佛言：世尊！我等亦自誓願，於異國土，廣說此經。


  復有學、無學八千人，得授記者，從座而起，合掌向佛，作是誓言：世尊！我等亦當、於他國土，廣說此經。所以者何？是娑婆國中，人多弊惡，懷增上慢，功德淺薄，瞋濁諂曲，心不實故。


  爾時佛姨母、摩訶波闍︹音舌︺波提比丘尼，與學無學比丘尼，六千人俱，從座而起，一心合掌，瞻仰尊顏，目不暫捨！


  於時世尊，告憍曇彌：何故憂色、而視如來？汝心將無謂我、不說汝名，授阿耨多羅三藐三菩提記耶？


  憍曇彌！我先緫說、一切聲聞，皆已授記。今汝欲知記者，將來之世，當於六萬八千億、諸佛法中、為大法師，及六千學、無學比丘尼，俱為法師！


  汝如是漸漸、具菩薩道，當得作佛，號一切衆生喜見如來、應供、正徧知、明行足、善逝、世間解、無上士、調御丈夫、天人師、佛、世尊！


  憍曇彌！是一切衆生喜見佛、及六千菩薩，轉次授記，得阿耨多羅三藐三菩提！


  爾時羅睺羅母、耶輸陀羅比丘尼、作是念：世尊於授記中，獨不說我名。


  佛告耶輸陀羅：汝於來世，百千萬億、諸佛法中，脩菩薩行，為大法師，漸具佛道。於善國中、當得作佛，號具足千萬光相如來、應供、正徧知、明行足、善逝、世間解、無上士、調御丈夫、天人師、佛、世尊！佛壽無量、阿僧祇劫。


  爾時摩訶波闍波提比丘尼、及耶輸陀羅比丘尼，并其眷屬，皆大歡喜，得未曾有！卽於佛前，而說偈言：


  世尊導師　安隱天人　我等聞記　心安具足


  諸比丘尼、說是偈已，白佛言：世尊！我等亦能、於他方國，廣宣此經。


  爾時世尊，視八十萬億、那由他、諸菩薩摩訶薩！


  是諸菩薩、皆是阿惟越致，轉不退法輪，得諸陀羅尼。卽從座起，至於佛前，一心合掌、而作是念：若世尊、告敕我等，持說此經者，當如佛教，廣宣斯法。


  復作是念：佛今默然，不見告敕，我當云何？


  時諸菩薩，敬順佛意，并欲自滿本願。


  便於佛前、作師子吼，而發誓言：世尊！我等於如來滅後，周旋往反、十方世界，能令衆生、書寫此經，受持讀誦，解說其義，如法脩行，正憶念，皆是佛之威力。惟願世尊！在於他方、遙見守護。


  卽時諸菩薩，俱同發聲，而說偈言：


  惟願不為慮　於佛滅度後　恐怖惡世中　我等當廣說


  有諸無智人　惡口罵詈等　及加刀杖者　我等皆當忍


  惡世中比丘　邪智心諂曲　未得謂為得　我慢心充滿


  或有阿練若　納衣在空閒　自謂行眞道　輕賤人間者


  貪著利養故　與白衣說法　為世所恭敬　如六通羅漢


  是人懷惡心　常念世俗事　假名阿練若　好︹音号︺出我等過


  而作如是言　此諸比丘等　為貪利養故　說外道論義


  自作此經典　誑惑世間人　為求名聞故　分別於是經


  常在大衆中　欲毀我等故　向國王大臣　婆羅門居士


  及餘比丘衆　誹謗說我惡　謂是邪見人　說外道論義


  我等敬佛故　悉忍是諸惡　為斯所輕言　汝等皆是佛


  如此輕慢言　皆當忍受之


  濁劫惡世中　多有諸恐怖　惡鬼入其身　罵詈毀辱我


  我等敬信佛　當著忍辱鎧　為說是經故　忍此諸難事


  我不愛身命　但惜無上道　我等於來世　護持佛所囑


  世尊自當知　濁世惡比丘　不知佛方便　隨宜所說法


  惡口而顰蹙︹音促︺　數數︹硕硕︺見擯出　遠離於塔寺　如是等衆惡


  念佛告敕故　皆當忍是事


  諸聚落城邑　其有求法者　我皆到其所　說佛所囑法


  我是世尊使　處衆無所畏　我當善說法　願佛安隱住


  我於世尊前　諸來十方佛　發如是誓言　佛自知我心



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・持品・第十三


  妙法蓮華經卷第四



  讚


  五百弟子　記證金仙　多寶佛塔涌其前　樂說起根源　為法求賢　聽演妙蓮詮


  南無法華會上佛菩薩︵三稱︶



  妙法蓮華經卷第五


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・安樂行品・第十四


  爾時文殊師利法王子、菩薩摩訶薩、白佛言：世尊！是諸菩薩、甚為難︹音南︺有！敬順佛故，發大誓願，於後惡世、護持讀說、是法華經。


  世尊！菩薩摩訶薩、於後惡世，云何能說是經？


  佛告文殊師利：若菩薩摩訶薩，於後惡世、欲說是經，當安住四法。


  一者安住、菩薩行︹音衡︺處、親近處，能為衆生，演說是經。


  文殊師利！云何名菩薩摩訶薩行處？若菩薩摩訶薩、住忍辱地，柔和善順、而不卒︹音促︺暴，心亦不驚！又復於法、無所行，而觀諸法、如實相，亦不行、不分別，是名菩薩摩訶薩行處。


  云何名菩薩摩訶薩、親近處？菩薩摩訶薩、不親近、國王王子，大臣官長。


  不親近、諸外道梵志、尼犍子等，及造世俗文筆、讚詠外書，及路伽︹音加︺耶陀、逆路伽耶陀者。


  亦不親近，諸有兇戲，相扠︹音叉︺相撲，及那羅等、種種變現之戲。


  又不親近，旃陀羅、及畜︹音序︺豬羊雞狗，畋獵漁捕，諸惡律儀。如是人等，或時來者，則為說法，無所希望！


  又不親近，求聲聞、比丘、比丘尼、優婆塞、優婆夷，亦不問訊。若於房中，若經行處，若在講堂中，不共住止。或時來者，隨宜說法，無所希求！


  文殊師利！又菩薩摩訶薩、不應於女人身，取能生欲想相、而為說法，亦不樂︹音要︺見！若入他家，不與小女、處女、寡女等共語。


  亦復不近、五種不男之人，以為親厚。


  不獨入他家，若有因緣、須獨入時，但一心念佛！


  若為女人說法，不露齒笑，不現胷臆；乃至為法，猶不親厚，況復餘事？


  不樂畜︹要序︺年少弟子、沙彌小兒，亦不樂︹音了︺與同師。


  常好坐禪，在於閒處，脩攝其心。文殊師利！是名初親近處。


  復次菩薩摩訶薩、觀一切法空。


  如實相！不顛倒，不動、不退、不轉，如虛空，無所有性，一切語言道斷，不生、不出、不起，無名無相，實無所有，無量無邊，無礙無障。


  但以因緣有，從顛倒生故說、常樂︹音了︺觀如是法相，是名菩薩摩訶薩、第二親近處。


  爾時世尊，欲重宣此義，而說偈言：


  若有菩薩　於後惡世　無怖畏心　欲說是經


  應入行︹音衡︺處　及親近處


  常離國王　及國王子　大臣官長　兇險戲者


  及旃陀羅　外道梵志


  亦不親近　增上慢人　貪著小乘　三藏學者


  破戒比丘　名字羅漢　及比丘尼　好戲笑者


  深著五欲　求現滅度　諸優婆夷　皆勿親近


  若是人等　以好心來　到菩薩所　為聞佛道


  菩薩則以　無所畏心　不懷希望　而為說法


  寡女處女　及諸不男　皆勿親近　以為親厚


  亦莫親近　屠兒魁膾︹音快︺　畋獵漁捕　為利殺害


  販肉自活　衒︹音绚︺賣女色　如是之人　皆勿親近


  兇險相撲　種種嬉戲　諸婬女等　盡勿親近


  莫獨屏處　為女說法　若說法時　毋得戲笑


  入里乞食　將一比丘　若無比丘　一心念佛


  是則名為　行處近處　以此二處　能安樂說


  又復不行　上中下法　有為無為　實不實法


  亦不分別　是男是女　不得諸法　不知不見


  是則名為　菩薩行處


  一切諸法　空無所有　無有常住　亦無起滅


  是名智者　所親近處


  顛倒分別　諸法有無　是實非實　是生非生


  在於閒處　脩攝其心　安住不動　如須彌山


  觀一切法　皆無所有　猶如虛空　無有堅固


  不生不出　不動不退　常住一相　是名近處


  若有比丘　於我滅後　入是行︹音衡︺處　及親近處


  說斯經時　無有怯︹音且︺弱


  菩薩有時　入於靜室　以正憶念　隨義觀法


  從禪定起　為諸國王　王子臣民　婆羅門等


  開化演暢　說斯經典　其心安隱　無有怯弱


  文殊師利　是名菩薩　安住初法　能於後世


  說法華經


  又文殊師利！如來滅後，於末法中，欲說是經，應住安樂行︹音衡︺。


  若口宣說，若讀經時，不樂說人、及經典過。


  亦不輕慢、諸餘法師。


  不說他人、好惡長短。於聲聞人，亦不稱名、說其過惡，亦不稱名、讚歎其美。


  又亦不生，怨嫌之心。


  善脩如是、安樂心故，諸有聽者，不逆其意。有所難問，不以小乘法答，但以大乘、而為解說，令得一切種智。


  爾時世尊，欲重宣此義，而說偈言：


  菩薩常樂　安隱說法　於清淨地　而施牀座


  以油塗身　澡浴塵穢　著新淨衣　內外俱淨


  安處法座　隨問為說


  若有比丘　及比丘尼　諸優婆塞　及優婆夷


  國王王子　羣臣士民　以微妙義　和顏為說


  若有難問　隨義而答


  因緣譬喻　敷演分別　以是方便　皆使發心


  漸漸增益　入於佛道


  除懶惰意　及懈怠想　離諸憂惱　慈心說法


  晝夜常說　無上道教　以諸因緣　無量譬喻


  開示衆生　咸令歡喜


  衣服臥具　飲食醫藥　而於其中　無所希望


  但一心念　說法因緣　願成佛道　令衆亦爾


  是則大利　安樂供養


  我滅度後　若有比丘　能演說斯　妙法華經


  心無嫉恚︹音會︺　諸惱障礙　亦無憂愁　及罵詈者


  又無怖畏　加刀杖等　亦無擯出　安住忍故


  智者如是　善脩其心　能住安樂　如我上說


  其人功德　千萬億劫　筭數譬喻　說不能盡


  又文殊師利！菩薩摩訶薩、於後末世，法欲滅時，受持讀誦、斯經典者。


  無懷嫉妬、諂誑之心。


  亦勿輕罵、學佛道者，求其長短。


  若比丘、比丘尼、優婆塞、優婆夷，求聲聞者、求辟支佛者、求菩薩道者，無得惱之，令其疑悔。語︹音玉︺其人言：汝等去道甚遠！終不能得、一切種智。所以者何？汝是放逸之人，於道懈怠故。


  又亦不應、戲論諸法，有所諍競。


  當於一切衆生，起大悲想。


  於諸如來，起慈父想。


  於諸菩薩，起大師想，於十方諸大菩薩，常應深心、恭敬禮拜。


  於一切衆生，平等說法，以順法故，不多不少。乃至深愛法者，亦不為多說。


  文殊師利！是菩薩摩訶薩、於後末世，法欲滅時，有成就是，第三安樂行者，說是法時，無能惱亂。


  得好同學，共讀誦是經。亦得大衆、而來聽受，聽已能持，持已能誦，誦已能說，說已能書，若使人書，供養經卷，恭敬、尊重、讚歎！


  爾時世尊，欲重宣此義，而說偈言：


  若欲說是經　當捨嫉恚慢　諂誑邪偽心　常脩質直行


  不輕懱於人


  亦不戲論法


  不令他疑悔　云汝不得佛


  是佛子說法　常柔和能忍　慈悲於一切　不生懈怠心


  十方大菩薩　愍衆故行道　應生恭敬心　是則我大師


  於諸佛世尊　生無上父想


  破於憍慢心　說法無障礙


  第三法如是　智者應守護　一心安樂行　無量衆所敬


  又文殊師利！菩薩摩訶薩、於後末世，法欲滅時，有持是、法華經者。


  於在家、出家人中，生大慈心。


  於非菩薩人中，生大悲心。


  應作是念：如是之人、則為大失！如來方便，隨宜說法。


  不聞、不知、不覺？不問、不信、不解！


  其人雖不問、不信、不解是經，我得阿耨多羅三藐三菩提時，隨在何地，以神通力、智慧力、引之令得、住是法中。


  文殊師利！是菩薩摩訶薩，於如來滅後，有成就此、第四法者，說是法時，無有過失。


  常為比丘、比丘尼、優婆塞、優婆夷，國王王子，大臣人民，婆羅門居士等，供養恭敬，尊重讚歎！虛空諸天，為聽法故，亦常隨侍。若在聚落城邑，空閒林中，有人來、欲難問者，諸天晝夜、常為法故、而衛護之。能令聽者，皆得歡喜！


  所以者何？此經是一切，過去、未來、現在，諸佛神力所護故。


  文殊師利！是法華經、於無量國中，乃至名字，不可得聞。


  何況得見，受持讀誦？


  文殊師利！譬如強力、轉輪聖王，欲以威勢、降伏諸國。


  而諸小王，不順其命。


  時轉輪王，起種種兵，而往討伐。


  王見兵衆，戰有功者，卽大歡喜，


  隨功賞賜：或與田宅、聚落城邑，或與衣服、嚴身之具，或與種種珍寶：金銀瑠璃、硨磲碼碯、珊瑚琥珀，象馬車乘，奴婢人民。


  惟髻中明珠，不以與之。所以者何？獨王頂上，有此一珠，若以與之，王諸眷屬、必大驚怪！


  文殊師利！如來亦復如是！以禪定、智慧力，得法國土，王︹音旺︺於三界。


  而諸魔王，不肯順伏！


  如來賢聖諸將，與之共戰。


  其有功者，心亦歡喜！於四衆中，為說諸經，令其心悅。賜以禪定、解脫，無漏根力，諸法之財；又復賜與、涅槃之城，言得滅度。引導其心，令皆歡喜！而不為說、是法華經。


  文殊師利！如轉輪王，見諸兵衆、有大功者，心甚歡喜！


  以此難信之珠、久在髻︹音記︺中，不妄與人，而今與之！


  如來亦復如是！於三界中、為大法王，以法教化、一切衆生。見賢聖軍、與五陰魔、煩惱魔、死魔共戰，有大功勳，滅三毒，出三界，破魔網。


  爾時如來、亦大歡喜！


  此法華經、能令衆生、至一切智，一切世間、多怨難信！先所未說、而今說之。


  文殊師利！此法華經、是諸如來、第一之說，於諸說中，最為甚深，末後賜與！如彼強力之王，久護明珠，今乃與之。


  文殊師利！此法華經、諸佛如來、秘密之藏，於諸經中，最在其上，長夜守護，不妄宣說，始於今日，乃與汝等、而敷演之。


  爾時世尊，欲重宣此義，而說偈言：


  常行忍辱　哀愍一切　乃能演說　佛所讚經


  後末世時　持此經者　於家出家　及非菩薩


  應生慈悲


  斯等不聞　不信是經　則為大失


  我得佛道　以諸方便　為說此法　令住其中


  譬如強力　轉輪之王　兵戰有功　賞賜諸物


  象馬車乘　嚴身之具　及諸田宅　聚落城邑


  或與衣服　種種珍寶　奴婢財物　歡喜賜與


  如有勇健　能為難事　王解髻中　明珠賜之


  如來亦爾　為諸法王　忍辱大力　智慧寶藏


  以大慈悲　如法化世


  見一切人　受諸苦惱　欲求解脫　與諸魔戰


  為是衆生　說種種法　以大方便　說此諸經


  旣知衆生　得其力已　末後乃為　說是法華


  如王解髻　明珠與之　此經為尊　衆經中上


  我常守護　不妄開示　今正是時　為汝等說


  我滅度後　求佛道者　欲得安隱　演說斯經


  應當親近　如是四法


  讀是經者　常無憂惱　又無病痛　顏色鮮白


  不生貧窮　卑賤醜陋


  衆生樂見　如慕賢聖　天諸童子　以為給使


  刀杖不加　毒不能害　若人惡罵　口則閉塞


  遊行無畏　如師子王


  智慧光明　如日之照


  若於夢中　但見妙事　見諸如來　坐師子座


  諸比丘衆　圍繞說法　又見龍神　阿脩羅等


  數如恆沙　恭敬合掌


  自見其身　而為說法


  又見諸佛　身相金色　放無量光　照於一切


  以梵音聲　演說諸法　佛為四衆　說無上法


  見身處中　合掌讚佛　聞法歡喜　而為供養


  得陀羅尼　證不退智


  佛知其心　深入佛道　卽為授記　成最正覺


  汝善男子　當於來世　得無量智　佛之大道


  國土嚴淨　廣大無比　亦有四衆　合掌聽法


  又見自身　在山林中　脩習善法


  證諸實相


  深入禪定　見十方佛


  諸佛身金色　百福相莊嚴　聞法為人說　常有是好夢


  又夢作國王　捨宮殿眷屬　及上妙五欲　行詣於道場


  在菩提樹下　而處師子座　求道過七日　得諸佛之智


  成無上道已　起而轉法輪　為四衆說法　經千萬億劫


  說無漏妙法　度無量衆生　後當入涅槃　如煙盡燈滅


  若後惡世中　說是第一法　是人得大利　如上諸功德



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・安樂行品・第十四



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・從地涌出品・第十五


  爾時他方國土，諸來菩薩摩訶薩，過八恆河沙數，於大衆中起，合掌作禮，而白佛言：


  世尊！若聽我等、於佛滅後，在此娑婆世界，勤加精進，護持讀誦，書寫供養、是經典者，當於此土，而廣說之。


  爾時佛告、諸菩薩摩訶薩衆：止！善男子！不須汝等，護持此經。所以者何？我娑婆世界，自有六萬、恆河沙等、菩薩摩訶薩，一一菩薩，各有六萬、恆河沙眷屬，是諸人等，能於我滅後，護持讀誦，廣說此經。


  佛說是時，娑婆世界，三千大千國土、地皆振裂，而於其中，有無量千萬億、菩薩摩訶薩、同時涌出。


  是諸菩薩，身皆金色，三十二相，無量光明。


  先盡在此、娑婆世界之下，此界虛空中住。


  是諸菩薩、聞釋迦牟尼佛、所說音聲，從下發來。


  一一菩薩，皆是大衆、唱導之首，各將六萬、恆河沙眷屬，況將五萬、四萬三萬、二萬一萬、恆河沙等眷屬者？況復乃至、一恆河沙、半恆河沙、四分之一、乃至千萬億、那由他分之一？況復千萬億、那由他眷屬？況復億萬眷屬？況復千萬百萬、乃至一萬？況復一千一百、乃至一十？況復將五四三二一弟子者？況復單己、樂遠離行？如是等比，無量無邊，筭數譬喻、所不能知。


  是諸菩薩、從地出已，各詣虛空，七寶妙塔、多寶如來、釋迦牟尼佛所。到已，向二世尊，頭面禮足。及至諸寶樹下，師子座上佛所，亦皆作禮，右繞三帀，合掌恭敬，以諸菩薩、種種讚法，而以讚歎。住在一面，欣樂︹音月︺瞻仰、於二世尊！


  是諸菩薩摩訶薩，從初涌出，以諸菩薩、種種讚法、而讚於佛。如是時間、經五十小劫。是時釋迦牟尼佛、默然而坐，及諸四衆、亦皆默然。


  五十小劫，佛神力故，令諸大衆、謂如半日。


  爾時四衆、亦以佛神力故，見諸菩薩、徧滿無量、百千萬億、國土虛空。


  是菩薩衆中，有四導師：一名上行︹音幸︺，二名無邊行，三名淨行，四名安立行。是四菩薩，於其衆中，最為上首、唱導之師。在大衆前，各共合掌，觀釋迦牟尼佛、而問訊言：


  世尊！少病少惱，安樂行不︹音否︺？所應度者，受教易不︹音否︺？不令世尊、生疲勞耶？


  爾時四大菩薩，而說偈言：


  世尊安樂　少病少惱　教化衆生　得無疲倦


  又諸衆生　受化易不︹音否︺　不令世尊　生疲勞耶


  爾時世尊，於菩薩大衆中，而作是言：如是！如是！諸善男子！如來安樂，少病少惱。


  諸衆生等，易可化度，無有疲勞！所以者何？是諸衆生，世世已來、常受我化，亦於過去諸佛，恭敬尊重，種諸善根！此諸衆生，始見我身，聞我所說，卽皆信受！入如來慧。


  除先脩習、學小乘者，如是之人，我今亦令、得聞是經，入於佛慧。


  爾時諸大菩薩、而說偈言：


  善哉善哉　大雄世尊　諸衆生等　易可化度


  能問諸佛　甚深智慧　聞已信行　我等隨喜


  於時世尊，讚歎上首、諸大菩薩：善哉！善哉！善男子！汝等能於如來、發隨喜心。


  爾時彌勒菩薩、及八千恆河沙、諸菩薩衆，皆作是念：我等從昔已來，不見不聞、如是大菩薩摩訶薩衆，從地涌出，住世尊前，合掌供養，問訊如來！


  時彌勒菩薩摩訶薩，知八千恆河沙、諸菩薩等、心之所念，并欲自決所疑，合掌向佛，以偈問曰：


  無量千萬億　大衆諸菩薩　昔所未曾見　願兩足尊說


  是從何所來


  以何因緣集　巨身大神通　智慧叵︹普火︺思議　其志念堅固


  有大忍辱力　衆生所樂見　為從何所來


  一一諸菩薩　所將諸眷屬　其數無有量　如恆河沙等


  或有大菩薩　將六萬恆沙　如是諸大衆　一心求佛道


  是諸大師等　六萬恆河沙　俱來供養佛　及護持是經


  將五萬恆沙　其數過於是　四萬及三萬　二萬至一萬


  一千一百等　乃至一恆沙　半及三四分　億萬分之一


  千萬那由他　萬億諸弟子　乃至於半億　其數復過上


  百萬至一萬　一千及一百　五十與一十　乃至三二一


  單己無眷屬　樂︹音了︺於獨處者　俱來至佛所　其數轉過上


  如是諸大衆　若人行籌數　過於恆沙劫　猶不能盡知


  是諸大威德　精進菩薩衆　誰為其說法　教化而成就


  從誰初發心　稱揚何佛法　受持行誰經　脩習何佛道


  如是諸菩薩　神通大智力


  四方地振裂　皆從中涌出　世尊我昔來　未曾見是事


  願說其所從　國土之名號　我常遊諸國　未曾見是衆


  我於此衆中　乃不識一人　忽然從地出　願說其因緣


  今此之大會　無量百千億　是諸菩薩等　皆欲知此事


  是諸菩薩衆　本末之因緣


  無量德世尊　惟願決衆疑


  爾時釋迦牟尼、分身諸佛、從無量千萬億、他方國土來者，在於八方、諸寶樹下、師子座上，結跏趺坐。其佛侍者，各各見是、菩薩大衆，於三千大千世界四方、從地涌出，住於虛空。各白其佛言：世尊！此諸無量無邊、阿僧祇、菩薩大衆，從何所來？


  爾時諸佛，各告侍者：諸善男子！且待須臾。有菩薩摩訶薩、名曰彌勒，釋迦牟尼佛、之所授記，次後作佛。已問斯事，佛今答之，汝等自當、因是得聞。


  爾時釋迦牟尼佛告、彌勒菩薩：善哉！善哉！阿逸多！乃能問佛、如是大事。


  汝等當共一心，被精進鎧，發堅固意。


  如來今欲、顯發宣示：諸佛智慧，諸佛自在、神通之力，諸佛師子奮迅之力，諸佛威猛、大勢之力。


  爾時世尊，欲重宣此義，而說偈言：


  當精進一心　我欲說此事　勿得有疑悔


  佛智叵思議


  汝今出信力　住於忍善中　昔所未聞法　今皆當得聞


  我今安慰汝　勿得懷疑懼　佛無不實語　智慧不可量


  所得第一法　甚深叵分別　如是今當說　汝等一心聽


  爾時世尊，說此偈已，告彌勒菩薩：我今於此大衆，宣告汝等。阿逸多！是諸大菩薩摩訶薩、無量無數、阿僧祇、從地涌出，汝等昔所未見者，我於是娑婆世界、得阿耨多羅三藐三菩提已，教化示導，是諸菩薩，調伏其心，令發道意！


  此諸菩薩，皆於是娑婆世界之下，此界虛空中住。


  於諸經典，讀誦通利，思惟分別，正憶念。


  阿逸多！是諸善男子等，不樂在衆，多有所說，常樂靜處，勤行精進，未曾休息。


  亦不依止、人天而住，常樂深智，無有障礙！亦常樂於、諸佛之法，一心精進，求無上慧。


  爾時世尊，欲重宣此義，而說偈言：


  阿逸汝當知　是諸大菩薩　從無數劫來　脩習佛智慧


  悉是我所化　令發大道心　此等是我子


  依止是世界　常行頭陀事　志樂於靜處　捨大衆憒︹音潰︺鬧


  不樂多所說　如是諸子等　學習我道法　晝夜常精進


  為求佛道故　在娑婆世界　下方空中住　志念力堅固


  常勤求智慧　說種種妙法　其心無所畏


  我於伽耶城　菩提樹下坐　得成最正覺　轉無上法輪


  爾乃教化之　令初發道心　今皆住不退　悉當得成佛


  我今說實語　汝等一心信　我從久遠來　教化是等衆


  爾時彌勒菩薩摩訶薩、及無數諸菩薩等，心生疑惑，怪未曾有，而作是念：云何世尊、於少時間，教化如是，無量無邊、阿僧祇、諸大菩薩，令住阿耨多羅三藐三菩提？


  卽白佛言：世尊！如來為太子時，出於釋宮，去伽耶城不遠，坐於道場，得成阿耨多羅三藐三菩提！從是已來，始過四十餘年。


  世尊云何、於此少時、大作佛事？以佛勢力、以佛功德，教化如是，無量大菩薩衆，當成阿耨多羅三藐三菩提？


  世尊！此大菩薩衆，假使有人、於千萬億劫、數不能盡，不得其邊。斯等久遠已來，於無量無邊諸佛所、植諸善根，成就菩薩道，常脩梵行！


  世尊！如此之事，世所難信！


  譬如有人，色美髮黑，年二十五。指百歲人，言是我子，其百歲人、亦指年少，言是我父，生育我等。是事難信！


  佛亦如是，得道已來，其實未久。


  而此大衆、諸菩薩等，已於無量、千萬億劫，為佛道故，勤行精進，善入出住、無量百千萬億三昧，得大神通，久脩梵行。善能次第、習諸善法，巧於問答，人中之寶，一切世間，甚為希有！


  今日世尊、方云得佛道時，初令發心，教化示導，令向阿耨多羅三藐三菩提！世尊得佛未久，乃能作此、大功德事？


  我等、雖復信佛，隨宜所說，佛所出言、未曾虛妄，佛所知者、皆悉通達！


  然諸新發意菩薩，於佛滅後，若聞是語，或不信受，而起破法、罪業因緣。


  唯然！世尊！願為解說，除我等疑；及未來世，諸善男子、聞此事已，亦不生疑！


  爾時彌勒菩薩，欲重宣此義，而說偈言：


  佛昔從釋種　出家近伽耶　坐於菩提樹　爾來尚未久


  此諸佛子等　其數不可量　久已行佛道　住於神通力


  善學菩薩道　不染世間法　如蓮華在水　從地而涌出


  皆起恭敬心　住於世尊前　是事難思議


  云何而可信　佛得道甚近　所成就甚多　願為除衆疑


  如實分別說


  譬如少壯人　年始二十五　示人百歲子　髮白而面皺


  是等我所生　子亦說是父　父少而子老　舉世所不信


  世尊亦如是　得道來甚近


  是諸菩薩等　志固無怯弱　從無量劫來　而行菩薩道


  巧於難問答　其心無所畏　忍辱心決定　端正有威德


  十方佛所讚　善能分別說　不樂在人衆　常好在禪定


  為求佛道故　於下空中住


  我等從佛聞　於此事無疑　願佛為未來　演說令開解


  若有於此經　生疑不信者　卽當墮惡道　願今為解說


  是無量菩薩　云何於少時　教化令發心　而住不退地



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・從地涌出品・第十五



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・如來壽量品・第十六


  爾時佛告，諸菩薩、及一切大衆：諸善男子！汝等當信解、如來誠諦之語！復告大衆：汝等當信解、如來誠諦之語！又復告諸大衆：汝等當信解、如來誠諦之語！


  是時菩薩大衆，彌勒為首，合掌白佛言：世尊！惟願說之，我等當信受佛語！如是三白已。


  復言：惟願說之！我等、當信受佛語！


  爾時世尊，知諸菩薩，三請不止，而告之言：汝等諦聽！


  如來祕密、神通之力，一切世間，天人及阿脩羅，皆謂今釋迦牟尼佛、出釋氏宮，去伽耶城不遠，坐於道場，得阿耨多羅三藐三菩提！


  然善男子！我實成佛已來，無量無邊、百千萬億、那由他劫！


  譬如五百千萬億、那由他、阿僧祇、三千大千世界，假使有人、抹︹音沫︺為微塵，過於東方，五百千萬億、那由他、阿僧祇國，乃下一塵，如是東行，盡是微塵。諸善男子！於意云何？是諸世界、可得思惟校計，知其數不︹音否︺？


  彌勒菩薩等、俱白佛言：世尊！是諸世界、無量無邊，非筭數所知，亦非心力所及！一切聲聞、辟支佛，以無漏智，不能思惟，知其限數。我等住阿惟越致地，於是事中，亦所不達。世尊！如是諸世界、無量無邊！


  爾時佛告，大菩薩衆：諸善男子！今當分明，宣語汝等，是諸世界，若著微塵、及不著者，盡以為塵。一塵一劫，我成佛已來，復過於此，百千萬億、那由他、阿僧祇劫。


  自從是來，我常在此、娑婆世界、說法教化，亦於餘處，百千萬億、那由他、阿僧祇國、導利衆生。


  諸善男子！於是中間，我說然燈佛等，又復言其、入於涅槃，如是皆以、方便分別。


  諸善男子！若有衆生、來至我所，我以佛眼、觀其信等，諸根利鈍，隨所應度。


  處處自說，名字不同，年紀大小；亦復現言、當入涅槃。


  又以種種方便，說微妙法。


  能令衆生，發歡喜心！


  諸善男子！如來見諸衆生、樂於小法，德薄垢重者。


  為是人說：我少出家，得阿耨多羅三藐三菩提！


  然我實成佛已來，久遠若斯。但以方便、教化衆生，令入佛道，作如是說。


  諸善男子！如來所演經典，皆為度脫衆生。或說己身，或說他身；或示己身，或示他身；或示己事，或示他事。


  諸所言說，皆實不虛。


  所以者何？如來如實知見、三界之相，無有生死，若退若出；亦無在世，及滅度者；非實非虛，非如非異；不如三界，見於三界；如斯之事，如來明見，無有錯謬！


  以諸衆生，有種種性、種種欲、種種行、種種憶想分別故。


  欲令生諸善根，以若干因緣、譬喻言辭、種種說法，所作佛事，未曾暫廢。


  如是我成佛已來，甚大久遠，壽命無量、阿僧祇劫，常住不滅。


  諸善男子！我本行菩薩道、所成壽命，今猶未盡，復倍上數。


  然今非實滅度，而便唱言：當取滅度！


  如來以是方便、教化衆生。


  所以者何？若佛久住於世，薄德之人，不種善根，貧窮下賤；貪著五欲，入於憶想、妄見網中。


  若見如來、常在不滅，便起憍恣、而懷厭怠，不能生難遭之想、恭敬之心。


  是故如來、以方便說：比丘當知！諸佛出世、難可值遇！


  所以者何？諸薄德人，過無量、百千萬億劫，或有見佛，或不見者，以此事故，我作是言：諸比丘！如來難可得見！斯衆生等，聞如是語，必當生於、難遭之想，心懷戀慕，渴仰於佛，便種善根！是故如來，雖不實滅、而言滅度。


  又善男子！諸佛如來，法皆如是。為度衆生，皆實不虛。


  譬如良醫，智慧聰達，明練方藥，善治衆病。


  其人多諸子息，若十二十、乃至百數。


  以有事緣，遠至餘國。


  諸子於後，飲他毒藥，藥發悶亂，宛轉于地。


  是時其父、還來歸家，諸子飲毒，或失本心，或不失者，遙見其父，皆大歡喜。拜跪問訊：善安隱歸！我等愚癡，誤服毒藥，願見救療、更賜壽命。


  父見子等，苦惱如是！依諸經方，求好藥草，色香美味、皆悉具足，擣篩和合，與子令服。


  而作是言：此大良藥，色香美味，皆悉具足！汝等可服，速除苦惱，無復衆患。


  其諸子中，不失心者，見此良藥，色香俱好，卽便服之，病盡除瘉。


  餘失心者，見其父來，雖亦歡喜問訊，求索治病，然與其藥，而不肯服。所以者何？毒氣深入，失本心故。於此好色香藥，而謂不美！


  父作是念：此子可愍！為毒所中︹音眾︺，心皆顛倒。雖見我喜，求索救療，如是好藥，而不肯服。


  我今當設方便，令服此藥。


  卽作是言：汝等當知！我今衰老，死時已至。是好良藥，今留在此，汝可取服，勿憂不瘥︹拆4︺。作是教已，復至他國，遣使還告：汝父已死。


  是時諸子，聞父背喪，心大憂惱！而作是念：若父在者，慈愍我等，能見救護。今者捨我，遠喪他國。


  自惟孤露，無復恃怙︹音户︺，常懷悲感，心遂醒悟！乃知此藥、色味香美，卽取服之，毒病皆瘉。


  其父聞子，悉已得瘥，尋便來歸，咸使見之。


  諸善男子！於意云何？頗有人能、說此良醫、虛妄罪不︹音否︺？


  不︹音弗︺也，世尊！


  佛言：我亦如是，成佛已來，無量無邊、百千萬億、那由他、阿僧祇劫。為衆生故，以方便力，言當滅度。亦無有能、如法說我、虛妄過者。


  爾時世尊，欲重宣此義，而說偈言：


  自我得佛來　所經諸劫數　無量百千萬　億載阿僧祇


  常說法教化　無數億衆生　令入於佛道　爾來無量劫


  為度衆生故　方便現涅槃


  而實不滅度　常住此說法


  我常住於此　以諸神通力　令顛倒衆生　雖近而不見


  衆見我滅度　廣供養舍利　咸皆懷戀慕　而生渴仰心


  衆生旣信伏　質直意柔輭　一心欲見佛　不自惜身命


  時我及衆僧　俱出靈鷲山


  我時語衆生　常在此不滅　以方便力故　現有滅不滅


  餘國有衆生　恭敬信樂者　我復於彼中　為說無上法


  汝等不聞此　但謂我滅度


  我見諸衆生　沒在於苦惱　故不為現身　令其生渴仰


  因其心戀慕　乃出為說法


  神通力如是　於阿僧祇劫　常在靈鷲山　及餘諸住處


  衆生見劫盡　大火所燒時　我此土安隱　天人常充滿


  園林諸堂閣　種種寶莊嚴　寶樹多華菓　衆生所遊樂


  諸天擊天鼓　常作衆伎樂　雨曼陀羅華　散佛及大衆


  我淨土不毀　而衆見燒盡　憂怖諸苦惱　如是悉充滿


  是諸罪衆生　以惡業因緣　過阿僧祇劫　不聞三寶名


  諸有脩功德　柔和質直者　則皆見我身　在此而說法


  或時為此衆　說佛壽無量　久乃見佛者　為說佛難值


  我智力如是　慧光照無量　壽命無數劫　久脩業所得


  汝等有智者　勿於此生疑　當斷令永盡　佛語實不虛


  如醫善方便


  為治狂子故　實在而言死


  無能說虛妄


  我亦為世父　救諸苦患者


  為凡夫顛倒　實在而言滅　以常見我故　而生憍恣心


  放逸著五欲　墮於惡道中


  我常知衆生　行道不行道　隨所應可度　為說種種法


  每自作是意　以何令衆生　得入無上慧　速成就佛身



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・如來壽量品・第十六



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・分別功德品・第十七


  爾時大會，聞佛說、壽命劫數、長遠如是，無量無邊、阿僧祇衆生，得大饒益。


  於時世尊，告彌勒菩薩摩訶薩：阿逸多！我說是、如來壽命長遠時，六百八十萬億、那由他、恆河沙衆生，得無生法忍。


  復有千倍菩薩摩訶薩，得聞持陀羅尼門。


  復有一世界、微塵數菩薩摩訶薩，得樂說無礙辯才。


  復有一世界、微塵數菩薩摩訶薩，得百千萬億、無量旋陀羅尼。


  復有三千大千世界、微塵數菩薩摩訶薩，能轉不退法輪。


  復有二千中國土、微塵數菩薩摩訶薩，能轉清淨法輪。


  復有小千國土、微塵數菩薩摩訶薩，八生當得、阿耨多羅三藐三菩提。


  復有四四天下、微塵數菩薩摩訶薩，四生當得、阿耨多羅三藐三菩提。


  復有三四天下、微塵數菩薩摩訶薩，三生當得、阿耨多羅三藐三菩提。


  復有二四天下、微塵數菩薩摩訶薩，二生當得、阿耨多羅三藐三菩提。


  復有一四天下、微塵數菩薩摩訶薩，一生當得、阿耨多羅三藐三菩提。


  復有八世界、微塵數衆生，皆發阿耨多羅三藐三菩提心。


  佛說是、諸菩薩摩訶薩、得大法利時，於虛空中，雨曼陀羅華、摩訶曼陀羅華，以散無量、百千萬億、寶樹下、師子座上諸佛；并散七寶塔中，師子座上、釋迦牟尼佛、及久滅度、多寶如來；亦散一切、諸大菩薩、及四部衆。


  又雨細末、栴檀沈水香等。於虛空中，天鼓自鳴，妙聲深遠！


  又雨千種天衣，垂諸瓔珞，眞珠瓔珞、摩尼珠瓔珞、如意珠瓔珞，徧於九方。


  衆寶香鑪，燒無價香，自然周至，供養大會。


  一一佛上，有諸菩薩、執持旛蓋，次第而上，至於梵天。是諸菩薩、以妙音聲，歌無量頌，讚歎諸佛。


  爾時彌勒菩薩、從座而起，偏袒右肩，合掌向佛，而說偈言：


  佛說希有法　昔所未曾聞　世尊有大力　壽命不可量


  無數諸佛子　聞世尊分別　說得法利者　歡喜充徧身


  或住不退地　或得陀羅尼　或無礙樂說　萬億旋緫持


  或有大千界　微塵數菩薩　各各皆能轉　不退之法輪


  復有中千界　微塵數菩薩　各各皆能轉　清淨之法輪


  復有小千界　微塵數菩薩　餘各八生在　當得成佛道


  復有四三二　如此四天下　微塵諸菩薩　隨數生成佛


  或一四天下　微塵數菩薩　餘有一生在　當成一切智


  如是等衆生　聞佛壽長遠　得無量無漏　清淨之果報


  復有八世界　微塵數衆生　聞佛說壽命　皆發無上心


  世尊說無量　不可思議法　多有所饒益　如虛空無邊


  雨天曼陀羅　摩訶曼陀羅　釋梵如恆沙　無數佛土來


  雨栴檀沈水　繽紛而亂墜　如鳥飛空下　供散於諸佛


  天鼓虛空中　自然出妙聲　天衣千萬種　旋轉而來下


  衆寶妙香鑪　燒無價之香　自然悉周徧　供養諸世尊


  其大菩薩衆　執七寶旛蓋　高妙萬億種　次第至梵天


  一一諸佛前　寶幢懸勝旛　亦以千萬偈　歌詠諸如來


  如是種種事　昔所未曾有　聞佛壽無量　一切皆歡喜


  佛名聞十方　廣饒益衆生　一切具善根　以助無上心


  爾時佛告，彌勒菩薩摩訶薩：阿逸多！其有衆生，聞佛壽命、長遠如是，乃至能生、一念信解。


  所得功德，無有限量。


  若有善男子、善女人，為阿耨多羅三藐三菩提故，於八十萬億、那由他劫、行五波羅蜜：檀波羅蜜、尸羅波羅蜜、羼提波羅蜜、毗棃耶波羅蜜、禪波羅蜜，除般若波羅蜜。


  以是功德，比前功德，百分千分、百千萬億分、不及其一，乃至筭數譬喻、所不能知。


  若善男子、善女人，有如是功德，於阿耨多羅三藐三菩提、退者，無有是處。


  爾時世尊，欲重宣此義，而說偈言：


  若人求佛慧　於八十萬億　那由他劫數　行五波羅蜜


  於是諸劫中　布施供養佛　及緣覺弟子　并諸菩薩衆


  珍異之飲食　上服與臥具　栴檀立精舍　以園林莊嚴


  如是等布施　種種皆微妙　盡此諸劫數　以迴向佛道


  若復持禁戒　清淨無缺漏　求於無上道　諸佛之所歎


  若復行忍辱　住於調柔地　設衆惡來加　其心不傾動


  諸有得法者　懷於增上慢　為斯所輕惱　如是亦能忍


  若復勤精進　志念常堅固　於無量億劫　一心不懈息


  又於無數劫　住於空閒處　若坐若經行　除睡常攝心


  以是因緣故　能生諸禪定　八十億萬劫　安住心不亂


  持此一心福　願求無上道　我得一切智　盡諸禪定際


  是人於百千　萬億劫數中　行此諸功德　如上之所說


  有善男女等　聞我說壽命　乃至一念信　其福過於彼


  若人悉無有　一切諸疑悔　深心須臾信　其福為如此


  其有諸菩薩　無量劫行道　聞我說壽命　是則能信受


  如是諸人等　頂受此經典　願我於未來　長壽度衆生


  如今日世尊　諸釋中之王　道場師子吼　說法無所畏


  我等未來世　一切所尊敬　坐於道場時　說壽亦如是


  若有深心者　清淨而質直　多聞能緫持　隨義解佛語


  如是之人等　於此無有疑


  又阿逸多！若有聞佛、壽命長遠，解其言趣。是人所得功德，無有限量，能起如來、無上之慧。


  何況廣聞是經，若教人聞；若自持，若教人持；若自書，若教人書；若以華香瓔珞、幢旛繒蓋、香油酥燈，供養經卷，是人功德，無量無邊，能生一切種智。


  阿逸多！若善男子、善女人，聞我說、壽命長遠，深心信解，則為見佛、常在耆闍崛山，共大菩薩、諸聲聞衆，圍繞說法。


  又見此娑婆世界，其地瑠璃，坦然平正，閻浮檀金、以界八道，寶樹行列，諸臺樓觀，皆悉寶成。其菩薩衆，咸處其中。


  若有能、如是觀者，當知是為、深信解相。


  又復如來滅後，若聞是經、而不毀訾，起隨喜心，當知已為、深信解相。


  何況讀誦、受持之者？


  斯人則為、頂戴如來。


  阿逸多！是善男子、善女人，不須為我，復起塔寺、及作僧坊，以四事、供養衆僧。


  所以者何？是善男子、善女人，受持讀誦、是經典者，為已起塔、造立僧坊、供養衆僧！


  則為以佛舍利，起七寶塔，高廣漸小，至于梵天。懸諸旛蓋、及衆寶鈴。華香瓔珞，末香、塗香、燒香，衆鼓伎樂，簫笛箜篌，種種舞戲，以妙音聲，歌唄讚頌。則為於無量、千萬億劫，作是供養已。


  阿逸多！若我滅後，聞是經典，有能受持，若自書、若教人書。


  則為起立僧坊，以赤栴檀、作諸殿堂，三十有二，高八多羅樹，高廣嚴好。百千比丘，於其中止。園林浴池，經行禪窟，衣服飲食，牀褥湯藥，一切樂︹音了︺具、充滿其中。如是僧坊堂閣、若干百千萬億、其數無量。以此現前，供養於我、及比丘僧。是故我說：如來滅後，若有受持讀誦，為他人說，若自書、若教人書，供養經卷，不須復起塔寺、及造僧坊，供養衆僧。


  況復有人，能持是經，兼行布施持戒、忍辱精進，一心智慧！


  其德最勝，無量無邊！譬如虛空，東西南北，四維上下，無量無邊。是人功德，亦復如是！無量無邊，疾至一切種智。


  若人讀誦、受持是經，為他人說，若自書、若教人書；復能起塔、及造僧坊，供養讚歎、聲聞衆僧；亦以百千萬億、讚歎之法，讚歎菩薩功德；又為他人，種種因緣，隨義解說、此法華經。


  復能清淨持戒，與柔和者、而共同止；忍辱無瞋，志念堅固；常貴坐禪，得諸深定；精進勇猛，攝諸善法；利根智慧，善答問難。


  阿逸多！若我滅後，諸善男子、善女人，受持讀誦、是經典者，復有如是、諸善功德。當知是人，已趨道場，近阿耨多羅三藐三菩提，坐道樹下。


  阿逸多！是善男子、善女人，若坐若立，若行處，此中便應起塔，一切天人、皆應供養，如佛之塔。


  爾時世尊，欲重宣此義，而說偈言：


  若我滅度後　能奉持此經　斯人福無量　如上之所說


  是則為具足　一切諸供養　以舍利起塔　七寶而莊嚴


  表剎甚高廣　漸小至梵天　寶鈴千萬億　風動出妙音


  又於無量劫　而供養此塔　華香諸瓔珞　天衣衆伎樂


  然香油酥燈　周帀常照明　惡世法末時　能持是經者


  則為已如上　具足諸供養


  若能持此經　則如佛現在　以牛頭栴檀　起僧坊供養


  堂有三十二　高八多羅樹　上饌妙衣服　牀臥皆具足


  百千衆住處　園林諸浴池　經行及禪窟　種種皆嚴好


  若有信解心　受持讀誦書　若復教人書　及供養經卷


  散華香末香　以須曼薝蔔︹詹波︺　阿提目多伽　熏油常然之


  如是供養者　得無量功德　如虛空無邊　其福亦如是


  況復持此經　兼布施持戒　忍辱樂禪定　不瞋不惡口


  恭敬於塔廟　謙下諸比丘　遠離自高心　常思惟智慧


  有問難不瞋　隨順為解說　若能行是行︹音衡︺　功德不可量


  若見此法師　成就如是德　應以天華散　天衣覆其身


  頭面接足禮　生心如佛想　又應作是念　不久詣道樹


  得無漏無為　廣利諸人天　其所住止處　經行若坐臥


  乃至說一偈　是中應起塔　莊嚴令妙好　種種以供養


  佛子住此地　則是佛受用　常在於其中　經行及坐臥



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・分別功德品・第十七


  妙法蓮華經卷第五



  讚


  曼殊啟告　擁護眞詮　堅持四法得安然　地涌衆多千　阿逸重宣　壽量廣無邊


  南無法華會上佛菩薩︵三稱︶



  妙法蓮華經卷第六


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・隨喜功德品・第十八


  爾時彌勒菩薩摩訶薩、白佛言：世尊！若有善男子、善女人，聞是法華經、隨喜者，得幾所福？


  而說偈言：


  世尊滅度後　其有聞是經　若能隨喜者　為得幾所福


  爾時佛告、彌勒菩薩摩訶薩：阿逸多！如來滅後，若比丘、比丘尼、優婆塞、優婆夷，及餘智者，若長若幼，聞是經、隨喜已，從法會出，至於餘處。若在僧坊、若空閒地、若城邑巷陌、聚落田里，如其所聞，為父母宗親、善友知識，隨力演說。是諸人等，聞已隨喜，復行轉教；餘人聞已，亦隨喜轉教；如是展轉、至第五十。


  阿逸多！其第五十，善男子、善女人，隨喜功德，我今說之，汝當善聽！


  若四百萬億、阿僧祇世界，六趣四生衆生：卵生胎生、溼生化生，若有形無形，有想無想、非有想、非無想，無足二足、四足多足；如是等、在衆生數者，有人求福，隨其所欲、娛樂之具，皆給與之。一一衆生，與滿閻浮提，金銀瑠璃、硨磲碼碯、珊瑚琥珀，諸妙珍寶，及象馬車乘，七寶所成、宮殿樓閣等。


  是大施主，如是布施、滿八十年已，而作是念：我已施衆生、娛樂之具，隨意所欲。


  然此衆生，皆已衰老，年過八十，髮白面皺，將死不久，我當以佛法、而訓導之！卽集此衆生，宣布法化，示教利喜，一時皆得，須陀洹道、斯陀含道、阿那含道、阿羅漢道，盡諸有漏，於深禪定，皆得自在，具八解脫。


  於汝意云何？是大施主、所得功德，寧為多不︹音否︺？


  彌勒白佛言：世尊！是人功德甚多，無量無邊。若是施主，但施衆生、一切樂︹音了︺具，功德無量，何況令得、阿羅漢果？


  佛告彌勒：我今分明語汝，是人以一切樂具，施於四百萬億、阿僧祇世界、六趣衆生，又令得阿羅漢果，所得功德，不如是第五十人，聞法華經一偈，隨喜功德，百分千分、百千萬億分、不及其一，乃至筭數譬喻、所不能知！


  阿逸多！如是第五十人，展轉聞法華經，隨喜功德，尚無量無邊、阿僧祇，何況最初、於會中聞、而隨喜者？其福復勝、無量無邊、阿僧祇，不可得比。


  又阿逸多！若人為是經故，往詣僧坊，若坐若立，須臾聽受。緣是功德，轉身所生，得好上妙、象馬車乘，珍寶輦輿，及乘天宮。


  若復有人，於講法處坐，更有人來，勸令坐聽，若分座令坐。是人功德，轉身得帝釋坐處，若梵王坐處，若轉輪聖王、所坐之處。


  阿逸多！若復有人，語餘人言：有經名法華，可共往聽。卽受其教，乃至須臾間聞，是人功德，轉身得與、陀羅尼菩薩、共生一處，利根智慧；


  百千萬世、終不瘖瘂；口氣不臭，舌常無病，口亦無病；齒不垢黑，不黃不踈︹音疏︺，亦不缺落，不差︹次1︺不曲︹音驅︺；脣不下垂，亦不褰︹音愆︺縮，不麄澀︹音色︺、不瘡胗，亦不缺壞，亦不咼︹音歪︺斜，不厚不大，亦不黧︹音离︺黑，無諸可惡︹音厄︺；


  鼻不匾㔸︹音涕︺，亦不曲戾；面色不黑，亦不陿︹狹︺長，亦不窊︹音蛙︺曲，無有一切、不可喜相。


  脣舌牙齒，悉皆嚴好；鼻脩高直，面貌圓滿；眉高而長，額廣平正，人相具足。


  世世所生，見佛聞法，信受教誨。


  阿逸多！汝且觀是、勸於一人、令往聽法，功德如此。何況一心、聽說讀誦，而於大衆、為人分別，如說脩行？


  爾時世尊，欲重宣此義，而說偈言：


  若人於法會　得聞是經典　乃至於一偈　隨喜為他說


  如是展轉教　至於第五十


  最後人獲福　今當分別之


  如有大施主　供給無量衆　具滿八十歲　隨意之所欲


  見彼衰老相　髮白而面皺　齒踈形枯竭　念其死不久


  我今應當教　令得於道果　卽為方便說　涅槃眞實法


  世皆不牢固　如水沫泡燄　汝等咸應當　疾生厭離心


  諸人聞是法　皆得阿羅漢　具足六神通　三明八解脫


  最後第五十　聞一偈隨喜　是人福勝彼　不可為譬喻


  如是展轉聞　其福尚無量　何況於法會　初聞隨喜者


  若有勸一人　將引聽法華　言此經深妙　千萬劫難遇


  卽受教往聽　乃至須臾聞　斯人之福報　今當分別說


  世世無口患　齒不踈黃黑　脣不厚褰缺　無有可惡︹音厄︺相


  舌不乾黑短　鼻高脩且直　額廣而平正　面目悉端嚴


  為人所喜見　口氣無臭穢　優鉢華之香　常從其口出


  若故詣僧坊　欲聽法華經　須臾聞歡喜　今當說其福


  後生天人中　得妙象馬車　珍寶之輦輿　及乘天宮殿


  若於講法處　勸人坐聽經　是福因緣得　釋梵轉輪座


  何況一心聽　解說其義趣　如說而脩行　其福不可限



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・隨喜功德品・第十八



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・法師功德品・第十九


  爾時佛告，常精進菩薩摩訶薩：若善男子、善女人，受持是法華經，若讀若誦，若解說、若書寫，是人當得：八百眼功德、千二百耳功德、八百鼻功德、千二百舌功德、八百身功德、千二百意功德。以是功德，莊嚴六根，皆令清淨。


  是善男子、善女人！父母所生、清淨肉眼，見於三千大千世界，內外所有、山林河海，下至阿鼻地獄，上至有頂。


  亦見其中、一切衆生，及業因緣、果報生處，悉見悉知！


  爾時世尊，欲重宣此意，而說偈言：


  若於大衆中　以無所畏心　說是法華經　汝聽其功德


  是人得八百　功德殊勝眼　以是莊嚴故　其目甚清淨


  父母所生眼　悉見三千界　內外彌樓山　須彌及鐵圍


  并諸餘山林　大海江河水　下至阿鼻獄　上至有頂處


  其中諸衆生　一切皆悉見　雖未得天眼　肉眼力如是


  復次常精進！若善男子、善女人，受持此經，若讀若誦，若解說、若書寫，得千二百耳功德。以是清淨耳，聞三千大千世界、下至阿鼻地獄、上至有頂，其中內外、種種語言音聲：


  象聲馬聲、牛聲車聲，啼哭聲、愁歎聲，螺聲鼓聲、鐘聲鈴聲，笑聲語聲；


  男聲女聲、童子聲童女聲，法聲非法聲，苦聲樂聲，凡夫聲、聖人聲，喜聲不喜聲；


  天聲龍聲、夜叉聲、乾闥婆聲、阿脩羅聲、迦樓羅聲、緊那羅聲、摩睺羅伽聲；


  火聲水聲風聲，地獄聲、畜生聲、餓鬼聲，比丘聲、比丘尼聲，聲聞聲、辟支佛聲、菩薩聲、佛聲；


  以要言之，三千大千世界中，一切內外、所有諸聲，雖未得天耳，以父母所生，清淨常耳，皆悉聞知！如是分別、種種音聲，而不壞耳根。


  爾時世尊，欲重宣此義，而說偈言：


  父母所生耳　清淨無濁穢　以此常耳聞　三千世界聲


  象馬車牛聲　鐘鈴螺鼓聲　琴瑟箜篌聲　簫笛之音聲


  清淨好歌聲　聽之而不著　無數種人聲　聞悉能解了


  又聞諸天聲　微妙之歌音　及聞男女聲　童子童女聲


  山川險谷中　迦陵頻伽聲　命命等諸鳥　悉聞其音聲


  地獄衆苦痛　種種楚毒聲　餓鬼飢渴逼　求索飲食聲


  諸阿脩羅等　居在大海邊　自共言語時　出于大音聲


  如是說法者　安住於此間　遙聞是衆聲　而不壞耳根


  十方世界中　禽獸鳴相呼　其說法之人　於此悉聞之


  其諸梵天上　光音及徧淨　乃至有頂天　言語之音聲


  法師住於此　悉皆得聞之　一切比丘衆　及諸比丘尼


  若讀誦經典　若為他人說　法師住於此　悉皆得聞之


  復有諸菩薩　讀誦於經法　若為他人說　撰集解其義


  如是諸音聲　悉皆得聞之　諸佛大聖尊　教化衆生者


  於諸大會中　演說微妙法　持此法華者　悉皆得聞之


  三千大千界　內外諸音聲　下至阿鼻獄　上至有頂天


  皆聞其音聲　而不壞耳根　其耳聰利故　悉能分別知


  持是法華者　雖未得天耳　但用所生耳　功德已如是


  復次常精進！若善男子、善女人，受持是經，若讀若誦，若解說、若書寫，成就八百鼻功德。以是清淨鼻根，聞於三千大千世界，上下內外、種種諸香：


  須曼那華香、闍提華香、末利華香、薝蔔︹詹波︺華香、波羅羅華香，赤蓮華香、青蓮華香、白蓮華香，華樹香、菓樹香，栴檀香、沈水香、多摩羅跋香、多伽羅香，及千萬種和香。若末若丸、若塗香，持是經者，於此間住，悉能分別。


  又復別知、衆生之香：象香馬香、牛羊等香，男香女香、童子香、童女香，


  及草木叢林香。若近若遠，所有諸香，悉皆得聞，分別不錯。


  持是經者，雖住於此，亦聞天上、諸天之香：波利質多羅、拘鞞陀羅樹香，及曼陀羅華香、摩訶曼陀羅華香、曼殊沙華香、摩訶曼殊沙華香，栴檀沈水，種種末香，諸雜華香。如是等天香、和合所出之香，無不聞知。


  又聞諸天身香：釋提桓因、在勝殿上，五欲娛樂︹音了︺、嬉戲時香；若在妙法堂上，為忉利諸天、說法時香；若於諸園、遊戲時香、及餘天等、男女身香，皆悉遙聞。如是展轉、乃至梵世，上至有頂、諸天身香，亦皆聞之。并聞諸天、所燒之香，及聲聞香、辟支佛香、菩薩香、諸佛身香，亦皆遙聞，知其所在。


  雖聞此香，然於鼻根，不壞不錯。若欲分別，為他人說，憶念不謬。


  爾時世尊，欲重宣此義，而說偈言：


  是人鼻清淨　於此世界中　若香若臭物　種種悉聞知


  須曼那闍提　多摩羅栴檀　沈水及桂香　種種華菓香


  及知衆生香　男子女人香　說法者遠住　聞香知所在


  大勢轉輪王　小轉輪及子　羣臣諸宮人　聞香知所在


  身所著珍寶　及地中寶藏　轉輪王寶女　聞香知所在


  諸人嚴身具　衣服及瓔珞　種種所塗香　聞香知其身


  諸天若行坐　遊戲及神變　持是法華者　聞香悉能知


  諸樹華菓實　及酥油香氣　持經者住此　悉知其所在


  諸山深險處　栴檀樹華敷　衆生在中者　聞香悉能知


  鐵圍山大海　地中諸衆生　持經者聞香　悉知其所在


  阿脩羅男女　及其諸眷屬　鬭諍遊戲時　聞香皆能知


  曠野險隘處　師子象虎狼　野牛水牛等　聞香知所在


  若有懷妊者　未辨其男女　無根及非人　聞香悉能知


  以聞香力故　知其初懷妊　成就不成就　安樂產福子


  以聞香力故　知男女所念　染欲癡恚心　亦知脩善者


  地中衆伏藏　金銀諸珍寶　銅器之所盛　聞香悉能知


  種種諸瓔珞　無能識其價　聞香知貴賤　出處及所在


  天上諸華等　曼陀曼殊沙　波利質多樹　聞香悉能知


  天上諸宮殿　上中下差別　衆寶華莊嚴　聞香悉能知


  天園林勝殿　諸觀妙法堂　在中而娛樂　聞香悉能知


  諸天若聽法　或受五欲時　來往行坐臥　聞香悉能知


  天女所著衣　好華香莊嚴　周旋遊戲時　聞香悉能知


  如是展轉上　乃至於梵世　入禪出禪者　聞香悉能知


  光音徧淨天　乃至于有頂　初生及退沒　聞香悉能知


  諸比丘衆等　於法常精進　若坐若經行　及讀誦經典


  或在林樹下　專精而坐禪　持經者聞香　悉知其所在


  菩薩志堅固　坐禪若讀誦　或為人說法　聞香悉能知


  在在方世尊　一切所恭敬　愍衆而說法　聞香悉能知


  衆生在佛前　聞經皆歡喜　如法而脩行　聞香悉能知


  雖未得菩薩　無漏法生鼻　而是持經者　先得此鼻相


  復次常精進！若善男子、善女人，受持是經，若讀若誦，若解說、若書寫，得千二百舌功德。若好若醜，若美不美，及諸苦澀物，在其舌根，皆變成上味，如天甘露，無不美者。


  若以舌根，於大衆中，有所演說，出深妙聲，能入其心，皆令歡喜快樂！


  又諸天子天女、釋梵諸天，聞是深妙音聲，有所演說，言論次第，皆悉來聽。及諸龍龍女，夜叉夜叉女，乾闥婆乾闥婆女，阿脩羅阿脩羅女，迦樓羅迦樓羅女，緊那羅緊那羅女，摩睺羅伽摩睺羅伽女，為聽法故，皆來親近，恭敬供養！


  及比丘、比丘尼，優婆塞、優婆夷，國王王子，羣臣眷屬，小轉輪王、大轉輪王、七寶千子、內外眷屬，乘其宮殿，俱來聽法！以是菩薩、善說法故，婆羅門居士，國內人民，盡其形壽，隨侍供養！


  又諸聲聞、辟支佛、菩薩、諸佛，常樂見之。是人所在方面，諸佛皆向、其處說法，悉能受持、一切佛法，又能出於、深妙法音。


  爾時世尊，欲重宣此義，而說偈言：


  是人舌根淨　終不受惡味　其有所食噉　悉皆成甘露


  以深淨妙聲　於大衆說法　以諸因緣喻　引導衆生心


  聞者皆歡喜　設諸上供養　諸天龍夜叉　及阿脩羅等


  皆以恭敬心　而共來聽法　是說法之人　若欲以妙音


  徧滿三千界　隨意卽能至　大小轉輪王　及千子眷屬


  合掌恭敬心　常來聽受法　諸天龍夜叉　羅剎毗舍闍


  亦以歡喜心　常樂來供養　梵天王魔王　自在大自在


  如是諸天衆　常來至其所　諸佛及弟子　聞其說法音


  常念而守護　或時為現身


  復次常精進！若善男子、善女人，受持是經，若讀若誦，若解說、若書寫，得八百身功德。得清淨身、如淨瑠璃，衆生喜見。


  其身淨故，三千大千世界衆生，生時死時，上下好醜，生善處惡處，悉於中現！


  及鐵圍山、大鐵圍山、彌樓山、摩訶彌樓山等諸山，及其中衆生，悉於中現！


  下至阿鼻地獄，上至有頂，所有及衆生，悉於中現！


  若聲聞、辟支佛、菩薩、諸佛說法，皆於身中、現其色像。


  爾時世尊，欲重宣此義，而說偈言：


  若持法華者　其身甚清淨　如彼淨瑠璃　衆生皆喜見


  又如淨明鏡　悉見諸色像　菩薩於淨身　皆見世所有


  唯獨自明了　餘人所不見　三千世界中　一切諸羣萌


  天人阿脩羅　地獄鬼畜生　如是諸色像　皆於身中現


  諸天等宮殿　乃至於有頂　鐵圍及彌樓　摩訶彌樓山


  諸大海水等　皆於身中現　諸佛及聲聞　佛子菩薩等


  若獨若在衆　說法悉皆現　雖未得無漏　法性之妙身


  以清淨常體　一切於中現


  復次常精進！若善男子、善女人，如來滅後，受持是經，若讀若誦，若解說、若書寫，得千二百意功德。


  以是清淨意根，乃至聞一偈一句，通達無量、無邊之義。解是義已，能演說一句一偈，至於一月四月，乃至一歲。諸所說法，隨其義趣，皆與實相、不相違背！


  若說俗間經書，治世語言，資生業等，皆順正法。


  三千大千世界，六趣衆生，心之所行、心所動作、心所戲論，皆悉知之。


  雖未得、無漏智慧，而其意根、清淨如此。


  是人有所思惟，籌量言說，皆是佛法，無不眞實，亦是先佛、經中所說。


  爾時世尊，欲重宣此義，而說偈言：


  是人意清淨　明利無濁穢　以此妙意根　知上中下法


  乃至聞一偈　通達無量義　次第如法說　月四月至歲


  是世界內外　一切諸衆生　若天龍及人　夜叉鬼神等


  其在六趣中　所念若干種　持法華之報　一時皆悉知


  十方無數佛　百福莊嚴相　為衆生說法　悉聞能受持


  思惟無量義　說法亦無量　終始不忘錯　以持法華故


  悉知諸法相　隨義識次第　達名字語言　如所知演說


  此人有所說　皆是先佛法　以演此法故　於衆無所畏


  持法華經者　意根淨若斯　雖未得無漏　先有如是相


  是人持此經　安住希有地　為一切衆生　歡喜而愛敬


  能以千萬種　善巧之語言　分別而說法　持法華經故



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・法師功德品・第十九



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・常不輕菩薩品・第二十


  爾時佛告，得大勢菩薩摩訶薩：汝今當知！若比丘、比丘尼、優婆塞、優婆夷，持法華經者，若有惡口、罵詈誹謗，獲大罪報，如前所說。


  其所得功德，如向所說：眼耳鼻舌身意清淨。


  得大勢！乃往古昔，過無量無邊、不可思議、阿僧祇劫。


  有佛名威音王如來、應供、正徧知、明行足、善逝、世間解、無上士、調御丈夫、天人師、佛、世尊！


  劫名離衰，國名大成。


  其威音王佛，於彼世中，為天人阿脩羅說法：為求聲聞者、說應四諦法，度生老病死，究竟涅槃；為求辟支佛者、說應十二因緣法；為諸菩薩、因阿耨多羅三藐三菩提，說應六波羅蜜法，究竟佛慧。


  得大勢！是威音王佛，壽四十萬億、那由他、恆河沙劫！


  正法住世、劫數，如一閻浮提微塵；像法住世、劫數，如四天下微塵。其佛饒益衆生已，然後滅度。


  正法像法，滅盡之後，於此國土，復有佛出，亦號威音王如來、應供、正徧知、明行足、善逝、世間解、無上士、調御丈夫、天人師、佛、世尊！如是次第，有二萬億佛，皆同一號。


  最初威音王如來、旣已滅度，正法滅後；於像法中，增上慢比丘、有大勢力。爾時有一菩薩比丘，名常不輕。


  得大勢！以何因緣、名常不輕？是比丘、凡有所見：若比丘、比丘尼、優婆塞、優婆夷，皆悉禮拜讚歎，而作是言：我深敬汝等，不敢輕慢！所以者何？汝等皆行菩薩道，當得作佛！而是比丘、不專讀誦經典，但行禮拜。乃至遠見四衆，亦復故往、禮拜讚歎，而作是言：我不敢輕於汝等，汝等皆當作佛。


  四衆之中，有生瞋恚、心不淨者，惡口罵詈言，是無智比丘，從何所來？自言我不輕汝，而與我等授記、當得作佛！我等不用如是、虛妄授記！


  如此經歷多年，常被罵詈，不生瞋恚，常作是言：汝當作佛！說是語時，衆人或以、杖木瓦石、而打︹音頂︺擲之，避走遠住，猶高聲唱言：我不敢輕於汝等，汝等皆當作佛！以其常作是語故，增上慢比丘、比丘尼、優婆塞、優婆夷，號之為常不輕。


  是比丘、臨欲終時，於虛空中，具聞威音王佛，先所說法華經、二十千萬億偈，悉能受持！卽得如上、眼根清淨，耳鼻舌身意根清淨。得是六根清淨已，更增壽命、二百萬億、那由他歲，廣為人說、是法華經。


  於時增上慢四衆：比丘、比丘尼、優婆塞、優婆夷，輕賤是人，為作不輕名者，見其得大神通力、樂說辯力、大善寂力，聞其所說，皆信伏隨從！


  是菩薩、復化千萬億衆，令住阿耨多羅三藐三菩提。命終之後，得值二千億佛，皆號日月燈明，於其法中、說是法華經。


  以是因緣，復值二千億佛，同號雲自在燈王，於此諸佛法中，受持讀誦，為諸四衆、說此經典故，得是常眼清淨，耳鼻舌身意、諸根清淨，於四衆中說法，心無所畏！


  得大勢！是常不輕、菩薩摩訶薩、供養如是、若干諸佛，恭敬、尊重、讚歎，種諸善根，於後復值、千萬億佛，亦於諸佛法中、說是經典，功德成就，當得作佛。


  得大勢！於意云何？爾時常不輕菩薩、豈異人乎？則我身是。若我於宿世、不受持讀誦此經，為他人說者，不能疾得、阿耨多羅三藐三菩提！我於先佛所，受持讀誦此經，為人說故，疾得阿耨多羅三藐三菩提！


  得大勢！彼時四衆：比丘、比丘尼、優婆塞、優婆夷，以瞋恚意，輕賤我故，二百億劫、常不值佛、不聞法、不見僧，千劫於阿鼻地獄、受大苦惱；畢是罪已，復遇常不輕菩薩，教化阿耨多羅三藐三菩提。


  得大勢！於汝意云何？爾時四衆、常輕是菩薩者，豈異人乎？今此會中，跋陀婆羅等，五百菩薩，師子月等、五百比丘，尼思佛等、五百優婆塞，皆於阿耨多羅三藐三菩提、不退轉者是。


  得大勢！當知是法華經，大饒益諸菩薩摩訶薩，能令至於、阿耨多羅三藐三菩提。是故諸菩薩摩訶薩、於如來滅後，常應受持讀誦、解說書寫是經。


  爾時世尊，欲重宣此義，而說偈言：


  過去有佛　號威音王　神智無量　將導一切


  天人龍神　所共供養


  是佛滅後　法欲盡時　有一菩薩　名常不輕


  時諸四衆　計著於法


  不輕菩薩　往到其所　而語之言　我不輕汝


  汝等行道　皆當作佛


  諸人聞已　輕毀罵詈


  不輕菩薩　能忍受之


  其罪畢已　臨命終時　得聞此經　六根清淨


  神通力故　增益壽命　復為諸人　廣說是經


  諸著法衆　皆蒙菩薩　教化成就　令住佛道


  不輕命終　值無數佛　說是經故　得無量福


  漸具功德　疾成佛道　彼時不輕　則我身是


  時四部衆　著法之者　聞不輕言　汝當作佛


  以是因緣　值無數佛　此會菩薩　五百之衆


  并及四部　清信士女　今於我前　聽法者是


  我於前世　勸是諸人　聽受斯經　第一之法


  開示教人　令住涅槃　世世受持　如是經典


  億億萬劫　至不可議　時乃得聞　是法華經


  億億萬劫　至不可議　諸佛世尊　時說是經


  是故行者　於佛滅後　聞如是經　勿生疑惑


  應當一心　廣說此經　世世值佛　疾成佛道



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・常不輕菩薩品・第二十



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・如來神力品・第二十一


  爾時千世界、微塵等、菩薩摩訶薩，從地涌出者，皆於佛前、一心合掌，瞻仰尊顏。而白佛言：世尊！我等於佛滅後，世尊分身、所在國土、滅度之處，當廣說此經。


  所以者何？我等亦自欲得，是眞淨大法，受持讀誦、解說書寫，而供養之。


  爾時世尊，於文殊師利等、無量百千萬億、舊住娑婆世界、菩薩摩訶薩，及諸比丘、比丘尼、優婆塞、優婆夷，天龍夜叉、乾闥婆、阿脩羅、迦樓羅、緊那羅、摩睺羅伽、人非人等，一切衆前。


  現大神力，出廣長舌，上至梵世。


  一切毛孔，放於無量無數色光，皆悉徧照，十方世界。衆寶樹下、師子座上諸佛，亦復如是！出廣長舌，放無量光。


  釋迦牟尼佛、及寶樹下，諸佛現神力時，滿百千歲，然後還攝舌相。


  一時謦欬︹請愾︺，俱共彈指；是二音聲，徧至十方，諸佛世界，地皆六種震動。


  其中衆生：天龍夜叉、乾闥婆、阿脩羅、迦樓羅、緊那羅、摩睺羅伽、人非人等，以佛神力故，皆見此娑婆世界、無量無邊、百千萬億、衆寶樹下、師子座上諸佛，及見釋迦牟尼佛、共多寶如來、在寶塔中、坐師子座；又見無量無邊、百千萬億、菩薩摩訶薩，及諸四衆，恭敬圍繞、釋迦牟尼佛！


  旣見是已，皆大歡喜，得未曾有！


  卽時諸天，於虛空中，高聲唱言：


  過此無量無邊、百千萬億、阿僧祇世界，有國名娑婆，是中有佛、名釋迦牟尼，今為諸菩薩摩訶薩、說大乘經，名妙法蓮華，教菩薩法，佛所護念！汝等當深心隨喜，亦當禮拜供養、釋迦牟尼佛！


  彼諸衆生，聞虛空中聲已，合掌向娑婆世界，作如是言：


  南無釋迦牟尼佛！南無釋迦牟尼佛！


  以種種華香，瓔珞旛蓋，及諸嚴身之具，珍寶妙物，皆共遙散、娑婆世界。


  所散諸物、從十方來，譬如雲集，變成寶帳，徧覆此間、諸佛之上。


  于時十方世界、通達無礙，如一佛土。


  爾時佛告，上行︹音幸︺等、菩薩大衆：諸佛神力如是、無量無邊、不可思議！若我以是神力，於無量無邊、百千萬億、阿僧祇劫，為囑累故，說此經功德，猶不能盡！


  以要言之：如來一切、所有之法，如來一切、自在神力，如來一切、祕要之藏，如來一切、甚深之事，皆於此經、宣示顯說！


  是故汝等，於如來滅後，應一心、受持讀誦、解說書寫、如說脩行！


  所在國土，若有受持讀誦、解說書寫、如說脩行！


  若經卷、所住之處：若於園中、若於林中、若於樹下、若於僧坊︹音方︺、若白衣舍、若在殿堂、若山谷曠野，是中皆應、起塔供養！


  所以者何？當知是處、卽是道場，諸佛於此、得阿耨多羅三藐三菩提！諸佛於此、轉于法輪！諸佛於此、而般涅槃！


  爾時世尊，欲重宣此義，而說偈言：


  諸佛救世者　住於大神通　為悅衆生故　現無量神力


  舌相至梵天　身放無數光　為求佛道者　現此希有事


  諸佛謦欬聲　及彈指之聲　周聞十方國　地皆六種動


  以佛滅度後　能持是經故　諸佛皆歡喜　現無量神力


  囑累是經故　讚美受持者　於無量劫中　猶故不能盡


  是人之功德　無邊無有窮　如十方虛空　不可得邊際


  能持是經者　則為已見我　亦見多寶佛　及諸分身者


  又見我今日　教化諸菩薩


  能持是經者　令我及分身　滅度多寶佛　一切皆歡喜


  十方現在佛　并過去未來　亦見亦供養　亦令得歡喜


  諸佛坐道場　所得祕要法　能持是經者　不久亦當得


  能持是經者　於諸法之義　名字及言辭　樂︹音要︺說無窮盡


  如風於空中　一切無障礙


  於如來滅後　知佛所說經　因緣及次第　隨義如實說


  如日月光明　能除諸幽冥　斯人行世間　能滅衆生闇


  教無量菩薩　畢竟住一乘


  是故有智者　聞此功德利　於我滅度後　應受持斯經


  是人於佛道　決定無有疑



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・如來神力品・第二十一



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・囑累品・第二十二


  爾時釋迦牟尼佛、從法座起，現大神力，以右手摩、無量菩薩摩訶薩頂，而作是言：


  我於無量、百千萬億、阿僧祇劫，脩習是、難得阿耨多羅三藐三菩提法，今以付囑汝等，汝等應當一心、流布此法，廣令增益！


  如是三摩、諸菩薩摩訶薩頂，而作是言：我於無量、百千萬億、阿僧祇劫，脩習是、難得阿耨多羅三藐三菩提法，今以付囑汝等，汝等當受持讀誦，廣宣此法，令一切衆生、普得聞知。


  所以者何？如來有大慈悲，無諸慳悋，亦無所畏，能與衆生，佛之智慧、如來智慧、自然智慧；如來是一切衆生、之大施主，汝等亦應隨學、如來之法，勿生慳悋。


  於未來世，若有善男子、善女人，信如來智慧者，當為演說、此法華經，使得聞知，為令其人，得佛慧故。若有衆生、不信受者，當於如來、餘深法中，示教利喜！汝等若能如是，則為已報、諸佛之恩。


  時諸菩薩摩訶薩，聞佛作是說已，皆大歡喜，徧滿其身。益加恭敬，曲躬低頭，合掌向佛，俱發聲言：如世尊敕，當具奉行。唯然世尊！願不有慮！諸菩薩摩訶薩衆，如是三反，俱發聲言：如世尊敕，當具奉行。唯然世尊！願不有慮！


  爾時釋迦牟尼佛，令十方來、諸分身佛、各還本土，而作是言：諸佛各隨所安！多寶佛塔、還可如故。


  說是語時，十方無量、分身諸佛，坐寶樹下，師子座上者，及多寶佛，并上行等，無邊阿僧祇、菩薩大衆，舍利弗等、聲聞四衆，及一切世間，天人阿脩羅等，聞佛所說，皆大歡喜。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・囑累品・第二十二



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・藥王菩薩本事品・第二十三


  爾時宿︹音秀︺王華菩薩、白佛言：


  世尊！藥王菩薩、云何遊於、娑婆世界？


  世尊！是藥王菩薩、有若干百千萬億、那由他、難行苦行︹音衡︺？


  善哉世尊！願少解說。諸天龍神、夜叉、乾闥婆、阿脩羅、迦樓羅、緊那羅、摩睺羅伽、人非人等，又他國土、諸來菩薩，及此聲聞衆，聞皆歡喜。


  爾時佛告，宿王華菩薩：


  乃往過去、無量恆河沙劫，有佛號日月淨明德如來、應供、正徧知、明行足、善逝、世間解、無上士、調御丈夫、天人師、佛、世尊！


  其佛有八十億、大菩薩摩訶薩，七十二恆河沙、大聲聞衆。佛壽四萬二千劫，菩薩壽命亦等。


  彼國無有女人、地獄餓鬼畜生、阿脩羅等，及以諸難︹南4︺。地平如掌，瑠璃所成。寶樹莊嚴，寶帳覆上，垂寶華旛。寶瓶香鑪，周徧國界。七寶為臺，一樹一臺，其樹去臺、盡一箭道。此諸寶樹，皆有菩薩聲聞、而坐其下。諸寶臺上，各有百億諸天、作天伎樂，歌歎於佛，以為供養。


  爾時彼佛，為一切衆生喜見菩薩，及衆菩薩、諸聲聞衆，說法華經。


  是一切衆生喜見菩薩、樂習苦行，於日月淨明德佛法中，精進經行，一心求佛。滿萬二千歲已，得現一切色身三昧。


  得此三昧已，心大歡喜！卽作念言：我得現一切色身三昧，皆是得聞、法華經力，我今當供養、日月淨明德佛，及法華經。卽時入是三昧，於虛空中、雨曼陀羅華、摩訶曼陀羅華、細末堅黑栴檀，滿虛空中，如雲而下。又雨海此岸、栴檀之香，此香六銖︹音殊︺，價直娑婆世界，以供養佛。


  作是供養已，從三昧起，而自念言：我雖以神力、供養於佛，不如以身供養。卽服諸香：栴檀薰陸、兜樓婆、畢力迦、沈水膠香；又飲薝蔔、諸華香油，滿千二百歲已；香油塗身，於日月淨明德佛前，以天寶衣、而自纏身，灌諸香油，以神通力願、而自然身，光明徧照、八十億、恆河沙世界。


  其中諸佛，同時讚言：善哉善哉！善男子！是眞精進！是名眞法、供養如來！若以華香瓔珞，燒香、末香、塗香，天繒旛蓋，及海此岸、栴檀之香，如是等、種種諸物供養，所不能及；假使國城、妻子布施，亦所不及。


  善男子！是名第一之施，於諸施中、最尊最上，以法供養、諸如來故。


  作是語已，而各默然！


  其身火然，千二百歲，過是已後，其身乃盡。


  一切衆生喜見菩薩、作如是法供養已，命終之後，復生日月淨明德佛國中。於淨德王家，結跏趺坐，忽然化生。


  卽為其父、而說偈言：


  大王今當知　我經行彼處　卽時得一切　現諸身三昧


  勤行大精進　捨所愛之身　供養於世尊　為求無上慧


  說是偈已，而白父言：日月淨明德佛、今故現在。我先供養佛已，得解一切衆生、語言陀羅尼；復聞是法華經、八百千萬億、那由他、甄迦羅、頻婆羅、阿閦婆等偈。大王！我今當還供養此佛。


  白已卽坐、七寶之臺，上升虛空，高七多羅樹。往到佛所，頭面禮足，合十指爪︹音找︺，以偈讚佛：


  容顏甚奇妙　光明照十方　我適曾供養　今復還︹音孩︺親覲︹音進︺


  爾時一切衆生喜見菩薩、說是偈已，而白佛言：世尊！世尊猶故在世。


  爾時日月淨明德佛、告一切衆生喜見菩薩：


  善男子！我涅槃時到，滅盡時至；汝可安施牀座，我於今夜、當般涅槃。


  又敕一切衆生喜見菩薩：善男子！我以佛法、囑累於汝，及諸菩薩、大弟子，幷阿耨多羅三藐三菩提法，亦以三千大千、七寶世界，諸寶樹寶臺，及給侍諸天，悉付於汝。我滅度後，所有舍利、亦付囑汝，當令流布，廣設供養，應起若干千塔。


  如是日月淨明德佛、敕一切衆生喜見菩薩已，於夜後分，入於涅槃。


  爾時一切衆生喜見菩薩，見佛滅度，悲感懊惱，戀慕於佛！卽以海此岸、栴檀為𧂐︹艸+積，音字︺，供養佛身，而以燒之！火滅已後，收取舍利，作八萬四千寶瓶，以起八萬四千塔，高三世界，表剎莊嚴，垂諸旛蓋，懸衆寶鈴。


  爾時一切衆生喜見菩薩，復自念言：我雖作是供養，心猶未足，我今當更、供養舍利！便語諸菩薩、大弟子，及天龍夜叉等，一切大衆：汝等當一心念，我今供養、日月淨明德佛舍利！作是語已，卽於八萬四千塔前，然百福莊嚴臂、七萬二千歲，而以供養。


  令無數求聲聞衆，無量阿僧祇人，發阿耨多羅三藐三菩提心，皆使得住、現一切色身三昧。


  爾時諸菩薩、天人阿脩羅等，見其無臂，憂惱悲哀！而作是言：


  此一切衆生喜見菩薩、是我等師、教化我者，而今燒臂，身不具足。


  于時一切衆生喜見菩薩，於大衆中，立此誓言：


  我捨兩臂，必當得佛、金色之身。若實不虛，令我兩臂、還復如故！


  作是誓已，自然還復；由斯菩薩、福德智慧，淳厚所致。


  當爾之時，三千大千世界、六種震動，天雨寶華，一切人天、得未曾有！


  佛告宿王華菩薩：於汝意云何？一切衆生喜見菩薩，豈異人乎？今藥王菩薩是也。其所捨身布施，如是無量、百千萬億、那由他數。


  宿王華！若有發心，欲得阿耨多羅三藐三菩提者，能然手指、乃至足一指，供養佛塔，勝以國城妻子，及三千大千國土、山林河池、諸珍寶物、而供養者。


  若復有人，以七寶滿、三千大千世界，供養於佛、及大菩薩、辟支佛、阿羅漢，是人所得功德，不如受持、此法華經，乃至一四句偈，其福最多。


  宿王華！譬如一切、川流江河、諸水之中，海為第一；此法華經、亦復如是！於諸如來、所說經中，最為深大。


  又如土山、黑山、小鐵圍山、大鐵圍山、及十寶山，衆山之中，須彌山為第一；此法華經、亦復如是！於諸經中，最為其上。


  又如衆星之中，月天子最為第一；此法華經、亦復如是！於千萬億種、諸經法中、最為照明。


  又如日天子、能除諸闇；此經亦復如是！能破一切、不善之闇。


  又如諸小王中，轉輪聖王、最為第一；此經亦復如是！於衆經中、最為其尊。


  又如帝釋，於三十三天中王；此經亦復如是！諸經中王。


  又如大梵天王，一切衆生之父；此經亦復如是！一切賢聖、學無學、及發菩薩心者之父。


  又如一切、凡夫人中，須陀洹、斯陀含、阿那含、阿羅漢、辟支佛為第一；此經亦復如是！一切如來所說、若菩薩所說、若聲聞所說，諸經法中，最為第一；有能受持、是經典者，亦復如是！於一切衆生中、亦為第一。


  一切聲聞、辟支佛中，菩薩為第一；此經亦復如是！於一切諸經法中、最為第一。


  如佛為諸法王；此經亦復如是！諸經中王。


  宿王華！此經能救、一切衆生者，此經能令、一切衆生、離諸苦惱。


  此經能大饒益、一切衆生，充滿其願！如清涼池，能滿一切、諸渴乏者，如寒者得火，如躶者得衣，如商人得主，如子得母，如渡得船，如病得醫，如闇得燈，如貧得寶，如民得王，如賈︹音古︺客得海，如炬除闇。


  此法華經、亦復如是！能令衆生、離一切苦、一切病痛，能解一切、生死之縛。


  若人得聞、此法華經，若自書、若使人書，所得功德，以佛智慧、籌量多少、不得其邊！


  若書是經卷，華香瓔珞，燒香、末香、塗香，旛蓋衣服，種種之燈：酥燈油燈、諸香油燈、薝蔔油燈、須曼那油燈、波羅羅油燈、婆利師迦油燈、那婆摩利油燈供養，所得功德，亦復無量。


  宿王華！若有人、聞是藥王菩薩本事品者，亦得無量無邊功德！


  若有女人、聞是藥王菩薩本事品，能受持者，盡是女身，後不復受。


  若如來滅後，後五百歲中，若有女人、聞是經典，如說脩行，於此命終，卽往安樂世界，阿彌陀佛、大菩薩衆、圍繞住處，生蓮華中、寶座之上，不復為貪欲所惱，亦復不為、瞋恚愚癡所惱，亦復不為、憍慢嫉妬、諸垢所惱！得菩薩神通、無生法忍。得是忍已，眼根清淨，以是清淨眼根，見七百萬、二千億、那由他、恆河沙等、諸佛如來。


  是時諸佛，遙共讚言：善哉善哉！善男子！汝能於、釋迦牟尼佛法中，受持讀誦，思惟是經，為他人說，所得福德、無量無邊！火不能焚，水不能漂，汝之功德，千佛共說、不能令盡。汝今已能、破諸魔賊、壞生死軍，諸餘怨敵、皆悉摧滅。


  善男子！百千諸佛，以神通力、共守護汝。於一切世間、天人之中，無如汝者，唯除如來。其諸聲聞、辟支佛、乃至菩薩、智慧禪定，無有與汝等者。


  宿王華！此菩薩、成就如是、功德智慧之力。若有人、聞是藥王菩薩本事品，能隨喜讚善者，是人現世、口中常出青蓮華香，身毛孔中，常出牛頭栴檀之香，所得功德、如上所說。


  是故宿王華！以此藥王菩薩本事品、囑累於汝：我滅度後，後五百歲中，廣宣流布、於閻浮提，無令斷絕。惡魔魔民、諸天龍夜叉、鳩槃荼等，得其便也。


  宿王華！汝當以神通之力、守護是經。所以者何？此經則為、閻浮提人、病之良藥。若人有病，得聞是經，病卽消滅，不老不死。


  宿王華！汝若見有、受持是經者，應以青蓮華、盛滿末香，供散其上。散已、作是念言：此人不久，必當取草，坐於道場，破諸魔軍，當吹法螺，擊大法鼓，度脫一切衆生、老病死海。是故求佛道者，見有受持、是經典人，應當如是、生恭敬心。


  說是藥王菩薩、本事品時，八萬四千菩薩、得解一切衆生、語言陀羅尼。


  多寶如來、於寶塔中，讚宿王華菩薩言：


  善哉善哉！宿王華！汝成就不可思議功德！乃能問釋迦牟尼佛、如此之事，利益無量、一切衆生。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・藥王菩薩本事品・第二十三


  妙法蓮華經卷第六



  讚


  彌勒啟問　較量經因　六根清淨見天眞　不輕禮常存　為法然身　供養淨明尊


  南無法華會上佛菩薩︵三稱︶



  妙法蓮華經卷第七


  姚秦三藏法師鳩摩羅什奉　詔譯



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・妙音菩薩品・第二十四


  爾時釋迦牟尼佛、放大人相、肉髻光明，及放眉間、白毫相光，徧照東方、百八萬億、那由他、恆河沙等、諸佛世界。


  過是數已，有世界、名淨光莊嚴，其國有佛，號淨華宿︹音秀︺王智如來、應供、正徧知、明行足、善逝、世間解、無上士、調御丈夫、天人師、佛、世尊！為無量無邊、菩薩大衆、恭敬圍繞、而為說法。


  釋迦牟尼佛、白毫光明，徧照其國。


  爾時一切淨光莊嚴國中，有一菩薩、名曰妙音，久已植衆德本，供養親近、無量百千萬億諸佛，而悉成就、甚深智慧！得妙幢相三昧、法華三昧、淨德三昧、宿王戲三昧、無緣三昧、智印三昧、解一切衆生語言三昧、集一切功德三昧、清淨三昧、神通遊戲三昧、慧炬三昧、莊嚴王三昧、淨光明三昧、淨藏三昧、不共三昧、日旋三昧，得如是等、百千萬億、恆河沙等、諸大三昧。


  釋迦牟尼佛、光照其身，卽白淨華宿王智佛言：


  世尊！我當往詣、娑婆世界，禮拜親近、供養釋迦牟尼佛！及見文殊師利、法王子菩薩、藥王菩薩、勇施菩薩、宿王華菩薩、上行︹音幸︺意菩薩、莊嚴王菩薩、藥上菩薩。


  爾時淨華宿王智佛、告妙音菩薩：


  汝莫輕彼國，生下劣想。善男子！彼娑婆世界，高下不平，土石諸山、穢惡充滿；佛身卑小，諸菩薩衆，其形亦小。而汝身、四萬二千由旬，我身六百八十萬由旬；汝身第一端正，百千萬福，光明殊妙。是故汝往、莫輕彼國，若佛菩薩、及國土、生下劣想。


  妙音菩薩、白其佛言：


  世尊！我今詣娑婆世界，皆是如來之力，如來神通遊戲，如來功德、智慧莊嚴。


  於是妙音菩薩、不起于座，身不動搖、而入三昧！以三昧力，於耆闍崛山，去法座不遠，化作八萬四千、衆寶蓮華：閻浮檀金為莖，白銀為葉，金剛為鬚，甄叔迦寶、以為其臺。


  爾時文殊師利法王子，見是蓮華，而白佛言：


  世尊！是何因緣，先現此瑞？有若干千萬蓮華：閻浮檀金為莖、白銀為葉、金剛為鬚、甄叔迦寶、以為其臺？


  爾時釋迦牟尼佛、告文殊師利：是妙音菩薩摩訶薩，欲從淨華宿王智佛國，與八萬四千菩薩圍繞、而來至此、娑婆世界，供養親近、禮拜於我，亦欲供養、聽法華經。


  文殊師利白佛言：


  世尊！是菩薩、種何善本、脩何功德、而能有是、大神通力？行何三昧？願為我等、說是三昧名字，我等亦欲、勤脩行之。行此三昧，乃能見是菩薩，色相大小、威儀進止。惟願世尊！以神通力，彼菩薩來，令我得見。


  爾時釋迦牟尼佛、告文殊師利：


  此久滅度、多寶如來，當為汝等、而現其相。


  時多寶佛，告彼菩薩：善男子、來！文殊師利法王子、欲見汝身。


  于時妙音菩薩、於彼國沒，與八萬四千菩薩、俱共發來。所經諸國，六種震動，皆悉雨於、七寶蓮華，百千天樂，不鼓自鳴。


  是菩薩、目如廣大青蓮華葉，正使和合、百千萬月，其面貌端正，復過於此。身眞金色，無量百千、功德莊嚴，威德熾盛，光明照曜，諸相具足，如那羅延、堅固之身。


  入七寶臺，上升虛空，去地七多羅樹，諸菩薩衆、恭敬圍繞，而來詣此、娑婆世界、耆闍崛山。


  到已、下七寶臺，以價直百千瓔珞，持至釋迦牟尼佛所，頭面禮足，奉上瓔珞，而白佛言：


  世尊！淨華宿王智佛，問訊世尊：


  少病少惱，起居輕利，安樂行︹音衡︺不︹音否，下同︺？


  四大調和不？世事可忍不？


  衆生易度不？無多貪欲、瞋恚愚癡、嫉妒慳慢不？


  無不︹入聲︺孝父母、不︹入聲︺敬沙門、邪見不？善心不？攝五情不？


  世尊！衆生能降伏諸魔怨不？


  久滅度多寶如來，在七寶塔中、來聽法不？


  又問訊多寶如來：安隱少惱，堪忍久住不？


  世尊！我今欲見多寶佛身，惟願世尊，示我令見。


  爾時釋迦牟尼佛，語多寶佛：是妙音菩薩、欲得相見。


  時多寶佛，告妙音言：


  善哉善哉！汝能為供養、釋迦牟尼佛、及聽法華經，并見文殊師利等，故來至此。


  爾時華︹音划︺德菩薩、白佛言：


  世尊！是妙音菩薩，種何善根？脩何功德，有是神力？


  佛告華德菩薩：


  過去有佛，名雲雷音王、多陀阿伽度、阿羅訶、三藐三佛陀！國名現一切世間，劫名喜見。


  妙音菩薩、於萬二千歲，以十萬種伎樂，供養雲雷音王佛，并奉上八萬四千七寶鉢，以是因緣，果報今生、淨華宿王智佛國，有是神力。


  華德！於汝意云何？爾時雲雷音王佛所，妙音菩薩、伎樂供養，奉上寶器者，豈異人乎？今此妙音菩薩摩訶薩是。


  華德！是妙音菩薩，已曾供養親近、無量諸佛，久植德本，又值恆河沙等、百千萬億、那由他佛。


  華德！汝但見妙音菩薩、其身在此，而是菩薩、現種種身，處處為諸衆生、說是經典。


  或現梵王身，或現帝釋身，或現自在天身，或現大自在天身，或現天大將軍身，或現毗沙門天王身；


  或現轉輪聖王身，或現諸小王身，或現長者身，或現居士身，或現宰官身，或現婆羅門身；


  或現比丘、比丘尼、優婆塞、優婆夷身；或現長者、居士婦女身，或現宰官婦女身，或現婆羅門婦女身，或現童男童女身；


  或現天龍夜叉、乾闥婆、阿脩羅、迦樓羅、緊那羅、摩睺羅伽、人非人等身，而說是經。


  諸有地獄、餓鬼、畜生，及衆難處，皆能救濟；


  乃至於王後宮，變為女身、而說是經。


  華德！是妙音菩薩，能救護娑婆世界、諸衆生者。是妙音菩薩，如是種種、變化現身，在此娑婆國土，為諸衆生、說是經典，於神通變化、智慧無所損減！是菩薩、以若干智慧，明照娑婆世界，令一切衆生，各得所知；


  於十方恆河沙世界中，亦復如是。


  若應以聲聞形、得度者，現聲聞形、而為說法；應以辟支佛形、得度者，現辟支佛形、而為說法；應以菩薩形、得度者，現菩薩形、而為說法；應以佛形、得度者，卽現佛形、而為說法。如是種種，隨所應度、而為現形，乃至應以滅度、而得度者，示現滅度。


  華德！妙音菩薩摩訶薩，成就大神通、智慧之力，其事如是。


  爾時華德菩薩，白佛言：


  世尊！是妙音菩薩、深種善根。世尊！是菩薩、住何三昧，而能如是、在所變現，度脫衆生？


  佛告華德菩薩：


  善男子！其三昧名、現一切色身，妙音菩薩、住是三昧中，能如是饒益、無量衆生。


  說是妙音菩薩品時，與妙音菩薩、俱來者，八萬四千人，皆得現一切色身三昧。此娑婆世界、無量菩薩，亦得是三昧、及陀羅尼。


  爾時妙音菩薩摩訶薩，供養釋迦牟尼佛、及多寶佛塔已，還歸本土。所經諸國，六種震動，雨寶蓮華，作百千萬億、種種伎樂。旣到本國，與八萬四千菩薩圍繞、至淨華宿王智佛所，白佛言：


  世尊！我到娑婆世界、饒益衆生，見釋迦牟尼佛、及見多寶佛塔，禮拜供養。


  又見文殊師利、法王子菩薩、及見藥王菩薩、得勤精進力菩薩、勇施菩薩等；


  亦令是八萬四千菩薩、得現一切色身三昧。


  說是妙音菩薩、來往品時，四萬二千天子、得無生法忍，華德菩薩、得法華三昧。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・妙音菩薩品・第二十四



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・觀世音菩薩普門品・第二十五


  爾時無盡意菩薩，卽從座起，偏袒右肩，合掌向佛！而作是言：世尊！觀世音菩薩，以何因緣、名觀世音？


  佛告無盡意菩薩：善男子！若有無量、百千萬億衆生，受諸苦惱。聞是觀世音菩薩，一心稱名。觀世音菩薩、卽時觀其音聲，皆得解脫。


  若有持是、觀世音菩薩名者，設入大火，火不能燒，由是菩薩、威神力故。


  若為大水所漂，稱其名號，卽得淺處！


  若有百千、萬億衆生，為求金銀瑠璃、硨磲碼碯、珊瑚琥珀、眞珠等寶，入於大海，假使黑風、吹其船舫︹甫妄︺，飄墮羅剎鬼國。其中若有、乃至一人，稱觀世音菩薩名者，是諸人等，皆得解脫、羅剎之難！以是因緣、名觀世音。


  若復有人，臨當被害，稱觀世音菩薩名者，彼所執刀杖，尋段段壞，而得解脫。


  若三千大千國土，滿中夜叉羅剎，欲來惱人，聞其稱、觀世音菩薩名者，是諸惡鬼，尚不能以、惡眼視之，況復加害？


  設復有人，若有罪、若無罪，杻︹音丑︺械枷鎖、檢繫其身，稱觀世音菩薩名者，皆悉斷壞，卽得解脫。


  若三千大千國土，滿中怨賊，有一商主、將諸商人，齎︹音机︺持重寶，經過險路，其中一人、作是唱言：諸善男子！勿得恐怖，汝等應當一心、稱觀世音菩薩名號，是菩薩、能以無畏、施於衆生。汝等若稱名者，於此怨賊、當得解脫。衆商人聞，俱發聲言：南無觀世音菩薩！稱其名故，卽得解脫。


  無盡意！觀世音菩薩摩訶薩，威神之力，巍巍如是。


  若有衆生、多於婬欲，常念恭敬、觀世音菩薩，便得離欲；若多瞋恚，常念恭敬、觀世音菩薩，便得離瞋；若多愚癡，常念恭敬、觀世音菩薩，便得離癡。


  無盡意！觀世音菩薩、有如是等、大威神力，多所饒益！是故衆生、常應心念。


  若有女人，設欲求男，禮拜供養、觀世音菩薩，便生福德、智慧之男；設欲求女，便生端正、有相之女，宿植德本，衆人愛敬。


  無盡意！觀世音菩薩、有如是力；若有衆生，恭敬禮拜、觀世音菩薩，福不唐捐。


  是故衆生，皆應受持、觀世音菩薩名號！


  無盡意！若有人、受持六十二億、恆河沙菩薩名字，復盡形供養、飲食衣服、臥具醫藥，於汝意云何？是善男子、善女人、功德多不︹音否︺？


  無盡意言：甚多世尊！


  佛言、若復有人、受持觀世音菩薩名號，乃至一時、禮拜供養，是二人福，正等無異，於百千萬億劫，不可窮盡。


  無盡意！受持觀世音菩薩名號，得如是、無量無邊、福德之利！


  無盡意菩薩、白佛言：


  世尊！觀世音菩薩、云何遊此、娑婆世界？云何而為、衆生說法？方便之力，其事云何？


  佛告無盡意菩薩：


  善男子！若有國土衆生，應以佛身、得度者，觀世音菩薩、卽現佛身、而為說法；


  應以辟支佛身、得度者，卽現辟支佛身、而為說法；


  應以聲聞身、得度者，卽現聲聞身、而為說法。


  應以梵王身、得度者，卽現梵王身、而為說法；


  應以帝釋身、得度者，卽現帝釋身、而為說法；


  應以自在天身、得度者，卽現自在天身、而為說法；


  應以大自在天身、得度者，卽現大自在天身、而為說法；


  應以天大將軍身、得度者，卽現天大將軍身、而為說法；


  應以毗沙門身、得度者，卽現毗沙門身、而為說法。


  應以小王身、得度者，卽現小王身、而為說法；


  應以長者身、得度者，卽現長者身、而為說法；


  應以居士身、得度者，卽現居士身、而為說法；


  應以宰官身、得度者，卽現宰官身、而為說法；


  應以婆羅門身、得度者，卽現婆羅門身、而為說法；


  應以比丘、比丘尼、優婆塞、優婆夷身、得度者，卽現比丘、比丘尼、優婆塞、優婆夷身、而為說法。


  應以長者、居士、宰官、婆羅門婦女身、得度者，卽現婦女身、而為說法；


  應以童男、童女身、得度者，卽現童男、童女身、而為說法；


  應以天龍夜叉、乾闥婆、阿脩羅、迦樓羅、緊那羅、摩睺羅伽、人非人等身、得度者，卽皆現之、而為說法；


  應以執金剛神、得度者，卽現執金剛神、而為說法。


  無盡意！是觀世音菩薩、成就如是功德，以種種形、遊諸國土，度脫衆生。


  是故汝等，應當一心供養、觀世音菩薩。是觀世音菩薩摩訶薩，於怖畏、急難之中，能施無畏。是故此娑婆世界，皆號之為、施無畏者！


  無盡意菩薩、白佛言：世尊！我今當供養、觀世音菩薩。


  卽解頸、衆寶珠瓔珞，價直百千兩金，而以與之。作是言：仁者！受此法施、珍寶瓔珞。


  時觀世音菩薩、不肯受之。


  無盡意復白、觀世音菩薩言：仁者！愍我等故，受此瓔珞。


  爾時佛告，觀世音菩薩：當愍此無盡意菩薩、及四衆，天龍夜叉、乾闥婆、阿脩羅、迦樓羅、緊那羅、摩睺羅伽、人非人等故，受是瓔珞。


  卽時觀世音菩薩、愍諸四衆，及於天龍、人非人等，受其瓔珞。分︹平聲︺作二分︹音份︺，一分︹音份︺奉釋迦牟尼佛，一分︹音份︺奉多寶佛塔。


  無盡意！觀世音菩薩、有如是自在神力，遊於娑婆世界。


  爾時無盡意菩薩，以偈問曰：


  世尊妙相具


  我今重問彼


  佛子何因緣　名為觀世音


  具足妙相尊　偈答無盡意


  汝聽觀音行︹音衡︺　善應諸方所


  弘誓深如海　歷劫不思議　侍多千億佛　發大清淨願


  我為汝略說　聞名及見身　心念不空過　能滅諸有苦


  假使興害意　推落大火坑　念彼觀音力　火坑變成池


  或漂流巨海　龍魚諸鬼難　念彼觀音力　波浪不能沒︹音末︺


  或在須彌峯　為人所推墮　念彼觀音力　如日虛空住


  或被惡人逐　墮落金剛山　念彼觀音力　不能損一毛


  或值怨賊繞　各執刀加害　念彼觀音力　咸卽起慈心


  或遭王難苦　臨刑欲壽終　念彼觀音力　刀尋段段壞


  或囚禁枷鎖　手足被杻械　念彼觀音力　釋然得解脫


  咒詛︹音阻︺諸毒藥　所欲害身者　念彼觀音力　還著於本人


  或遇惡羅剎　毒龍諸鬼等　念彼觀音力　時悉不敢害


  若惡獸圍繞　利牙爪可怖　念彼觀音力　疾走無邊方


  蚖︹音完︺蛇及蝮蠍　氣毒煙火然　念彼觀音力　尋聲自迴去


  雲雷鼓掣︹音撤︺電　降雹澍大雨　念彼觀音力　應時得消散


  衆生被困厄　無量苦逼身　觀音妙智力　能救世間苦


  具足神通力　廣脩智方便　十方諸國土　無剎不現身


  種種諸惡趣　地獄鬼畜生　生老病死苦　以漸悉令滅


  眞觀清淨觀　廣大智慧觀　悲觀及慈觀　常願常瞻仰


  無垢清淨光　慧日破諸闇　能伏災風火　普明照世間


  悲體戒雷震　慈意妙大雲


  澍甘露法雨　滅除煩惱燄


  諍訟經官處　怖畏軍陣中　念彼觀音力　衆怨悉退散


  妙音觀世音　梵音海潮音　勝彼世間音　是故須常念


  念念勿生疑　觀世音淨聖　於苦惱死厄　能為作依怙


  具一切功德　慈眼視衆生　福聚海無量　是故應頂禮


  爾時持地菩薩、卽從座起，前白佛言：世尊！若有衆生、聞是觀世音菩薩品、自在之業，普門示現、神通力者，當知是人，功德不少。


  佛說是普門品時，衆中八萬四千衆生，皆發無等等、阿耨多羅三藐三菩提心。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・觀世音菩薩普門品・第二十五



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・陀羅尼品・第二十六


  爾時藥王菩薩、卽從座起，偏袒右肩，合掌向佛，而白佛言：


  世尊！若善男子、善女人，有能受持、法華經者，若讀誦通利，若書寫經卷，得幾所福？


  佛告藥王：若有善男子、善女人，供養八百萬億、那由他、恆河沙等諸佛，於汝意云何？其所得福，寧為多不︹音否︺？


  甚多世尊！


  佛言：若善男子、善女人，能於是經、乃至受持、一四句偈，讀誦解義，如說脩行，功德甚多！


  爾時藥王菩薩、白佛言：世尊！我今當與說法者、陀羅尼呪，以守護之。


  卽說呪曰：


  安爾⑴　曼爾⑵　摩禰⑶　摩摩禰⑷


  旨隸︹音荔︺⑸　遮棃第⑹　賒咩︹弥夜︺⑺


  賒履多瑋⑻　羶帝⑼　目帝⑽　目多履⑾　娑履⑿


  阿瑋娑履⒀　桑履⒁　娑履⒂


  叉裔︹音义︺⒃　阿叉裔⒄　阿耆︹音奇︺膩⒅


  羶帝⒆　賒履⒆　陀羅尼︵21︶


  阿盧伽婆娑簸蔗毗叉膩︵22︶　禰毗剃︵23︶


  阿便哆邏禰履剃︵24︶　阿亶︹音胆︺哆波隸輸地︵25︶


  歐究隸︵26︶　牟究隸︵27︶　阿羅隸︵28︶　波羅隸︵29︶


  首迦差︹次1︺︵30︶　阿三磨三履︵31︶　佛陀毗吉利袠︹音姪︺帝︵32︶


  達磨波利差︹次1︺帝︵33︶　僧伽涅瞿沙禰︵34︶　婆舍婆舍輸地︵35︶


  曼哆邏︵36︶　曼哆邏叉夜多︵37︶　郵樓哆︵38︶　郵樓哆憍舍略︵39︶


  惡叉邏︵40︶　惡叉冶多冶︵41︶　阿婆盧︵42︶　阿摩若︹音惹︺那多夜︵43︶


  世尊！是陀羅尼神呪，六十二億、恆河沙等、諸佛所說。若有侵毀、此法師者，則為侵毀、是諸佛已。


  時釋迦牟尼佛、讚藥王菩薩言：


  善哉善哉！藥王！汝愍念擁護、此法師故，說是陀羅尼，於諸衆生、多所饒益。


  爾時勇施菩薩、白佛言：


  世尊！我亦為擁護、讀誦受持、法華經者，說陀羅尼。若此法師、得是陀羅尼，若夜叉、若羅剎、若富單那、若吉蔗、若鳩槃荼、若餓鬼等，伺求其短，無能得便。


  卽於佛前，而說呪曰：


  痤︹音矬︺隸⑴　摩訶痤隸⑵　郁枳︹音紙︺⑶　目枳⑷


  阿隸⑸　阿羅婆第⑹　涅隸第⑺　涅隸多婆第⑻


  伊緻柅︹音你︺⑼　韋緻柅⑽　旨緻柅⑾


  涅隸墀︹音池︺柅⑿　涅犂墀婆底⒀


  世尊！是陀羅尼神呪，恆河沙等、諸佛所說，亦皆隨喜。若有侵毀、此法師者，則為侵毀、是諸佛已。


  爾時毗沙門天王、護世者，白佛言：


  世尊！我亦為愍念衆生，擁護此法師故，說是陀羅尼。


  卽說呪曰：


  阿棃⑴　那棃⑵　㝹那棃⑶


  阿那盧⑷　那履⑸　拘那履⑹


  世尊！以是神呪，擁護法師。我亦自當擁護、持是經者，令百由旬內、無諸衰患。


  爾時持國天王、在此會中，與千萬億、那由他、乾闥婆衆，恭敬圍繞，前詣佛所，合掌白佛言：


  世尊！我亦以陀羅尼神呪，擁護持法華經者。


  卽說呪曰：


  阿伽禰︹音你︺⑴　伽禰⑵　瞿利⑶


  乾︹音虔︺陀利⑷　旃陀利⑸　摩蹬耆⑹


  常求利⑺　浮樓莎柅⑻　頞︹音遏︺底⑼


  世尊！是陀羅尼神呪，四十二億、諸佛所說。若有侵毀、此法師者，則為侵毀、是諸佛已。


  爾時有羅剎女等，一名藍婆、二名毗藍婆、三名曲齒、四名華齒、五名黑齒、六名多髮、七名無厭足、八名持瓔珞、九名皋帝、十名奪一切衆生精氣，是十羅剎女、與鬼子母并其子、及眷屬，俱詣佛所。


  同聲白佛言：世尊！我等亦欲擁護、讀誦受持、法華經者，除其衰患。若有伺求、法師短者，令不得便！


  卽於佛前、而說呪曰：


  伊提履⑴　伊提泯⑵


  伊提履⑶　阿提履⑷　伊提履⑸


  泥履⑹　泥履⑺　泥履⑻　泥履⑼　泥履⑽


  樓醯⑾　樓醯⑿　樓醯⒀　樓醯⒁


  多醯⒂　多醯⒃　多醯⒄


  兜醯⒅　㝹醯⒆


  寧上我頭上，莫惱於法師！若夜叉、若羅剎、若餓鬼、若富單那、若吉蔗、若毗陀羅、若犍︹音虔︺䭾、若烏摩勒伽、若阿跋摩羅、若夜叉吉蔗、若人吉蔗，若熱病、若一日、若二日、若三日、若四日，若至七日、若常熱病，若男形、若女形、若童男形、若童女形，乃至夢中，亦復莫惱。


  卽於佛前、而說偈言：


  若不順我呪　惱亂說法者　頭破作七分　如阿棃樹枝


  如殺︹音是︺父母罪　亦如壓油殃　斗秤欺誑人　調達破僧罪


  犯此法師者　當獲如是殃


  諸羅剎女、說此偈已，白佛言：世尊！我等亦當、身自擁護，受持讀誦、脩行是經者，令得安隱，離諸衰患，消衆毒藥。


  佛告諸羅剎女：善哉善哉！汝等但能擁護、受持法華名者，福不可量，何況擁護、具足受持、供養經卷，華香瓔珞，末香、塗香、燒香，旛蓋伎樂，然種種燈：酥燈油燈、諸香油燈、酥摩那華油燈、薝蔔︹詹波︺華油燈、婆師迦華油燈、優鉢羅華油燈，如是等、百千種供養者？皋帝！汝等及眷屬，應當擁護、如是法師。


  說是陀羅尼品時，六萬八千人、得無生法忍。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・陀羅尼品・第二十六



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・妙莊嚴王本事品・第二十七


  爾時佛告、諸大衆：乃往古世，過無量無邊、不可思議、阿僧祇劫，有佛名雲雷音、宿王華智、多陀阿伽度、阿羅訶、三藐三佛陀！國名光明莊嚴，劫名喜見。


  彼佛法中，有王名妙莊嚴。其王夫人，名曰淨德，有二子：一名淨藏，二名淨眼。是二子、有大神力，福德智慧，久脩菩薩、所行之道，所謂：檀波羅蜜、尸羅波羅蜜、羼提波羅蜜、毗離耶波羅蜜、禪波羅蜜、般若波羅蜜、方便波羅蜜，慈悲喜捨，乃至三十七品、助道法、皆悉明了通達。


  又得菩薩淨三昧、日星宿三昧、淨光三昧、淨色三昧、淨照明三昧、長莊嚴三昧、大威德藏三昧，於此三昧、亦悉通達。


  爾時彼佛，欲引導妙莊嚴王，及愍念衆生故，說是法華經。


  時淨藏、淨眼二子，到其母所，合十指爪︹音找︺掌，白言：願母往詣、雲雷音、宿王華智佛所，我等亦當，侍從親近，供養禮拜！所以者何？此佛於一切、天人衆中，說法華經，宜應聽受！


  母告子言：汝父信受外道，深著婆羅門法，汝等應往白父，與共俱去。


  淨藏、淨眼，合十指爪掌、白母：我等是法王子，而生此邪見家！


  母告子言：汝等當憂念汝父，為現神變；若得見者，心必清淨；或聽我等，往至佛所。


  於是二子、念其父故，涌在虛空，高七多羅樹，現種種神變：於虛空中，行住坐臥，身上出水、身下出火，身下出水、身上出火；或現大身，滿虛空中、而復現小，小復現大；於空中滅，忽然在地，入地如水，履水如地，現如是等、種種神變，令其父王、心淨信解！


  時父見子、神力如是，心大歡喜，得未曾有，合掌向子言：汝等師為是誰？誰之弟子？


  二子白言：大王！彼雲雷音、宿王華智佛，今在七寶菩提樹下，法座上坐，於一切世間、天人衆中，廣說法華經，是我等師，我是弟子。


  父語子言：我今亦欲、見汝等師，可共俱往。


  於是二子，從空中下，到其母所，合掌白母：父王今已信解，堪任發阿耨多羅三藐三菩提心！我等為父，已作佛事，願母見聽，於彼佛所、出家脩道。


  爾時二子、欲重宣其意，以偈白母：


  願母放我等　出家作沙門　諸佛甚難值　我等隨佛學


  如優曇鉢華　值佛復難是　脫諸難︹南4︺亦難　願聽我出家


  母卽告言：聽汝出家，所以者何？佛難值故。


  於是二子，白父母言：善哉父母！願時往詣、雲雷音、宿王華智佛所，親近供養。所以者何？佛難得值，如優曇鉢羅華；又如一眼之龜，值浮木孔。而我等、宿福深厚，生值佛法。是故父母、當聽我等、令得出家。所以者何？諸佛難值，時亦難遇！


  彼時妙莊嚴王、後宮八萬四千人，皆悉堪任、受持是法華經。


  淨眼菩薩，於法華三昧、久已通達；淨藏菩薩，已於無量、百千萬億劫，通達離諸惡趣三昧，欲令一切衆生、離諸惡趣故。


  其王夫人，得諸佛集三昧，能知諸佛、秘密之藏！


  二子如是，以方便力，善化其父，令心信解，好樂佛法。


  於是妙莊嚴王、與羣臣眷屬俱，淨德夫人、與後宮采︹採︱手︺女眷屬俱，其王二子、與四萬二千人俱，一時共詣佛所。到已、頭面禮足，繞佛三帀，卻住一面。


  爾時彼佛，為王說法，示教利喜，王大歡悅！


  爾時妙莊嚴王、及其夫人，解頸眞珠瓔珞，價直百千，以散佛上。於虛空中，化成四柱寶臺；臺中有大寶牀，敷百千萬天衣；其上有佛，結跏趺坐，放大光明。


  爾時妙莊嚴王、作是念：佛身希有，端嚴殊特，成就第一、微妙之色。


  時雲雷音、宿王華智佛，告四衆言：


  汝等見是、妙莊嚴王，於我前、合掌立不︹音否︺？


  此王於我法中、作比丘，精勤脩習，助佛道法，當得作佛！號娑羅樹王，國名大光，劫名大高王。其娑羅樹王佛，有無量菩薩衆、及無量聲聞，其國平正，功德如是。


  其王卽時、以國付弟，與夫人、二子，并諸眷屬，於佛法中，出家脩道。


  王出家已，於八萬四千歲，常勤精進，脩行妙法華經。過是已後，得一切淨功德莊嚴三昧。


  卽升虛空，高七多羅樹，而白佛言：


  世尊！此我二子，已作佛事，以神通變化，轉我邪心，令得安住。於佛法中，得見世尊！此二子者，是我善知識，為欲發起、宿世善根，饒益我故，來生我家。


  爾時雲雷音、宿王華智佛，告妙莊嚴王言：


  如是！如是！如汝所言。


  若善男子、善女人，種善根故，世世得善知識。其善知識，能作佛事，示教利喜，令入阿耨多羅三藐三菩提。


  大王！當知善知識者、是大因緣，所謂化導、令得見佛，發阿耨多羅三藐三菩提心。


  大王！汝見此二子不︹音否︺？


  此二子、已曾供養、六十五百千萬億、那由他、恆河沙諸佛，親近恭敬，於諸佛所、受持法華經，愍念邪見衆生，令住正見。


  妙莊嚴王，卽從虛空中下，而白佛言：


  世尊！如來甚希有，以功德智慧故，頂上肉髻、光明顯照，其眼長廣、而紺︹音赣︺青色，眉間毫相、白如珂月，齒白齊密、常有光明，唇色赤好、如頻婆菓。


  爾時妙莊嚴王、讚歎佛、如是等、無量百千萬億、功德已，於如來前，一心合掌，復白佛言：


  世尊！未曾有也！如來之法，具足成就、不可思議、微妙功德，教戒所行，安隱快善。我從今日、不復自隨、心行不生邪見、憍慢瞋恚、諸惡之心。說是語已，禮佛而出。


  佛告大衆：於意云何？妙莊嚴王、豈異人乎？今華德菩薩是。其淨德夫人，今佛前、光照莊嚴相菩薩是，哀愍妙莊嚴王、及諸眷屬故，於彼中生。其二子者，今藥王菩薩、藥上菩薩是。


  是藥王、藥上菩薩，成就如此、諸大功德，已於無量百千、萬億諸佛所，植衆德本，成就不可思議、諸善功德！若有人、識是二菩薩名字者，一切世間，諸天人民、亦應禮拜。


  佛說是妙莊嚴王、本事品時，八萬四千人、遠塵離垢，於諸法中、得法眼淨。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・妙莊嚴王本事品・第二十七



  開經偈


  無上甚深微妙法　百千萬劫難遭遇


  我今見聞得受持　願解如來眞實義



  發願文


  我今發心，不為自求人天福報，聲聞緣覺，乃至權乘諸位菩薩，唯依最上乘發菩提心，願與法界衆生一時同得阿耨多羅三藐三菩提。



  妙法蓮華經・普賢菩薩勸發品・第二十八


  爾時普賢菩薩、以自在神通力，威德名聞，與大菩薩、無量無邊、不可稱數、從東方來。所經諸國，普皆震動，雨寶蓮華，作無量百千萬億、種種伎樂。


  又與無數、諸天龍夜叉、乾闥婆、阿脩羅、迦樓羅、緊那羅、摩睺羅伽、人非人等，大衆圍繞，各現威德、神通之力。


  到娑婆世界、耆闍崛山中，頭面禮釋迦牟尼佛，右繞七帀。


  白佛言：世尊！我於寶威德上王佛國，遙聞此娑婆世界、說法華經，與無量無邊、百千萬億、諸菩薩衆，共來聽受。


  惟願世尊，當為說之：若善男子、善女人，於如來滅後，云何能得、是法華經？


  佛告、普賢菩薩：若善男子、善女人，成就四法，於如來滅後，當得是法華經。


  一者、為諸佛護念，二者、植衆德本，三者、入正定聚，四者、發救一切衆生之心。


  善男子、善女人，如是成就四法，於如來滅後，必得是經。


  爾時普賢菩薩、白佛言：世尊！於後五百歲，濁惡世中，其有受持、是經典者，我當守護，除其衰患，令得安隱，使無伺︹音四︺求、得其便者。


  若魔、若魔子、若魔女、若魔民、若為魔所著者，若夜叉、若羅剎、若鳩槃荼、若毗舍闍、若吉蔗、若富單那、若韋陀羅等，諸惱人者，皆不得便。


  是人若行若立，讀誦此經，我爾時乘、六牙白象王，與大菩薩衆，俱詣其所，而自現身，供養守護，安慰其心，亦為供養、法華經故。


  是人若坐，思惟此經，爾時我復、乘白象王、現其人前。其人若於法華經，有所忘失、一句一偈，我當教之，與共讀誦，還令通利。


  爾時受持讀誦、法華經者，得見我身，甚大歡喜，轉復精進！以見我故，卽得三昧、及陀羅尼，名為旋陀羅尼、百千萬億、旋陀羅尼、法音方便陀羅尼，得如是等、陀羅尼。


  世尊！若後世、後五百歲，濁惡世中，比丘、比丘尼、優婆塞、優婆夷，求索者、受持者、讀誦者、書寫者，欲脩習是法華經，於三七日中、應一心精進。滿三七日已，我當乘、六牙白象，與無量菩薩、而自圍繞，以一切衆生、所喜見身，現其人前、而為說法，示教利喜！


  亦復與其、陀羅尼呪，得是陀羅尼故，無有非人、能破壞者，亦不為女人、之所惑亂，我身亦自、常護是人。惟願世尊！聽我說此、陀羅尼呪。


  卽於佛前，而說呪曰：


  阿檀地⑴　檀陀婆地⑵　檀陀婆帝⑶


  檀陀鳩舍隸⑷　檀陀脩陀隸⑸　脩陀隸⑹


  脩陀羅婆底⑺　佛陀波羶︹音山︺禰⑻　薩婆陀羅尼、阿婆多尼⑼


  薩婆婆沙、阿婆多尼⑽　脩阿婆多尼⑾


  僧伽婆履叉尼⑿　僧伽涅伽陀尼⒀　阿僧祇⒁


  僧伽婆伽地⒂　帝隸阿惰、僧伽兜略、阿羅帝、波羅帝⒃


  薩婆僧伽地、三摩地、伽蘭地⒄　薩婆達磨、脩波利剎帝⒅


  薩婆薩埵、樓䭾憍舍略、阿㝹伽地⒆　辛阿毗吉、利地帝⒇


  世尊！若有菩薩、得聞是陀羅尼者，當知普賢、神通之力。若法華經、行閻浮提、有受持者，應作此念：皆是普賢、威神之力！


  若有受持讀誦、正憶念，解其義趣，如說脩行，當知是人、行普賢行︹音衡︺，於無量無邊諸佛所，深種善根，為諸如來、手摩其頭。


  若但書寫，是人命終，當生忉利天上。是時八萬四千天女，作衆伎樂、而來迎之。其人卽著、七寶冠，於采︹採︱手︺女中、娛樂快樂。


  何況受持讀誦、正憶念，解其義趣，如說脩行？


  若有人、受持讀誦，解其義趣，是人命終，為千佛授手，令不恐怖，不墮惡趣，卽往兜率天上、彌勒菩薩所。


  彌勒菩薩、有三十二相、大菩薩衆、所共圍繞，有百千萬億、天女眷屬，而於中生。有如是等、功德利益。


  是故智者、應當一心自書，若使人書，受持讀誦，正憶念，如說脩行。


  世尊！我今以神通力故，守護是經。於如來滅後，閻浮提內，廣令流布，使不斷絕。


  爾時釋迦牟尼佛、讚言：


  善哉善哉！普賢！汝能護助是經，令多所衆生、安樂利益，汝已成就、不可思議功德。深大慈悲，從久遠來，發阿耨多羅三藐三菩提意，而能作是、神通之願，守護是經。


  我當以神通力，守護能受持、普賢菩薩名者。


  普賢！若有受持讀誦、正憶念、脩習書寫、是法華經者，當知是人、則見釋迦牟尼佛！如從佛口、聞此經典，當知是人、供養釋迦牟尼佛！當知是人、佛讚善哉！當知是人、為釋迦牟尼佛、手摩其頭，當知是人、為釋迦牟尼佛、衣之所覆。


  如是之人，不復貪著世樂，不好外道、經書手筆，亦復不喜、親近其人、及諸惡者：若屠兒、若畜豬羊雞狗、若獵師、若衒︹音絢︺賣女色。


  是人心意質直，有正憶念，有福德力！


  是人不為、三毒所惱，亦不為嫉妬、我慢邪慢、增上慢所惱！


  是人少欲知足，能脩普賢之行︹音衡︺。


  普賢！若如來滅後，後五百歲，若有人見，受持讀誦、法華經者，應作是念：此人不久，當詣道場，破諸魔衆，得阿耨多羅三藐三菩提！轉法輪、擊法鼓、吹法螺、雨法雨，當坐天人大衆中，師子法座上。


  普賢！若於後世，受持讀誦、是經典者，是人不復貪著、衣服臥具飲食、資生之物，所願不虛，亦於現世、得其福報。


  若有人、輕毀之言：汝狂人耳，空作是行，終無所獲！如是罪報，當世世無眼。


  若有供養、讚歎之者，當於今世、得現果報。


  若復見受持是經者，出其過惡︹音餓︺，若實若不實，此人現世、得白癩病。


  若輕笑之者，當世世牙齒踈缺，醜脣平鼻，手腳繚︹音遼︺戾，眼目角睞︹音赖︺，身體臭穢，惡瘡膿血，水腹短氣，諸惡重病。


  是故普賢！若見受持、是經典者，當起遠迎，當如敬佛。


  說是普賢、勸發品時，恆河沙等、無量無邊菩薩，得百千萬億、旋陀羅尼；三千大千世界、微塵等、諸菩薩，具普賢道。


  佛說是經時，普賢等諸菩薩，舍利弗等諸聲聞，及諸天龍、人非人等，一切大會，皆大歡喜！受持佛語，作禮而去。



  補缺真言


  南無喝囉怛那　哆囉夜耶　佉囉佉囉　俱住俱住　摩囉摩囉　虎囉　吽　賀賀　蘇怛拏　吽　潑抹拏　娑婆訶︵三徧︶



  迴向偈


  願以此功德　普及於一切　我等與衆生　皆共成佛道


  妙法蓮華經・普賢菩薩勸發品・第二十八


  妙法蓮華經卷第七



  讚


  妙音觀音　救苦尋聲　淨藏淨眼轉邪心　普賢行︹音衡︺願深　四法常欽︹音親︺　萬古永為箴︹音針︺


  南無法華會上佛菩薩︵三稱︶



  囬向偈︵一︶


  誦經功德殊勝行　無邊功德皆囘向


  普願沈溺諸衆生　速往無量光佛剎


  十方三世一切佛　一切菩薩摩訶薩　摩訶般若波羅蜜



  囬向偈︵二︶


  願以此功德　莊嚴佛淨土


  上報四重恩　下濟三塗苦


  若有見聞者　悉發菩提心


  盡此一報身　同生極樂國



  三皈依


  自皈依佛　當願衆生體解大道發無上心


  自皈依法　當願衆生深入經藏智慧如海


  自皈依僧　當願衆生統理大衆一切無礙和南聖衆



  御製觀世音普門品經序


  觀世音菩薩，以爍迦羅心應變無窮，自在神通遍遊法界，入微塵國土說法濟度，具足妙相弘誓如海，凡有因緣發清淨心，纔舉聲稱，卽隨聲而應，所有欲願卽獲如意。妙法蓮華經普門品者，為度脫苦惱之眞詮也。人能常以是經作觀，一念方萌，卽見大悲勝相，能滅一切諸苦，其功德不可思議。朕惟天道福善禍淫，故佛示果報，使人為善而不敢為惡。夫天堂、地獄皆由人為，不違於方寸之內，故為善者得升天堂，為惡者卽墮地獄。夫忠臣孝子吉人貞士，其心卽佛，故神明芘佑，業障俱泯，是以生不犯於憲條，沒不墮於無間。夫兇頑之徒，一於為惡，棄五倫如敝帚，蹈刑法如飲甘，寧餧羅剎，不欽佛道。然人性本善，所為惡者，特氣質之偏；苟能改心易慮，脩省避畏，轉移之間惡可為善矣。為善則卽善人，昔之所積之咎，如太空點塵、紅罏片雪，消滌淨盡，雖有果報將安施乎？朕恒念此，惟恐世之人有過而不知改，乃甘心焉以自棄，遂表章是經，使善良君子永堅禁戒之心，廣納無量之福，為善功德豈有涯涘哉！


  永樂九年五月初一日


  妙法蓮華經觀世音菩薩普門品經


  姚秦三藏法師鳩摩羅什譯長行


  隋北天竺沙門闍那崛多譯重頌



  妙法蓮華經後序


  後秦沙門僧叡述


  法華經者，諸佛之祕藏，衆經之實體也。以華為名者，照其本也。稱芬陀利者，美其盛也。所興旣玄，其旨甚婉。自非達識傳之，罕有得其門者。夫百卉藥木之英，物實之本也。八萬四千法藏者，道果之原也，故以喻焉。


  諸華之中，蓮華最勝，華尚未敷，名屈摩羅。敷而將落，名迦摩羅。處中盛時，名芬陀利。未敷喻二道，將落譬泥洹，榮曜獨足，以喻斯典。至如般若諸經，深無不極，故道者以之而歸。大無不該，故乘者以之而濟。然其大略，皆以適化為大。應務之門，不得不以善權為用。權之為化，悟物雖弘，於實體不足，皆屬法華，固其宜矣。尋其幽旨，恢廓宏邃，所該甚遠，豈徒說實歸本，畢定殊塗而已耶？乃實大明覺理，囊括古今。云佛壽無量，永劫未足以明其久也。分身無數，萬形不足以異其體也。然則壽量定其非數，分身明其無實，普賢顯其無成，多寶照其不滅。夫邁玄古以斯今，則萬世同一日。卽萬化以悟玄，則千途無異轍。夫如是者，則生生未足以期存，永寂亦未可言其滅矣。尋幽宗以絕往，則喪功於本無。控心轡於三昧，則忘期於二地。


  經流茲土，雖復垂及百年，譯者昧其虛津，靈關莫之或啟。談者乖其准格，幽蹤罕得而履。徒復搜研皓首，並未有窺其門者。秦司隸校尉左將軍安城侯姚嵩，擬韻玄門，宅心世表，注誠斯典，信詣彌至，每思尋其文，深識譯者之失。旣遇鳩摩羅法師，為之傳寫，指其大歸眞，若披重霄而高蹈，登崑崙而俯盻矣。于時聽受領悟之僧，八百餘人，皆是諸方英秀，一時之傑也。是歲弘始八年，歲次鶉火。



  注釋說明


  1、原本：佛陀教育基金會版；


  2、一校本：︽妙法蓮華經︾注音讀本︵拼音︶，流通版；


  3、二校本：磧砂藏？？


  4、三校本：中華大藏經T0262︽妙法蓮華經︾分段處理；


  5、四校本：日本宫内厅书陵部所藏本，永德二年壬戊四月廿五日候稘；


  6、五校本：思溪藏，南宋刻本；主要與四校本差異互校；


  7、六校本：弘化社版；


  8、七校本：︽妙法蓮華經文句︾弘化社版；有脫落和錯位！！！


  綜合︽妙法蓮華經冠科︾弘化社版、︽妙法蓮華經講記︾佛陀教育基金會版、︽妙法蓮華經文句記︾佛陀教育基金會版三個版本，統一處理！


  9、八校本：︽妙法蓮華經文句︾佛陀教育基金會版，再做最後分段處理；


  10、九校本：︽妙法蓮華經講記︾自脩版；


  11、十校本：︽妙法蓮華經︾善音居士讀誦版；


  12、十一校本：︽妙法蓮華經︾磧砂藏影印宋元版；第27冊243頁上欄右三分之一版和中三分之一版錯置，﹁130_影印宋磧砂藏經_鳳_P220.pdf﹂同樣問題。


  13、十二校本：︽妙法莲华经︾七卷・姚秦・鸠摩罗什译・宋刊经折装本


  14、十三校本：嘉興藏本


  15、十四校本：龍藏本


  16、十五校本：趙城金藏


  https://cbetaonline.cn/zh/T0262_007




製作軟體：天火藏書排版系統

網　　址：http://ebook.cdict.info

字型資訊：黑體　DroidSansFallback

製作日期：2022/05/19

製作時間：20:04:58

連線位置：110.229.121.48

　


天火藏書排版系統，為一套直書的排版系統，主要方便使用者閱讀電子書而設計，未經授權的版權內容，請勿使用本系統進行排版，否則後果自行負責。無版權或超過版權時效，或經過版權擁有者授權的內容，可自由使用本系統排版，並自由在網路上散布，但不得作為商業使用，如您需要在商業使用，請使用其他的排版軟體。



OEBPS/Images/cover00109.jpeg
CBETAE FHHER

CBETA Chinese Electronic Tripitaka Collection
ebook

TOSN0262

Pk EE

Bes ABEEFREE






OEBPS/Images/image00107.gif





OEBPS/Images/image00108.jpeg





